
FRIEDRICHO SCHILLERI O 

„...Žmogus žaidžia tik tada, kai jis 
yra žmogus tikra to žodžio prasme, ir 
jis tik tuomet tikrai yra žmogus, 
kai žaidžia.“ 

K. A. STOŠKUS 


Filosofija trigubame šešėlyje 


Veimaro aikštėje, prieš Nacionalinio teatro rūmus, ant aukš- 
toko postamento stovi iškalbinga Ernsto Rietschelio 1857 m. 
pastatyta skulptūra: J. W. Goethe tėvišku kairės rankos gestu 
apglėbia F. Schillerį, tarsi dalindamasis su juo laurų vainiką, 
laikomą savo dešinėje. Įprasta aiškinti, kad taip du vokiečių 
literatūros genijai dalinasi savo tautos pripažintą šlovę. Bet Schil- 
lerio istorinė recepcija, atrodo, verčia šį paminklą „skaityti“ 
kitaip: Goethe — pirmo ryškumo žvaigždė, nustelbianti sava- 
rankišką savo jaunesnio bičiulio švytėjimą. Kaip Šilerio poezija 
atsidūrė Goethės, taip jo etika ir estetika pateko I. Kanto ir 
savo paties dramaturgijos šešėlin. Jeigu dar Goethę laikysime 
savotišku gyvenimo filosofijos pirmtaku, tai galėsime sakyt, 
kad Schillerio filosofijai likimas lėmė būti trigubame šešėlyje ir 
nesulaukti adekvataus pripažinimo. Apie jo filosofiją literatū- 
ros istorijos vadovėliuose nerašoma dėl to, kad tai nėra groži- 
nė kūryba, o filosofijos vadovėliuose - kad šalia jos yra tokios 
iškilios figūros kaip Kantas, J. G. Fichtė, F. W. J. Schellingas, 
G. W. F. Hegelis. Nors daugelis filosofijos istorikų gerai žino, 
kad be Schillerio nebūtų buvę nei tokio Schellingo, nei F. Schle- 
gelio, nei Hegelio, kokius mes juos šiandien žinome. Ir ne tik 
jų. 20-asis amžius jį iš naujo atranda kaip kultūros filosofą, 

išryškinusį svarbiausius civilizacijos krizės simptomus ir sutei- 
kusį žaidimui universalią antropologinę prasmę. 

Schilleris - galia ir auka tos suskilusios kultūros, kurią jis 
taip įžvalgiai kritikavo. Žinoma, jis pirmiausia profesionalus 
poetas ir dramaturgas, laisvės, orumo, prakilnumo, didingu- 
mo šauklys, bet jis pats junta, kad nėra grynas, t. y. sponta- 
niškas, natūralus, arba, jo žodžiais tariant, naivus poetas, ku- 
ris vadovaujasi savo gamtos instinktu. Toks poetas, kuris ku- 
ria lengvai, paprastai, kaip vaikas, pats nežinantis, kaip jam 
išeina, yra genijus. Jis nėra būtybė, visai pavaldi gamtai, bet 
per jį veikia gyvoji gamta. Ir dėl to jo kūriniai tokie lyg tai 
būtų pati gamta: čia nėra aiškių taisyklių, dirbtinumo, pras- 
mės atotrūkio nuo formos. Save Schilleris priskiria prie sen- 
timentalių poetų, kurie jau atitrūkę nuo gamtos ir reiškia jos 
ilgesį, kurių kūryboje protas atskilęs nuo jusliškumo, idėja — 
nuo vaizdo. Jis per daug subrendęs, per daug rimtas, mąslus, 
racionalus, per daug doroviškai ir politiškai užsiangažavęs, 
per daug užimtas gyvenimo realybe, tikru išsilaisvinimu, kad 
būtų grynas, tikras poetas. Hegelis pasakytų, kad jis išaugęs 
iš poezijos amžiaus ir dėlto netelpa joje. „Apskritai jo eilės 
nėra taip lengvai ir tiesiai prieinamos, kaip, sakysime Goet- 
hės. Priežastis ta, kad Schilleris savo vėlyvajame kūrybos lai- 
kotarpyje pasidavė (ko realistiškas Goethė nedarė) tam tikrai 
apibrėžtai filosofijos krypčiai ir savo kūrinius dažnai pripildė 
filosofinių minčių arba net juos visiškai panaudojo savo filo- 
sofijos idėjų plėtojimui...“! 


"F. Dėppe. Einleitung. - Friedrich Schiller. Gedichte. Eine Auswahl. 
Leipzig, 1952, S. 3. 

Goethė prisipažįsta, bijojęs daug skaityti filosofų veikalų, 
kad nesugadintų savo poetinio mąstymo. Kaip ir senovės grai- 
kai, jis veikiau linkęs pačia poezija siekti išminties, kuri pri- 
lygtų filosofų išminčiai. Schilleris to nebijo: jis kalba dviem 
kalbom - poeto ir filosofo. Ir abiejose srityse jis gana origina- 
lus, t. y. žymiai originalesnis negu paprastai manoma. Bet dėl 
to ir neaprėpiamas siaurų profesionalų. 


Asmenybės suskilimas 


Su tikro rusoisto užsidegimu Schilleris kalba apie žmo- 
gaus intymius ryšius su gamta ir tuos padarinius, kuriuos 
sukėlė atitrūkimas nuo jos. Artimumas gamtai jam reiškia 
nesugadintą asmens vienovę, tam tikrą pilnatvę. Tačiau ar- 
timumo gamtai etalonu jam yra ne žmonės, gyveną gamtos 
prieglobstyje, t. y. ne pirmykštės bendruomenės gyventojai, 
o civilizuoti graikai. Pirmykščiai žmonės dar per daug fizi- 
niai, per daug jusliški, per daug valdomi gamtos. Jie dar 
nėra suvokę savo žmogiškos prigimties, neturi laisvės nuo- 
vokos, vadinasi, neturi ir orumo jausmo. Tą turi harmonin- 
gi graikai. Jų dvasioje dar dera grožis su išmintimi, vaizduo- 
tė su protu, turinys su forma. Tuo pačiu metu jie meninin- 
kai ir mąstytojai, pasyvūs stebėtojai ir aktyvūs veikėjai. Grai- 
kai žinojo, kad yra funkcijų pasiskirstymas, veiklos 
pasidalinimas, bet jie nesuluošinę nei žmogaus, nei kultū- 
ros. Ir imdamasis specialios veiklos graikas nepavirsdavęs 
siauru specialistu, gryna funkcija. Kaip ir jų skirtingi dievai, 

jis išsaugodavęs asmens visapusiškumą. Ir dėl to kiekvienas 
graikas galėjęs atstovauti visai epochai, kiekvienas dievas — 
visai žmonijai. Jis buvęs laisvas, savarankiškas, nes buvęs 
taip pat visapusiškas kaip ir jo polisas; reikalui esant, jis 
galėjęs susilieti su savo valstybe arba veikti pats vienas kaip 
ir jo valstybė. 

Mąstymo tikslėjimas, patirties augimas, luomų ir profesi- 
jų stiprėjimas padėję išugdyti žmogaus galias, bet suskaldę 
žmogų, pavertę jį valstybės mechanizmo dalimi, pritaikyta 
kokiai nors siaurai funkcijai atlikti: spekuliatyvusis protas at- 
siskyręs nuo intuityviojo, malonumas - nuo darbo, priemo- 
nės - nuo tikslų, pastangos - nuo atlyginimo, įstatymai - nuo 
papročių. Žmogus tapęs savo pareigybės, užsiėmimo kopija, 
taigi savo paties nuotrupa, fragmentu. Tuo būdu žmonija pa- 
dariusi pažangą, tačiau asmuo nuskurdęs, sunykęs. Tokia Nau- 
jųjų laikų civilizacijos būklė. Savo „Laiškuose apie estetinį 
žmogaus ugdymą“ Schilleris siūlo būdą, kaip pakeisti tą būk- 
lę: „...Klaidinga manyti, kad, norint išvystyti atskiras galias, 
būtinai reikia paaukoti jų visumą; arba, net jeigu prigimties 
dėsniai ir labai to reikalautų, tai mūsų galioje turėtų būti šitą 
meno sugriautą mūsų prigimties visumą atstatyti, pasitelkus 
aukštesnį meną“.Ž 

Šiame veikale įdomus ne siūlomas būdas, o pati kultūros 
kritika ir savita žmogaus, jo kuriamo meno bei su juo sieja- 
mo žaidimo koncepcija. Būdas gana utopiškas: profesionalu- 
sis menas turi ištaisyti tai, ką sugadino apskritai visos kultū- 
ros profesionalizacija ir darbo pasidalinimas. Schilleris pri- 


2 Šeštojo laiško pabaiga, šios knygos 49 p. 

pažįsta, kad Naujųjų laikų dvasia nepalanki menui, kad ant jo 
utilitarinių svarstyklių menas netenka vertės ir jo turėti nuo- 
pelnai išgaruoja triukšmingame šimtmečio turguje. Kaip me- 
nas gali pasipriešinti tam istoriniam procesui, kuris jį patį yra 
išstūmęs iš jų gyvenimo? Ką gali padaryti regimybių kūryba 
ten, kur nieko neįstengia padaryti politinė prievarta ir revo- 
liucijos? Ir kas yra tas „aukštesnis menas“, kuriam pavedama 
toji misija? 

Nepasakytume, kad Schilleriui pavyksta įtikinamai atsa- 
kyti į šituos klausimus. Akivaizdu tik viena, kad jis tiki kil- 
naus meno auklėjamąja galia, t. y. jo harmonizuojančiu, as- 
mens vienpusiškumą šalinančiu, laisvę didinančiu poveikiu. 
Per asmens laisvę jis regi kelią į laisvą, moralinę valstybę, stab- 
dančią skilimą į šiurkščius, sulaukėjusius ir išglebusius visuo- 
menės sluoksnius. Šiuo atžvilgiu „Laiškai“ primena daugelį 
Naujųjų laikų utopijų; tik vietoj mokslininkų valstybės prie- 
šakyje čia atsistoja menininkai. Bet ne bet kokie meninin- 
kai, o tik tokie, kurie savo sieloje gali turėti pastovų idealą 
1r jį įkūnyti savo kūriniuose. Tokie kūrėjai negali būti kon- 
formistai: jie turi gyventi su savo laiku, pažinti jį, bet negali 
būti to laiko tvariniais, auklėtiniais, sekėjais. Būtina nepri- 
klausomybė nuo esamo laiko. O nepriklausomybę gali iš- 
laikyti tik toks žmogus, kuris anksčiau suformuoja savo sie- 
los idealų turinį negu pradeda savarankiškai gyventi, t. y. 
suartėja su tikrove. Konformistas nėra nė pats laisvas, nė 
kitam įstengia laisvės duoti, - jis seka tais pavyzdžiais, ku- 
riuos randa gyvenime. Iš kūrėjo (talento, genijaus) laukia- 
ma, kad jis pats duotų pavyzdžius kitiems. Vadinasi, jis tu- 
ri pranokti savo laiką: jo siela turi būti turtingesnė, plates- 

nė negu reikalauja laikas; Schillerio žodžiais tariant, ji turi 
būti išmaitinta „geresniųjų laikų pienu“, subręsti „po toli- 
ma graikų padange“. Šios minties visai nebūtina laikyti tik 
neoklasicistiniu Goethės bičiulio sentimentu, - čia kalba- 
ma apie visapusišką asmenybės brandą, kurią galima įgyti 
tiek klasikinės kultūros studijomis, tiek ir vientisos asmens 
prigimties atskleidimu. 

Skaitant „Laiškus“, gana ryškiai krinta į akis tam tikras 
neatitikimas tarp Schillerio pažadų pagerinti valstybę ir kuk- 
lių išvadų. Tas neatitikimas yra nulėmęs dvejopą interpreta- 
vimą - utopišką įsivaizdavimą, kad menas pertvarkys pasaulį 
ir skeptišką nusistatymą, kuriam menas yra elitinių grupelių, 
dvasios aristokratų susivienijimo forma. Abi šios interpreta- 
cijos tolokai „nubėga“ nuo Schillerio intencijų. Jo estetinė 
valstybė yra idealas, o ne tikrovė. Idealas gi niekada neįgy- 
.vendinamas: prie jo galima tik be galo artėti. Negalima gyve- 
nimo pakeisti, jį įmanoma tik keisti gera linkme. Bet kaip gali 
menas šitai padaryti? 


Laisvė 


Pirmiau turime atsakyti į klausimą, ką Schilleris laiko me- 
nu. „Laiškuose“ menas daugiausia aiškinamas grožiu, regi- 
mybe (Schein), forma, gyva išvaizda (lebende Gestalt), žai- 
dimu. Tačiau visi šie skirtingi meno atributai išvedami iš vie- 
no pagrindo, savotiškos filosofo ir poeto idėe fixe, apėmu- 
sios visą jo kūrybą - teoriją ir meną, - t. y. laisvės. Nėra kito 
tokio žodžio ir sąvokos, kuri tiek svertų Schillerio kūrybo- 

je. Ja pagrindžiama ir dorovė, ir politika, ir menas, ir pati 
Žmogaus prigimtis. Pirmiausia ji reiškia nepriklausymą, ati- 
trūkimą ar atsiribojimą nuo bet kokių išorinių įtakų, sąlygų 
ar tikslų. O antra, ji kalba apie kokio nors dalyko savaran- 
kiškumą, saviveiksmiškumą, savitiksliškumą, savaimingumą 
ar net spontaniškumą. Blogiausiu atveju abu šie laisvės as- 
pektai sutampa, - bet koks reiškinys, atskirtas nuo savo są- 
lygų ir išorinių tikslų, lieka pats sau, t. y. tampa savaimin- 
gas. Ir visai nesvarbu ar ta laisvė kyla iš objektyvios nepri- 
klausomybės, ar ji tik gaunama izoliuojančiu stebėjimu, tei- 
singiau sakant žiūra (kontempliacija). Abiem atvejais 
svarbiausia jos pasireiškimas žmogui: laisvės jutimas, paty- 
rimas, galėjimas ja naudotis, pačiam veikti, remtis pačiu sa- 
vimi. Ji nėra tik grynas tikrovės faktas, bet pozityvi vertybė, 
kurios siekia savitikslė būtybė, t. y. žmogus. Pagal prigimtį 
jam lemta gyventi sau. Ir tai, kas gamtos duota, jo protas 
paverčia sąmoningu tikslu. Pats spręsdamas už save, jis įgyja 
orumą, prakilnumą. 

„Similis simili gaudet“ (Panašus panašiu džiaugiasi), - sa- 
kydavo romėnai. Taip pat mąsto ir Schilleris: mus žavi ne- 
suvaržyti, lengvi gyvulių judesiai, kurių neįveikia jų masės 
slėgimas; gražus planas, jeigu jis sudaro laisvo plano įspūdį. 
Žmones traukia sparnuočių skrydis, - tai gyvas laisvės sim- 
bolis. Kūno grožis mažėja, kai jo judesius pradeda varžyti jo 
masė. Gražus vaizdas, kai jis primena realybę, dirbtinumas - 
natūralumą. Skulptūros forma turi suteikti jos medžiagai kū- 
no grakštumą; medžiaga turi išnykti formoje, tikrovė - kū- 
rinio regimybėje. Regimybė išvaduoja tikrovę nuo jos deter- 
minuotumo, būtinumo, dėsningumo. Tai kas kita negu iliu- 

zija, kuri apgauna žmogų. Iliuzija atsiranda ten, kur sudaro- 
mas tikrovės įspūdis, kur yra pretenduojama į realybę. Re- 
gimybė neslepia to, kad ji išgalvota, padaryta. Šių dienų es- 
tetikoje tai vadinama kvazirealybe, tarsitikrove, sąlygiška tik- 
rove. Tokiais terminais išreiškiama, kad meno kūrinys yra 
sąmoninga konvencija, kad jo kūrimas grindžiamas laisvai 
pasirinktomis prielaidomis, kurios suartina meną su žaidi- 
mu. Schilleriui (kaip ir Kantui) tikras menininkas yra geni- 
jus, kuris yra nepriklausomas tiek nuo gamtinio būtinumo, 
tiek ir nuo proto duodamų taisyklių. Jis pats spontaniškai 
įveda į kūrinį tvarką, kuri jo nevaržo. Menas ir grožis yra 
laisvės pasireiškimas ir kartu laisvės plėtojimo būdas. Ati- 
traukdamas grubų, laukinį fizinį žmogų nuo gamtinio būti- 
numo prievartos, jis sušvelnina ir sukilnina jo charakterį, o 
išlaisvindamas barbarišką žmogų nuo proto įstatymų prie- 
„vartos, sugrąžina žmogų prie juslinės tikrovės. Abiem atve- 
jais menas įveikia įtampą, daro žmogų nepriklausomą, ne- 
varžomą. Tokį poveikį darąs švelninantis grožis. Panašiai kaip 
ir Antikos pitagoriečiai, Schilleris švelninantį grožį ir meną 
rekomenduoja grubiems, prievartos valdomiems žmonėms, 
o išglebusiems - energingą. Tačiau meno jis nepaverčia tik 
sutrikusios harmonijos atstatymo, gryna gydymo priemone. 
Menas jam yra žmogaus istorinio tapsmo, jo subrendimo 
esminė sąlyga ir forma. Per meną laukinė būtybė peržengia 
savo ribas ir virsta žmogiška: čia susiderina ir sutartinai vei- 
kia viena kitai prieštaraujančios jo galios — jutimas ir prota- 
vimas, pasyvumas ir aktyvumas, kintamumas ir pastovumas. 
Šioje būklėje žmogus yra visiškai neapibrėžtas, kitaip sakant, 
nėra orientuotas į kokį nors konkretų tikslą, į kokių nors 

uždavinių sprendimą. Bet tas neapibrėžtumas yra ypatinga 
kultūros realybė („aukščiausia realybė“), kurioje veikia vi- 
sos žmogiškosios galios, suteikiančios žmogui galimybę pa- 
daryti iš savęs, ką jis nori ir kuo jis turi būti. Visi kiti žmo- 
gaus santykiai su pasauliu (fizinis, pažintinis, moralinis) yra 
daliniai, nereikalaujantys jo pilnatvės; tuo tarpu estetinis san- 
tykis universalus, visuminis, parengiantis žmogaus galimy- 
bes bet kokiai laisvai pasirenkamai reagavimo formai bei 
veiklai: aktyvumui ar pasyvumui, judėjimui ar rimčiai, mąs- 
tymui ar žiūrai, darbui ar poilsiui. Gamta žmogų pastūmėja 
į vienpusiškumą, o estetinė būsena sugrąžina jam jo univer- 
salią prigimtį. 


Dualizmas 


Apskritai pati žmogaus suvienijimo samprata yra vedinys 
to senovinio dualizmo, kurį esmingai modifikavo Kantas ir 
Fichtė. Kūno ir sielos susijungimą Kantas redukavo į gamti- 
nio būtinumo ir laisvos valios dualumą. Fichtė žmogaus dua- 
lumą išvedė iš to, kad jis yra vienintelė būtis, tampanti savo 
pačios tikslu. Buvimas tikslu sau tą būtį atskleidžia kaip tapa- 
tumą, vienodumą ir pastovumą. Tapatumas (Identitat) yra bū- 
ties ypatumas ir principas, reikalaujantis sutarimo su pačiu 
savimi, draudžiantis sau pačiam prieštarauti. Tai absoliuti vie- 
nybė, arba per save apibrėžto Aš forma. Ir šiuo atžvilgiu žmo- 
guš yra laisvas. Tačiau žmogus nėra tik grynas Aš. Jis, be to, 
yra ir juslinė, empirinė būtybė, apibrėžiamas per ne-Aš, t. y. 
per išorinio pasaulio daiktus, kurie visada įvairūs, nepasto- 

vūs ir netapatūs. Vadinasi, šiuo atžvilgiu ji yra priklausoma 
nuo tų daiktų kintamumo. 

Kadangi pagal savo būties principą žmogus turi būti tapa- 
tus sau, o daiktų pasaulyje yra priklausomas nuo kintamumo, 
yra reikalinga valios treniruotė, kuri taip paveiktų, modifi- 
kuotų tuos daiktus, kad jie neprieštarautų grynajam Aš, kad 
jusliškas reiškinių turinys būtų suderintas su Aš forma. 

Prie šios dualizmo interpretacijos prisišlieja ir Schilleris. Tik 
nekintamąjį grynąjį Fichtės Aš jis pavadina asmenybe, o empi- 
rinį kintamąjį Aš - būsena. Tarp asmenybės ir būsenos jis regi 
begalinį atstumą, kurio neįmanoma šiame realiajame pasaulyje 
įveikti. Bet tiedu momentai vis dėlto nėra nesusiejami, - jie 
vienas be kito neapibrėžiami. Kai mes teigiame kokį nors kin- 
tamumą, kartu pasakome, kad yra kažkas apibrėžta, kuriam 
tas kintamumas priskiriamas. Kaip reiškinys, materija, tikrovė 
-žmogus yra kintantis, o kaip grynas intelektas, kaip forma - 
amžinas. Amžinumą liudijąs jo proto priklausymas visai žmo- 
nių giminei bei dieviškumas. Jis nesąs pakankamas nei kaip 
forma, nei kaip tikrovė. Tikru, subrendusiu, pilnaverčiu žmo- 
gumi jis tampąs tik tada, kai įforminąs materiją, įveikiąs laiką 
ir pajungiąs būsenų įvairovę savojo Aš vienovei. 

Bet ta vienovė nepasiekiama nei plečiant jusliškumo sfe- 
rą į nekintamo proto pasaulį, nei proto reikalavimais įsi- 
braunant į jusliškumo sferą bei ją prievartaujant. Abiem at- 
vejais žmogus virsta vergu: tik vienąsyk - gamtinės ochlo- 
kratijos, o kitąsyk - proto monarchijos. Kantas proto nusta- 
tomuose reikalavimuose regėjo asmens laisvės (autonomijos) 
ir orumo pagrindą, - taigi iš jų plaukė jausmų, potraukių 
bei norų disciplina. Schilleris deda pastangas apriboti proto 

monarchiją, palikdamas erdvę kilnių potraukių laisvei. Ki- 
taip sakant, jis sušvelnina Kanto rigorizmą, - jo universali 
natūra negali sutikti su proto vienvaldyste. Pirma, ne visi 
potraukiai ir polinkiai prieštarauja proto reikalavimams, o 
antra, gamta negali sutikti su išorine priespauda, - anks- 
čiau ar vėliau ji ima priešintis ir reikalauti sau teisių. Jis 
nemato principinio skirtumo, ar monarchas valdo valsty- 
bę, ar asmenybės protas - natūralią individualybę. Abiem 
atvejais reiškiasi žmogaus barbariškumas. Laukinis - gam- 
tos vergas, o barbaras - monarcho. 

Harmoninga valstybė ir harmoningas žmogus yra ten, 
kur visos jėgos veikia laisvai, kur asmenybė sutaria su indi- 
vidualybe, o valstybė - su savo piliečiais, kur dalys tik dėl 
to paklūsta visumai, kadangi visuma tarnauja dalims. To- 
kiems piliečiams valstybė įkūnija gryną ir objektyvią žmo- 
gaus prigimtį, kuri yra ne kas kita, kaip visuomeninė sutar- 
tis. Kitaip sakant, valstybė jiems yra jų idealusis Aš, su ku- 
rio nekintama vienybe yra derinami visi gamtos sąlygojami 
jų būsenų pasikeitimai. Kita vertus, tokia valstybė privalės 
palaikyti su savo piliečiais tą patį santykį, kurį šie palaiko 
patys su savimi, ir jų subjektyvųjį žmogiškumą galės gerbti 
tik tuo mastu, kiek jis sutaurintas ir pavirtęs objektyviu žmo- 
giškumu.? 

Asmenybė reikalauja, kad žmogus sutartų pats su savimi, 
o ne savivaliautų ar sau pačiam vergautų, vadinasi, susitari- 
mas yra būdas, kuriuo siekiama tapti humanišku žmogumi, 
o valstybė - moraline valstybe. Šiame samprotavime nesun- 


3 Ketvirtasis laiškas, šios knygos 36 p. 

ku atpažinti Rousseau „Visuomenės sutarties“ atgarsius. Ta- 
čiau prancūzų švietėjo teorijoje sutartis yra būdas, kuriuo vi- 
suomenė išsigelbsti nuo pražūties, kai ji suardo savo prigim- 
tinę būklę. Schilleris santūresnis: jie nemato nei žūties grės- 
mės, nei galutinio išsigelbėjimo. Jam sutartis yra begalinis 
priešinimasis niekada iki galo neįveikiamam žmogaus sulau- 
kėjimui, subarbarėjimui ir išglebimui. Ši antropologiškai la- 
bai svarbi, nors išsamiau ir neišplėtota, mintis duoda pagrin- 
dą įteisinti moderniojoje kultūroje meno būtinumą. (Hegelis 
vėliau, kaip žinoma, iš esmės susitaikė su meno reikšmės 
netektimi). Menas Schillerio teorijoje tampa visą kultūrą ir 
patį žmogų vienijančiu principu, parengusiu romantinės fi- 
losofijos, mitologijos (bei religijos), meno sintezavimo kon- 
cepcijas. Jis bando reabilituoti tą menkavertiškumą, dėl ku- 
rio pragmatiniai laikai nustūmė meną į žmogaus gyvenimo 
periferiją. Kantas padėjo Schilleriui suprasti, kad pragmati- 
niu požiūriu menas tikrai yra tapęs niekniekiu. Iš tikrųjų 
išgrynėjęs menas tampa, K. Sirvydo terminais kalbant, pra- 
mania, t. y. tuo, kas išgalvota. Tai ne tikrovė, su kuria būti- 
na skaitytis, o regimybė, kitaip sakant, nerimtas dalykas. 
Tam nerimtumui pažymėti poetas ir filosofas pasitelkia Kan- 
to terminą „das Spiel“. 


Das Spiel 
Apskritai šį žodį nelengva išversti į lietuvių kalbą. Žodis 


„Žaidimas“ labai menkai teatkuria tą semantinį lauką, kuris 
būdingas vokiečių kalbai. Tai ne tik žaidimas, bet ir loši- 

mas, ir vaidinimas, ir grojimas, ir atlikimas, ir apsimetimas, 
ir rizikavimas. Kanto filosofijoje šis žodis dažniausiai reiš- 
kia žaismą, t.y. laisvą, spontanišką žmogaus galių (vaiz- 
duotės ir intelekto, pojūčių, įspūdžių, minčių, sielos ir kūno 
būsenų) bei stebimų formų kaitaliojimąsi, svyravimą, mir- 
gėjimą, bangavimą, susiderinimą. Schilleris žaidimą padarė 
esminiu Žmogaus būties atributu, liudijančiu jo išaugimą iš 
vergiškos priklausomybės į laisvės būklę. Čia žaidimas jau 
nėra tai, kas šiuo žodžiu paprastai vadinama gyvenime: nuo 
tokių „banalių dalykų“ kategoriškai atsiribojama. „Laiškai“ 
proteguoja idealų žaidimą idealiam potraukiui, t. y. grožį. Te- 
orijoje atsiranda uždaras ratas: grožis aiškinamas žaidimu, žai- 
dimas - grožiu, o šie abu galų gale turi atskleisti meną. 

Tai nėra lengva vieta nei pačiam Schilleriui, nei skaityto- 
jui, bet ji padeda autoriui gana įspūdingai išryškinti žmo- 
gaus išsiskyrimą iš gamtos, arba kitaip sakant, jo sugebėjimą 
atsistoti šalia gamtos ir savęs paties, įgyti tam tikrą autono- 
miją (savarankiškumą, saviveiksmiškumą) savo natūralių po- 
linkių atžvilgiu. Ne sykį jau buvo mėginta žmogų išskirti iš 
gamtos pagal kokius nors kultūros požymius: politinius, re- 
liginius, kalbinius, pažintinius, dorovinius. Schilleris mėgi- 
na pritaikyti estetinius kriterijus. Jo tiesiami keliai veda iš 
žmogaus pirmykščio išsilaisvinimo - į grožio laisvę, o iš šios - 
į Žmogaus pilnatvės atstatymą estetinėje valstybėje. Esteti- 
niai kriterijai duoda galimybę atskleisti keletą fundamenta- 
lių dalykų: pirma, parodyti, kad ir pragmatinio gyvenimo 
suskilimo sąlygomis yra galimas žmogaus vientisumas, pil- 
natvė; antra, paaiškinti, kad vientisumas reikalauja olimpi- 
nės laisvės, prie kurios mirtingasis priartėja tik laisvalaikio 

sąlygomis, tik tada jis gali būti abejingas realybei ir pasinerti į 
regimybės kontempliavimą; trečia, suprasti, kad tik žmogaus 
pilnatvei gali atsiverti ir gamtos bei jos reiškinių neskaidoma 
visuma; ketvirta, įžvelgti, kad regimybės kūrimas ir kontemp- 
liavimas apskritai yra gryniausia laisvės forma, reprezentuo- 

janti ir stimuliuojanti bet kokį kitą laisvės pasireiškimą. 
Pirmieji trys dalykai iki šiol nėra praradę reikšmės nei esteti- 
kos, nei kultūros filosofijos tyrinėjimuose, nors ir ne visada jie 
siejami su meno ir grožio buvimu. Asmenybės išlikimo, jos vie- 
nybės, tapatumo, tikrumo, savarankiškumo, laisvės problemos 
šiais laikais nė kiek ne mažiau aktualios negu prieš du šimtus 
metų. Tačiau estetinis šių problemų sprendimas dabar atrodo 

daug utopiškiau negu anais laikais. Pats disharmonišku, 
efemerišku, fragmentišku, eksperimentišku tapęs 
menas nenori turėti nieko bendra su 
tomis priedermėmis, kurias jam 
norėjo uždėti Schilleris. 

Taigi jūs panorote leisti, kad aš Jums laiškais perteikčiau 
savo tyrinėjimų apie grožį ir meną rezultatus. Gyvai jaučiu, 
koks sunkus, bet sykiu ir koks viliojantis bei garbingas šis su- 
manymas. Kalbėsiu apie dalyką, kuris tiesiogiai susijęs su ge- 
riausiąja mums tenkančios laimės dalimi ir nėra labai tolimas 
moraliniam žmogaus prigimties taurumui. Dėstysiu grožio rei- 
kalą širdžiai, kuri jaučia ir geba taikyti visą jo galybę ir kuri 
tyrinėjimuose, lygiai taip pat dažnai verčiančiuose kreiptis ir 
į principus, ir į jausmus, pati prisiims sunkesniąją mano už- 
duoties dalį. 

Tai, ko ketinau prašyti iš Jūsų kaip malonės, Jūs kilnia- 
dvasiškai darote mano pareiga, palikdami man nuopelno re- 
gimybę ten, kur aš tik pasiduodu savajam polinkiui. Dėstymo 
laisvumas, kurio iš manęs pageidaujate, man yra ne prievar- 
ta, o veikiau poreikis. Menkai tepratusiam naudotis moky- 
klose reikalaujamomis formomis, man bemaž negrės pavojus 
piktnaudžiauti jomis ir taip nusižengti geram skoniui. Mano 
idėjos, gimusios greičiau iš monotoniško bendravimo su pa- 
čiu savimi, O ne iš gausios pasaulio patirties ar iš knygų pasi- 
semtos, nemėgins nuslėpti savo kilmės, joms veikiau bus gali- 
ma prikišti bet kokią kitą nuodėmę, tiktai ne sektantizmą, jos 

veikiau grius iš silpnumo, nei stengsis išsilaikyti, ramstyda- 
mosi autoritetu ir svetima stiprybe. 

Tiesa, neslėpsiu nuo Jūsų, kad vėliau dėstomi mano teigi- 
niai didžiąja dalimi remiasi Kanto principais; tačiau, jeigu šių 
tyrinėjimų eigoje pajustumėte, kad jie primena Jums kurią 
nors atskirą filosofijos mokyklą, kaltinkite dėl to ne tuos prin- 
cipus, o mano negabumą. Ne, Jūsų dvasios laisvė man bus 
neliečiama. Jūsų paties jausmas pateiks man faktus, kuriais 
grįsiu savo tyrinėjimą; Jūsų paties laisva galia mąstyti diktuos 
dėsnius, kuriais bus vadovaujamasi. 

Dėl idėjų, kurios pačios svarbiausios praktinėje Kanto 
sistemos dalyje, į dvi grupes pasidalinę tiktai filosofai, o žmo- 
nės, kaip drįstu manyti įrodysiąs, dėl jų visados sutarė. Tik- 
tai išvaduokime jas nuo jų techninės formos, ir jos pasiro- 
dys kaip įsisenėję paprasčiausio proto reikalavimai ir kaip 
faktai moralinio instinkto, kurį išmintinga prigimtis davė 
žmogui už globėją, iki aiški įžvalga subrandins jį pilname- 
tystei. Tačiau kaip tik toji pati techninė forma, leidžianti 
protui išvysti tiesą, paslepia ją nuo jausmo; mat protas, mė- 
gindamas įsisavinti vidine jusle pagaunamą objektą, deja, turi 
jį pirma suardyti. Filosofas, visai kaip chemikas, tik skaidy- 
damas atranda jungtį, ir tik kankindamas meną suvokia lais- 
vos prigimties veikalą. Norėdamas pastverti lakų pavidalą, 
jis turi sukaustyti jį taisyklės grandinėmis, į sąvokas sudra- 
skyti jo dailų kūną, o gyvą jo dvasią paversti skurdžiais žo- 
džių griaučiais. Argi reikia stebėtis, kad natūralus jausmas 
savęs nebeįžvelgia tokiame atvaizde, o tiesa analitiko raši- 
nyje atrodo lyg paradoksas? 

Todėl būkite ir man bent šiek tiek atlaidesnis, jeigu čia 
pradedami tyrinėjimai, mėgindami padaryti savąjį objektą ar- 
timesnį protui, atitolintų jį nuo juslių. Tai, kas ten sakyta apie 

moralinius reiškinius, dar didesniu mastu turi tikti 
grožio reiškiniams. Visa grožio magija paremta 
jo paslaptimi, tad, sugriovus būtinas jo 
elementų jungtis, pranyksta 
ir jo esmė. 

Tačiau ar man nederėtų galbūt geriau naudotis Jūsų su- 
teikta laisve, nei kreipti Jūsų dėmesį į gražiojo meno areną? 
Argi nėra bent jau ne šių laikų dalykas dairytis estetinio pa- 
saulio kodekso, kai moralinio pasaulio reikalai žadina kur 
kas didesnį domesį ir yra kur kas artimesni, o filosofinių tyri- 
nėjimų dvasia laiko aplinkybių raginama gilintis į visų tobu- 
liausią meną - į tikros politinės laisvės kūrimą? 

Nenorėčiau gyventi kitame šimtmetyje ir būti kitam šimt- 
mečiui darbavęsis. Žmogus yra toks pat savo laiko pilietis, 
kaip jis yra valstybės pilietis; ir jeigu laikoma nederamu, netgi 
neleistinu dalyku išsižadėti papročių ir įpročių, viešpataujan- 
čių tuose sluoksniuose, kuriuose gyveni, tai kodėl turėtų būti 
menkesnė pareiga, renkantis savąją veiklą, suteikti balsą šimt- 
mečio poreikiams ir skoniui? 

O tasai balsas regisi anaiptol nepalankus menui, bent jau 
tam, kuriam vienam bus skirti manieji tyrinėjimai. Įvykių ei- 
ga pasuko laiko genijų kryptimi, grasinančia vis labiau atito- 
linti jį nuo idealo meno. Menas privalo palikti tikrovę, priva- 
lo dorai ir narsiai pasikylėti viršum poreikio; mat menas yra 
laisvės sūnus ir pageidauja, kad dėsnius jam diktuotų dvasių 
būtinybė, o ne stygiaus lemiamos materijos reikmės. Tačiau 

dabar viešpatauja poreikis, uždėjęs nusmukusiai žmonijai savo 
tironišką jungą. Nauda yra mūsų laiko didysis stabas, kuriam 
privalo tarnauti visos galios ir kurį garbinti verčiami visi talen- 
tai. Šiose nejautriose svarstyklėse dvasiniai meno nuopelnai ne- 
turi svorio ir, nė truputėlio neskatinami, dingsta iš šurmulin- 
gos šimtmečio mugės. Net filosofinių tyrinėjimų dvasia atima 
iš vaizduotės vieną provinciją po kitos, ir meno ribos juo la- 
biau siaurėja, juo labiau savo teritoriją plečia mokslas. 

Ir filosofo, ir viešojo gyvenimo žmogaus akys su lūkesčiu 
įsmeigtos į politikos areną, kur dabar, kaip tikima, nagrinėja- 
ma didžioji žmonijos lemtis. Argi nėra smerktino abejingumo 
visuomenės gerovei ženklas nedalyvauti šiame visuotiniame 
pašnekesyje? Tuo pačiu mastu, kuriuo šis didis teisinis nagri- 
nėjimas dėl savo turinio ir padarinių artimas kiekvienai žmo- 
gumi vadinamai būtybei, nagrinėjimo pobūdžiu jis privalo ypa- 
„tingai dominti kiekvieną savarankišką mąstytoją. Klausimas, 
į kurį šiaip jau visados buvo atsakoma, vadovaujantis akla 
stipresniojo teise, dabar, kaip regisi, pateiktas svarstyti prie- 
šais grynojo proto teisėjo krėslą, ir asmuo, gebąs atsistoti į 
visumos centrą ir savąjį individą pasikylėti iki rūšies, turi tei- 
sę laikyti save tarėju šiame proto teisme, kuriame jis, kaip 
žmogus ir pasaulio pilietis, drauge yra ir suinteresuotoji pu- 
sė, suvokianti savo didesnę ar mažesnę priklausomybę nuo 
proceso sėkmės. Taigi šiame didžiame teisiniame nagrinėjime 
sprendžiamas ne vien jo paties reikalas; nuosprendis turi būti 
priimamas ir vadovaujantis įstatymais, kuriuos jis, kaip pro- 
tinga dvasia, pats geba ir turi teisę diktuoti. 

Kaip viliojama turėtų man būti imtis tyrinėti tokį dalyką 
su įžvalgiu mąstytoju ir liberaliu pasaulio piliečiu, sprendimą 

paliekant daryti širdžiai, su gražiu entuziazmu pasiryžusiai 
aukotis žmonijos gerovei! Koks malonus netikėtumas būtų, 
nepaisant tokio didelio padėties skirtumo ir atstumo, kurį 
daro būtiną tikrojo pasaulio santykiai, idėjų plotuose pasiek- 
ti tą patį rezultatą kaip ir Jūsų prietarų nepripažįstanti dva- 
sia! Dėl to, kad atsispiriu šiai žaviai pagundai ir grožiui teikiu 
pirmenybę prieš laisvę, tariuosi galėsiąs ne tik pasiteisinti sa- 
vo polinkiu, - viliuosi įstengsiąs šią pirmenybę pagrįsti ir prin- 
cipais. Tikiuosi įtikinsiąs Jus, kad ši materija kur kas mažiau 
svetima poreikiui negu epochos skoniui, netgi kad, mėginant 
patirtyje išspręsti minėtąją politinę problemą, privalu žengti 
estetikos keliu, nes kaip tik per grožį žengiama į laisvę. 
Tačiau šio įrodymo man neįmanoma pateikti, 
nepriminus Jums principų, kuriais protas 
apskritai vadovaujasi, kurdamas 
politikos įstatymus. 

Prigimtis žmogaus imasi ne kitaip, nei kitų savo kūrinių: 
kur jis, kaip laisvas intelektas, pats dar negali veikti, ji veikia 
už jį. Bet kaip tik todėl jis ir tampa žmogumi, kad nesustoja 
ties tuo, ką iš jo padarė grynoji prigimtis, bet geba žingsnius, 
prigimties su juo anticipuotus, pakartoti atgalios, naudoda- 
masis protu, paversti būtinybės kūrinį savo laisvo rinkimosi 
kūriniu ir fizinę būtinybę pakylėti iki moralinės. 

Pabudęs iš juslinio snaudulio, jis pažįsta save kaip žmo- 
gų, apsižvalgo ir atranda save - valstybėje. Poreikių prie- 
varta jį ten įstūmė pirmiau, nei jis galėjo ją pasirinkti, nau- 
dodamasis savąja laisve; būtinybė sukūrė valstybę, parem- 
tą paprastais prigimties dėsniais pirmiau, nei jis įstengė su- 
kurti ją, vadovaudamasis proto dėsniais. Tačiau tokia 
būtinybės valstybe, atsiradusia vien iš savo prigimtinės pa- 
skirties ir vien jai apskaičiuota, žmogus, kaip moralinis as- 
muo, negalėjo ir negali tenkintis, - ir vargas jam būtų, jei- 
gu galėtų! Taigi, remdamasis ta pačia teise, pagal kurią jis 
yra žmogus, jis palieka aklos būtinybės viešpatiją, - kaip, 
naudodamasis savąja laisve, atsisveikina ir su tokia daugy- 
be kitų dalykų, kaip, sakysime, pateikdami čia tik vieną 
pavyzdį, dorove išnaikina ir grožiu sutaurina tą žemą po- 

būdį, kurį poreikis suteikė lyčių meilei. Taip, sulaukęs pil- 
nametystės, jis dirbtinai grįžta į savo vaikystę, susikuria 
sau prigimtinės būklės idėją, kuri jam, teisybė, patirtyje nėra 
duota, tačiau proto sprendimu nustatyta kaip būtina, nusi- 
brėžia sau toje idealioje būklėje galutinį tikslą, kurio, iš 
tikrųjų būdamas prigimtinėje būklėje, nežinojo, suteikia sau 
galimybę rinktis, kurios anuomet neturėjo, ir elgiasi visai 
taip, tarytumei viską pradėtų nuo pradžių ir, vadovauda- 
masis aiškia įžvalga ir laisvu apsisprendimu, nepriklauso- 
mybės būklę iškeistų į sutarčių būklę. Kad ir kaip išmonin- 
gai ir tvirtai savo kūrinį būtų surentusi akla savivalė, kad 
ir kaip įžūliai ji tą savo kūrinį gintų, kad ir kokia garbingu- 
mo regimybe jį dangstytų, - žmogus, atlikdamas šią opera- 
ciją, turi teisę laikyti jį visiškai nebuvusiu; mat aklų jėgų 
kūrinys neturi autoriteto, kuriam laisvė privalėtų lenktis, 
ir visa turi būti pajungiama galutiniam tikslui, kurį jo as- 
menybėje nustato protas. Šitaip atsiranda ir darosi pateisi- 
namas pilnametystės sulaukusios tautos mėginimas savąją 
prigimtinę valstybę perkurti į dorovinę. 

Taigi toji prigimtinė valstybė (kaip gali būti vadinamas ta- 
sai politinis kūnas, kuris savo pradinį susiformavimą kildina 
iš jėgų, o ne iš įstatymų) nesuderinama su morališkuoju žmo- 
gumi, kuriam įstatymu privalo būti vien grynas teisėtumas; 
tačiau jos visai pakanka fiziniam žmogui, kuris įstatymus ku- 
riasi tik tam, kad prisitaikytų prie jėgų. Tačiau fizinis žmogus 
yra tikras, o dorovinis - tik probleminis. Taigi, jeigu protas 
panaikina prigimtinę valstybę, kaip būtinai turi daryti, norė- 
damas jos vietoje sukurti savąją, tai jis vardan probleminio 
dorovinio rizikuoja fiziniu ir tikruoju žmogumi ir vardan vien 

galimo (nors moraliniu požiūriu būtino) visuomenės idealo 
rizikuoja visuomenės egzistencija. Protas atima iš Žmogaus 
tai, ką šis iš tikrųjų turi ir be ko daugiau nieko neturi, o mai- 
nais nurodo žmogui tai, ką šis galėtų ir privalėtų turėti; ir 
jeigu protas iš žmogaus pasirodytų per daug tikėjęsis, tai jis 
vardan žmogiškumo, kurio žmogui dar stinga ir be pavojaus 
jo egzistencijai gali stigti, būtų atėmęs iš žmogaus net ir tas 
gyvuliškąsias priemones, kurios juk yra žmogaus žmogišku- 
mo sąlyga. Pirmiau nei žmogus būtų spėjęs savąja valia įsi- 
tverti įstatymo, protas būtų jam iš po kojų ištraukęs prigim- 
ties kopėčias. 

Vadinasi, didžioji abejonė yra ta, kad, moralinei visuome- 
nei kuriantis idėjos sferoje, fizinė visuomenė nė akimirkos ne- 
gali liautis gyvavusi /aike, kad vardan žmogaus orumo negali 
būti statoma į pavojų jo egzistencija. Kai nagingam meistrui 
„prireikia pataisyti laikrodžio mechanizmą, jis leidžia ratukams 
sustoti; o gyvą valstybės laikrodžio mechanizmą reikia taisy- 
ti, laikrodžiui mušant, ir čia tenka keisti besisukantį ratuką, 
jo nesustabdant. Taigi visuomenės gyvavimui palaikyti reikia 
surasti atramą, kuri padarytų ją nepriklausomą nuo išardyti 
sumanytos prigimtinės valstybės. 

"Tos atramos neįmanoma atrasti prigimtiniame Žmogaus 
charakteryje, kuris, būdamas savanaudis ir linkęs į smurtą, 
veikiau siekia visuomenę sugriauti, o ne ją palaikyti; ne- 
įmanoma jos atrasti ir žmogaus doroviniame charakteryje, 
kuris, laikantis mūsų prielaidos, dar tik turi būti suformuo- 
tas, kuriam dėl to, kad jis yra laisvas ir kad niekados nesi- 
reiškia, įstatymų leidėjas negali daryti jokio poveikio ir ku- 
riuo įstatymų leidėjas niekados negali tvirtai pasikliauti. 

Vadinasi, reikėtų nuo fizinio charakterio atskirti savivalę, o 
nuo moralinio - laisvę; reikėtų pasiekti, kad pirmasis atitiktų 
įstatymus, o antrasis būtų nepriklausomas nuo įspūdžių; rei- 
kėtų suformuoti dar trečią charakterį, kuris, aniedviem abiem 
giminingas, nutiestų kelią, leidžiantį pereiti nuo grynų 
jėgų prie įstatymų viešpatystės, ir, nekliudydamas 
moraliniam charakteriui formuotis, 
veikiau būtų jusliniu neregimo 
dorovingumo 
laidu. 

Tiek yra tikra: tik tokio charakterio persvara kurioje nors 
tautoje gali padaryti valstybės pertvarkymą pagal moralės prin- 
cipus nepavojingą ir tik toks charakteris gali laiduoti šio per- 
tvarkymo tvarumą. Kuriant moralinę valstybę, kaip veikian- 
čiąja galia kliaujamasi dorovės įstatymu, ir laisva valia įtrau- 
kiama į priežasčių karaliją, kurioje visa griežtai būtinai ir pa- 
stoviai tarpusavyje susiję. Tačiau žinome, kad žmogaus 
pažinimo teiginiai visados lieka atsitiktiniai ir kad tik abso- 
liučios esybės atveju fizinė būtinybė sutampa su moraline. Tai- 
gi, jeigu siekiama žmogaus doroviniu elgesiu kliautis kaip 2a- 
tūraliais laimėjimais, tai šis elgesys turi būti natūralus, ir žmo- 
gus jau savo instinktų turi būti skatinamas veikti taip, kad 
padariniai būtų tokie, kokie visados gali būti tik dorovinio 
charakterio padariniai. Tačiau žmogaus valia visiškai laisva 
tveria tarp pareigos ir polinkio, ir į šią absoliučią jo asmens 
teisę neįmanoma ir nevalia kištis jokiai fizinei prievartai. Tad 
jeigu Žmogus turi išsaugoti šį rinkimosi gebėjimą ir vis dėlto 
būti patikimas narys kauzaliniame jėgų junginyje, tatai įma- 
noma pasiekti tik tada, jei anų abiejų varomųjų spyruoklių 
padariniai reiškinių viešpatijoje bus visai vienodi ir, nepai- 
sant viso formų skirtingumo, jo norų materija liks ta pati, 

taigi jei jo instinktai pakankamai sutaps su protu, kad būtų 
tinkami universaliai įstatymų leidybai. 

Galima pasakyti, kad kiekvienas individualus žmogus pa- 
gal savo prigimtį ir paskirtį nešiojasi savyje gryną idealų žmo- 
gų ir kad didžioji kiekvieno individualaus žmogaus būties 
užduotis yra sutapti su idealiojo žmogaus vienove, kuri lie- 
ka nekintama, nepaisant visų jos atmainų!. Šį grynąjį žmo- 
gų, daugiau ar mažiau aiškiai galimą įžvelgti kiekviename 
subjekte, reprezentuoja valstybė, objektyvi ir, sakytume, ka- 
noniška forma, kurioje siekia susivienyti subjektų įvairovė. 
Tačiau galima įsivaizduoti du skirtingus būdus, kaip žmo- 
gus, gyvenąs laike, galėtų susitikti su žmogumi, tveriančiu 
idėjos sferoje, ir du būdus, kaip valstybė gali įsitvirtinti in- 
dividuose: arba grynajam žmogui nuslopinant empirinį, val- 
stybei panaikinant individus, arba individui tampant valsty- 
be, laike gyvenančiam žmogui sutaurėjant iki žmogaus, tve- 
riančio idėjos sferoje. 

Tiesa, vienpusiškame moraliniame vertinime šis skirtumas 
išnyksta; mat protui gana to, kad jo įstatymas galioja be išly- 
gų; tačiau išsamiame antropologiniame vertinime, kuriame 
atsižvelgiama ne tik į formą, bet ir į turinį ir kuriame gyvas 
jausmas taip pat turi balsą, šio skirtumo juo labiau turėsime 
paisyti. Protas, tiesa, reikalauja vienovės, tačiau prigimtis — 
įvairovės, ir abi legislacijos reiškia savo reikalavimus žmogui. 
Pirmojo įstatymą jam įdiegė nepaperkama sąmonė, o antro- 
sios - neišdildomas jausmas. Todėl visados dar nepakankamo 


! Remiuosi čia neseniai pasirodžiusiu savo bičiulio Fichte'ės veikalu „Pa- 
skaitos apie mokslininko paskirtį“, kuriame esama labai šviesios ir dar nieka- 
dos tokiu keliu nemėgintos išvesti šio teiginio atmainos. 

išsiugdymo ženklas bus tai, kad dorovinis charakteris gali įsi- 
tvirtinti tik aukojant prigimtinį; ir dar labai netobula bus są- 
ranga valstybės, kuri įstengia pasiekti vienovę, tik pašalinda- 
ma įvairovę. Valstybė privalo gerbti ne tik objektyvųjį ir rūši- 
nį, bet ir subjektyvųjį ir specifinį individų charakterį; plėsda- 
ma neregimąją dorovės karaliją, ji neturi palikti negyvenamos 
reiškinių karalijos. 

Kai mechanikos meno žmogus ima į ranką beformę ma- 
sę ir suteikia jai pavidalą, reikalingą jo tikslui, jis nedvejoja, 
ar valia prievartauti šią medžiagą; mat prigimtis, kurią jis 
apdoroja, pati savaime nėra verta pagarbos, ir mechanikui 
ne visuma dėl dalių, o dalys dėl visumos svarbios. Kai dai- 
liųjų menų atstovas ima į rankas tą pačią masę, jis irgi ne- 
dvejoja, ar valia medžiagą prievartauti, tiktai stengiasi ne- 
parodyti prievartos. Apdorojamą medžiagą jis gerbia nė kiek 
ne labiau už mechanikos meno atstovą; tačiau jis mėgins 
tariamu nuolaidumu medžiagai apgauti akį, linkusią parem- 
ti medžiagos laisvę. Visai kas kita tuo atveju, kai kalbame 
apie pedagogikos ar politikos meno atstovą, kuris žmogų 
paverčia sykiu ir savąja medžiaga, ir užduotimi. Čia tikslas 
sugrįžta į medžiagą, ir tik todėl, kad visuma tarnauja da- 
lims, dalys turi teisę paklusti visumai. Visai su kitokia pa- 
garba nei toji, kurią neva rodo savo medžiagai dailiųjų me- 
nų atstovas, valstybės meno vyras privalo artintis prie savo 
medžiagos, ne vien subjektyviai ir dėl juslėms daromo ap- 
gaulingo efekto, o objektyviai ir dėl vidinės esmės tausoda- 
mas jos savitumą ir asmenybę. 

Tačiau kaip tik todėl, kad valstybė privalo būti organiza- 
cija, kurianti pati save per save pačią ir vardan savęs pačios, 

ji tokia gali tapti tik tuo mastu, kiek jos dalys yra pasikylėju- 
sios ir susiderinusios vardan visumos idėjos. Kadangi val- 
stybė tarnauja savo piliečių krūtinėse tveriančio gryno ir ob- 
jektyvaus žmogiškumo reprezentantu, ji privalės palaikyti 
su savo piliečiais tą patį santykį, kurį šie palaiko patys su 
savimi, ir jų subjektyvųjį žmogiškumą galės gerbti tik tuo 
mastu, kiek jis sutaurintas ir pavirtęs objektyviu žmogišku- 
mu. Jeigu vidinis žmogus sutaria pats su savimi, jis ir di- 
džiausio savo elgsenos universalizavimo atveju išsaugos sa- 
vąjį savitumą, o valstybė bus vien jo gražaus instinkto aiš- 
kintoja, aiškesnė jo vidinės įstatymų leidybos formulė. Ta- 
čiau jeigu kurios nors tautos charaktetyje subjektyvusis 
žmogus dar taip priešinsis objektyviajam, kad antrojo per- 
galė bus pasiekiama tik slopinant pirmąjį, tai ir valstybė pi- 
liečio atžvilgiu įgis griežtą įstatymo rimtybę ir, nenorėdama 
tapti piliečio auka, privalės be atodairos trempti žemėn to- 
kią priešišką individualybę. 

Bet žmogus gali būti pats sau priešingas dvejopai: arba — 
jeigu jausmas valdo jo principus - kaip laukinis, arba - jei- 
gu principai naikina jo jausmus —- kaip barbaras. Laukinis 
niekina meną ir pažįsta gamtą kaip jos neribotas valdovas; 
barbaras niekina gamtą ir tyčiojasi iš jos, tačiau, pelnyda- 
mas didesnę panieką nei laukinis, jis gana dažnai ir toliau 
lieka savo vergo vergas. Kultūringas žmogus gamtą paver- 
čia savo bičiuliu ir gerbia jos laisvę, tramdydamas vien jos 
savivalę. 

Taigi protas, įnešdamas savo moralinę vienovę į fizinę 
visuomenę, neturi pažeisti jos prigimties įvairovės. O kai 
prigimtis siekia išlaikyti savo įvairovę moralinėje visuome- 

nės sandaroje, dėl to neturi nukentėti moralinė vienovė; per- 
galingoji forma tveria vienodu atstu ir nuo vienodumo, ir 
nuo sumaišties. Taigi tautoje, kuri bus pajėgi ir verta 
būtinybės valstybę iškeisti į laisvės valstybę, 
turės būti surastas charakterio 
totalitarumas. 

Ar toks yra tasai charakteris, kurį mums rodo dabartinė 
epocha, šių dienų įvykiai? Išsyk kreipiu dėmesį į labiausiai 
išsišovusį daiktą šiame plačiame paveiksle. 

Teisybė, kad nuomonės autoritetas smukęs, kad savivalė 
demaskuota, ir, nors vis dar ginkluota galybe, jau jokiomis 
klastomis nebeįstengia pelnyti garbės; žmogus nubudo iš ilgo 
abejingumo ir saviapgaulės, ir primygtina balsų dauguma rei- 
kalauja, kad jam būtų grąžintos neprarandamosios teisės. Ta- 
čiau jis tų teisių ne vien reikalauja; ir vienoje, ir antroje pusė- 
je jis kyla ir rengiasi prievarta pasiimti tai, ko jam, jo paties 
nuomone, neteisėtai neduodama. Prigimtinės valstybės pa- 
statas siūbuoja, jo sutręšę pamatai smenga žemėn, ir atrodo, 
tarytum būtų duota fizinė galimybė pasodinti į sostą įstaty- 
mą, pagaliau pagerbti žmogų kaip paties savęs tikslą ir politi- 
nio junginio pagrindu padaryti tikrąją laisvę. Tuščios viltys! 
Stinga moralinės galimybės, ir dosni akimirka aptinka neįsten- 
giančią ja pasinaudoti padermę. 
 Darbais žmogus piešia savo paveikslą, - ir kas per pavida- 
las iškyla dabartinių laikų dramoje! Vienur sulaukėjimas, ki- 
tur - išglebimas: abi kraštutinės žmogaus pagedimo atmainos 
reiškiasi vienoje epochoje! 

Žemosiose ir gausesniosiose klasėse mums atsiskleidžia 
šiurkštūs, įstatymo nesaistomi instinktai, kurie, pilietinės tvar- 
kos saitams iširus, nutrūko nuo grandinės ir su nevaldomu 
įtūžiu skubiai siekia savo gyvuliško patenkinimo. Taigi gali 
būti, kad objektyvusis žmogiškumas turėtų pagrindo skųstis 
valstybe; tačiau subjektyvusis privalo gerbti jos priemones. 
Ar valia jai priekaištauti, kad ji, kol dar privalu buvo ginti jos 
egzistenciją, paleido iš akių žmogaus prigimties orumą? Kai ji 
skubėjo savąja svorio jėga skaidyti ir savąja traukos jėga sais- 
tyti ten, kur apie ugdomąją dar nebuvo nė ko galvoti? Jos 
iširimas drauge yra ir jos pateisinimas. Saitų nebetekusi vi- 
suomenė, užuot skubėjusi aukštyn, į organinį gyvenimą, krinta 
atgalios, į gaivalo viešpatiją. 

Kita vertus, civilizuotosiose klasėse mums atsiveria dar at- 
grasesnis reginys išglebimo ir charakterio išsigimimo, kurie 
juo labiau piktinantys, kad jų šaltinis yra pati kultūra. Jau 
nebeprisimenu, kuris senųjų ar naujųjų filosofų yra tarstelė- 
jęs, kad tauresni dalykai sugriuvę regisi labiau šlykštūs; ta- 
čiau ši pastaba bus teisinga ir moralės srityje. Gamtos sūnus, 
išklydęs iš kelio, tampa siautėtoju; kultūros augintinis - men- 
kysta. Intelekto apšviestumas, kuriuo rafinuotesnieji luomai 
ne visai nepagrįstai giriasi, apskritai daro tokią menką tauri- 
namąją įtaką nuostatoms, kad veikiau maksimomis įtvirtina 
pagedimą. Mes neigiame prigimtį jos teisėtoje srityje, idant 
pajustume jos tironiją moralės sferoje, ir priešindamiesi jos 
įspūdžiams, perimame iš jos savo principus. Afektuotas mūsų 
papročių padorumas atsisako suteikti jai pirmąjį žodį, tačiau 
palieka jai paskutinį žodį mūsų materialistinėje dorovės teo- 
rijoje. Pačiose rafinuočiausių smagybių įsčiose savo sistemą 

įkūrė egoizmas, ir mes, vengdami neštis draugijon smagią šir- 
dį, patiriame visus visuomenės užkratus ir visą jos priespau- 
dą. Savo laisvus sprendimus mes pajungiame jos despotiškoms 
nuomonėms, savo jausmą - jos keistiems papročiams, savo 
valią - jos pagundoms; tik savo savivale priešinamės jos šven- 
toms teisėms. Išdidus pasitenkinimas savimi sugniaužia vie- 
šuomenės vyro širdį, kuri šiurkštaus gamtos žmogaus krūti- 
nėje dažnai dar užjaučiamai plaka, ir lyg iš degančio miesto 
kiekvienas stengiasi išsaugoti nuo suniokojimo savo skur- 
džią nuosavybę. Manoma, kad tik visiškas jautrumo atsisa- 
kymas dar gali nuo to niokojimo apsaugoti, ir pašaipa, ku- 
rios kirčiai dažnai pataiso fanatiką, lygiai taip pat be atodai- 
ros čaižo tauriausius jausmus. Kultūra, anaiptol neatnešda- 
ma mums laisvės, su kiekviena galia, kurią mumyse sukuria, 
gimdo tik naujus poreikius; fizinio pasaulio pančiai veržiasi vis 
labiau bauginamai, tad baimė pralaimėti pasmaugia net lieps- 
ningą instinktą taisyti ir pakantaus klusnumo maksima lai- 
koma didžiausia gyvenimo išmintimi. Taip tad regime laikų 
dvasią besiblaškančią tarp iškrypimo ir šiurkštumo, 
tarp nenatūralumo ir grynos prigimties, tarp 
prietaro ir moralinio netikėjimo, ir ribas 
jai kartais dar nubrėžia tiktai 
blogybės pusiausvyra. 

Ar būčiau persistengęs, pateikdamas tokį laikų aprašy- 
mą? Nelaukiu šio priekaišto, veikiau laukiu kitokio: kad ši- 
taip būsiu per daug įrodęs. Šis paveikslas, pasakysite Jūs man, 
tiesa, tinka mūsų laikų žmonėms, tačiau jis juk apskritai tin- 
ka visoms tautoms, žengiančioms kultūros keliu, nes visos 
be išimčių pirma perdėtai protingais postringavimais turi 
atsitolinti nuo prigimties ir tik paskui, padedamos proto, 
-gali prie jos grįžti. 

Tačiau, įdėmiau pažvelgus į mūsų laikų charakterį, mus 
turėtų nustebinti kontrastas tarp dabartinės ir ankstesniosios, 
ypač graikiškosios, žmogiškumo formų. Išprusimo ir subtilu- 
mo šlovė, kuria mes teisėtai didžiuojamės prieš bet kurią kitą 
gryną prigimtį, neleidžia mums sužibėti prieš graikų prigimtį, 
kuri gyveno vienybėje su visomis meno grožybėmis ir visu 
išminties prakilnumu, netapdama jų auka, kaip mūsiškė. Grai- 
kai ne tik verčia mus gėdytis dėl paprastumo, svetimo mūsų 
laikams, jie drauge yra ir mūsų varžovai, dažnai net pavyz- 
džiai mums kaip tik tų gerųjų savybių, kurios mums paprastai 
teikia paguodą, kai mes skundžiamės, kad mūsų dorovė tokia 
priešinga prigimčiai. Mes regime juos, sykiu kupinus ir for- 
mos, ir gausos, sykiu ir filosofuojančius, ir kuriančius, sykiu 

švelnius ir energingus, įstabiame savo žmogiškume sujungu- 
sius fantazijos jaunystę su proto vyriškumu. 

Anuomet, to gražaus dvasinių galių atbudimo metu, jaus- 
mų ir dvasios sferos dar nebuvo taip griežtai atskirtos viena 
nuo kitos, joks nesutarimas dar nebuvo privertęs jų tapti prie- 
šiškomis viena kitai ir atsiriboti viena nuo kitos. Poezija dar 
nesanguliavo su pokštu, o spekuliacija dar nebuvo susitepusi 
gudravimais. Iš bėdos jos galėjo susikeisti savo funkcijomis, 
nes kiekviena jų — tiesa, savaip, - gerbė tiesą. Kad ir kaip 
aukštai būtų užkopęs protas, jis visada meiliai tempdavo pa- 
skui save materiją, ir nors jis skaidydavo labai aiškiai ir griež- 
tai, bet niekada nežalodavo. Tiesa, jis suskaidė žmogaus pri- 
gimtį ir padidinęs išbarstė ją po visą nuostabią dievų sferą, 
tačiau jis neplėšė jos gabalais, o tik skirtingai sumaišydavo jos 
dalis, ir kiekvienoje atskiroje dievybėje gyvavo visas žmogiš- 
kumas. Koks didelis skirtumas, palyginti su mūsų laikais! Ir 
pas mus padidintas rūšies atvaizdas yra išbarstytas po indivi- 
dus, tačiau tai yra atskiros nuotrupos, o ne įvairūs mišiniai, 
todėl, norėdami aprėpti rūšies visumą, mes turime pažinti kiek- 
vieną individą. Beveik jauti pagundą tvirtinti, kad mūsų lai- 
kais pavienės dvasinės galios ir tikrovėje veikia taip pat pa- 
vieniui, kaip jas savo vaizduotėje atskiria psichologas, kad mes 
matome ne tik pavienius subjektus, bet ir ištisas klases žmo- 
nių, kurių tik dalis pradų išsivystė, o kitų pradų tėra tik užuo- 
mazgos - kaip skurstančių augalų. 

Neneigiu tų pranašumų, kuriais šių laikų padermė, kaip 
visuma, nusvertų ant intelekto svarstyklių net pačią geriau- 
sią priešistorinę padermę; tačiau ji turi stoti į kovą, suglau- 
dusi gretas, ir tik visuma gali rungtis su visuma. Kas iš šiuo- 

laikinių žmonių galėtų susirungti vyras prieš vyrą su atėnie- 
čiu dėl žmogiškumo? 

Iš kur atsirado šitas individo vertės sumažėjimas, išaugus 
rūšies pranašumui? Kodėl kiekvienas graikas galėjo laikyti save 
savo laiko reprezentantu ir kodėl niekas šito nedrįsta šian- 
dien? Todėl, kad graikui jo formas suteikė viską vienijanti 
gamta, o mūsų laikų žmogui - viską suskaidantis intelektas. 

Pati kultūra šitaip sužalojo naująją žmoniją. Kai tik dėl 
išaugusio patyrimo ir tikslesnio mąstymo pasidarė būtina griež- 
čiau atskirti vieną nuo kito mokslus, o dėl sudėtingesnio val- 
stybės mechanizmo turėjo griežčiau išsiskirti luomai ir užsi- 
ėmimai, nutrūko ir vidinis žmogiškosios prigimties ryšys, ir 
pražūtingos grumtynės padalino pusiau jos harmoningas ga- 
lias. Intuityvusis ir spekuliatyvusis intelektai, priešiškai nusi- 
teikę vienas kito atžvilgiu, užėmė kiekvienas savo atskirą sritį 
- ir pradėjo pavydžiai ir su nepasitikėjimu sergėti tos srities ri- 
bas, o apriboję savo veiklą viena sfera, jie susikūrė sau ir val- 
dovą, kuris neretai nuslopindavo visus kitus pradus. Kai vie- 
noje pusėje hipertrofuota vaizduotė naikina menkus proto 
daigelius, kitoje pusėje abstrahavimo dvasia gesina ugnį, prie 
kurios galėtų sušilti širdis ir nuo kurios įsižiebtų fantazija. 

Šitą skilimą, kurį žmogaus viduje pradėjo menas ir moky- 
tumas, naujoji valdymo dvasia padarė visišką ir visuotinį. Tiesa, 
nebuvo ko ir tikėtis, kad paprasta pirmųjų respublikų organi- 
zacija pergyventų pirmųjų papročių ir santykių paprastumą; 
bet užuot pakilusi iki aukštesnio organinio gyvenimo, ji nu- 
smuko iki žemos ir grubios mechanikos. Vietoj anos polipi- 
nės graikų valstybių prigimties, kai kiekvienas individas gy- 
veno visai nepriklausomai ir, reikalui esant, galėjo susilieti su 

visuma, dabar atsirado išmoningas mechanizmas, kuriame, 
susijungus daugybei negyvų dalių, atsiranda mechaniškas vi- 
sumos egzistavimas. Dabar vieni nuo kitų buvo atplėšti val- 
stybė ir bažnyčia, įstatymai ir papročiai; malonumas atsisky- 
rė nuo darbo, priemonė nuo tikslo, pastangos nuo atlygini- 
mo. Būdamas amžinai prisirišęs tik prie vieno mažučio visu- 
mos gabalėlio, žmogus ir pats tampa nuotrupa; nuolat 
girdėdamas ausyse vien monotonišką savo paties sukamo ra- 
to ūžesį, jis niekuomet neišugdo savo esmės harmonijos ir, 
užuot išryškinęs savo prigimties žmogiškumą, tampa tiktai 
savo užsiėmimo arba savo mokslo kopija; bet net ir tas skur- 
dus fragmentiškas dalyvavimas, siejantis atskirą narį su visu- 
ma, nepriklauso nuo formų, kurias sukuria patys nariai (argi 
galima patikėti jų laisvei tokį dirbtinį ir trapų mechanizmą?); 
tas formas skrupulingai griežtai nustato speciali programa, 
kuri supančioja jų laisvą nuožiūrą. Negyva raidė užima gyvo- 
jo intelekto vietą, o drumsta atmintis laikoma patikimesniu 
valdovu negu genialumas ir jausmai. 

Jeigu bendruomenė žmogaus matu laiko jo užimamą pos- 
tą, jeigu ji vieną iš savo piliečių gerbia tik už mechanišką at- 
mintį, kitą - už pedantišką protą, o trečią - už automatišką 
tikslumą, jeigu ji vienur, nekreipdama dėmesio į charakterį, 
žiūri tiktai žinių, o kitur - tvarkos dvasios ir įstatymiško elge- 
sio vardan pakenčia patį didžiausią proto aptemimą, jeigu ji, 
be to, nori, kad kiekvienas iš tų sugebėjimų būtų toks inten- 
syvus, kiek tik tai įmanoma subjektui paliktoje veiklos sfero- 
je, tai ar verta stebėtis, kad kiti mūsų sielos pradai apleidžia- 
mi, siekiant kuo labiau pasirūpinti tuo vieninteliu, kuris at- 
neša garbę ir turtą? Tiesa, mes žinome, kad galių kupinas ge- 

nijus savo verslo ribų nedaro savo veiklos ribomis; tačiau vi- 
dutinis talentas jo daliai tekusiame versle sunaudoja visą skur- 
džią savo jėgų sumą, ir neprasta turi būti galva, kurios, ne- 
kenkiant amatui, dar liktų ir pomėgiams. Be to, dar ir retai 
būna gera rekomendacija valstybei, kai žmogaus galios viršija 
jam skiriamas užduotis, arba kai genialaus vyro aukštesnieji 
dvasiniai poreikiai tampa jo tarnybos varžovu. Valstybė taip 
pavydžiai stengiasi, kad tarnai būtų vien jos nuosavybė, jog 
lengviau pasiryš (ir kas pasakys, kad ji neteisi?) savo vyrą da- 
lintis su Venus Eytherea, o ne su Venus Urania. 

Taip tad paskiras konkretus gyvenimas pamažu išdildo- 
mas, idant savo skurdžią būtį tvertų abstrakti visuma, ir val- 
stybė amžinai lieka svetima savo piliečiams, nes jausmas jos 
niekur neaptinka. Priversta klasifikavimu pasidaryti savo pi- 
liečių įvairovę lengviau aprėpiamą ir žmones patirti vien iš 
„antrų rankų kaip reprezentantus, valdančioji dalis galų gale 
juos visiškai pameta iš akių, painiodama juos su paprasta in- 
telekto konstrukcija; o valdomoji dalis tik su šalčiu gali pri- 
imti įstatymus, taip menkai jai pačiai skirtus. Pagaliau pasi- 
bodėjusi palaikyti ryšį, kurį jai valstybė taip mažai tepalen- 
gvina, pozityvioji visuomenė (tokia dalia jau seniai ištikusi 
daugumą Europos valstybių) išyra ir pereina į moralinę pri- 
gimtinę būklę, kurioje viešoji valdžia yra tiktai viena iš dau- 
gelio partijų, nekenčiama ir apgaudinėjama to, kuris ją daro 
reikalingą, ir gerbiama tik to, kuris be jos gali apsieiti. 

Ar žmonija, iš vidaus ir iš išorės spaudžiama šios dvejopos 
prievartos, būtų galėjusi pasukti kitokia kryptimi, negu iš tik- 
rųjų pasuko? Spekuliatyvoji dvasia, ieškanti neprarandamų 
turtų idėjų karalijoje, turėjo tapti prašalaite juslių pasaulyje ir 

per formą pamesti materiją. Verslo dvasia, uždaryta monoto- 
niškame objektų rate, o jame dar labiau suvaržyta formulių, 
turėjo paleisti iš akių laisvą visumą ir nuskursti drauge su sa- 
vąja sfera. Pirmąją ėmė pagunda modeliuoti tikrovę pagal tai, 
ką įmanu mąstyti, ir subjektyvias savo vaizduotės sąlygas pa- 
kylėti iki įstatymų, privalančių lemti daiktų būtį, o antroji 
puolė į kitą kraštutinumą - visą patirtį vertinti, remiantis pa- 
skiru patirties fragmentu, ir mėginti taikyti savojo verslo tai- 
sykles apskritai ir be išimčių bet kokiam verslui. Vienai buvo 
lemta tapti tuščio subtilumo, o antrai - pedantiško ribotumo 
auka, nes pirmoji visumos atžvilgiu buvo per aukštai, o ant- 
roji - per žemai. Tačiau neigiami tokios dvasinės krypties pa- 
dariniai neapsiribojo vien pažinimo ir gaminių sfera; ne ma- 
žiau ji paveikė ir jausmus bei veiklą. Juk žinome, kad sielos 
jautrumo laipsnis priklauso nuo vaizduotės gyvumo, o apim- 
tis - nuo jos turtingumo. Tačiau analitinio gebėjimo persvara 
neišvengiamai turėjo menkinti fantazijos galią ir ugnį, o ribo- 
ta objektų sfera - mažinti jos turtingumą. Todėl tas abstrak- 
tusis mąstytojas labai dažnai esti šaltos širdies, nes skaido įspū- 
džius, kurie sielą juk paliečia tik kaip visuma; o verslininkas 
labai dažnai esti siauros širdies, nes jo fantazija, uždaryta mo- 
notoniškame amato rate, negali prasiplėsti ir perprasti kito 
žmogaus vaizduosenos. | 
Mano dėstymo eiga reikalavo atskleisti neigiamąją epo- 
chos charakterio kryptį ir jos šaltinius, o ne parodyti privalu- 
mus, kuriais prigimtis juos kompensuoja. Visiškai sutinku su 
jumis: individui šis jo esmės suskaldymas yra labai nemalo- 
nus, bet be jo rūšis nebūtų galėjusi padaryti pažangos. Graikų 
žmogiškumas neabejotinai buvo aukščiausia pakopa, ir žmo- 

nija negalėjo nei pasilikti joje, nei palypėti aukščiau. Negalė- 
jo pasilikti joje, nes intelektas, remdamasis jau sukauptomis 
atsargomis, neišvengiamai turėjo būti priverstas atsiskirti nuo 
jutimų bei stebėjimo ir siekti aiškesnio pažinimo; negalėjo 
palypėti aukščiau, nes tik tam tikras aiškumo laipsnis gali eg- 
zistuoti drauge su tam tikra pilnatve ir šiluma. Graikai buvo 
pasiekę šį laipsnį, ir, panorėję žengti į aukštesnį išsivystymą, 
būtų turėję, kaip ir mes, atsisakyti savo esmės totališkumo ir 
siekti tiesos vienas nuo kito atskirais keliais. 

Nebuvo jokių kitų priemonių išvystyti įvairius žmogaus 
pradus, kaip tik nukreipti juos vieną prieš kitą. Šis jėgų an- 
tagonizmas yra didysis kultūros instrumentas, tačiau - tik 
instrumentas; kol tas antagonizmas egzistuoja, tol mes esa- 
me tiktai pakeliui į kultūrą. Vien dėl to, kad atskiros galios 
Žmogyje izoliuojasi viena nuo kitos ir pradeda pretenduoti į 
vienvaldį viešpatavimą, jos pradeda konfliktuoti su daiktų 
tiesa, ir visumos jausmą, kuris iki tol tingiai tenkinosi išori- 
niais reiškiniais, priverčia įsiskverbti į objektų gelmę. Kai 
grynasis intelektas uzurpuoja autoriteto vietą juslių pasau- 
lyje, o empirinis intelektas verčia jų laikytis patirties dik- 
tuojamų sąlygų, abu šie pradai pasiekia didžiausią bendru- 
mą ir visiškai aprėpia savo sferas. Kai vaizduotė savivaliau- 
dama išdrįsta sugriauti visą pasaulio tvarką, ji kartu priver- 
čia protą prasiskverbti iki giliausių pažinimo versmių ir 
pasitelkti į kovą su ja būtinumo dėsnį. 

Vienpusis galių išvystymas individą neišvengiamai veda į 
suklydimą, tačiau rūšį - į tiesą. Vien todėl, kad mes sutelkia- 
me visą savo dvasinę energiją į vieną tašką ir visą savo esmę 
sukoncentruojame į vieną galią, mes lyg ir suteikiame tai ga- 

liai sparnus ir dirbtinai perkeliame ją toli už tų ribų, kurias 
jai, atrodo, nustatė gamta. Kaip yra visiškai tikra, kad net visi 
žmogiškieji individai kartu, sutelkę visą savo regėjimo galią, 
kurią jiems suteikė gamta, niekada nebūtų pajėgę pamatyti 
Jupiterio palydovo, kurį astronomui padeda surasti telesko- 
pas, taip tikra tai, kad žmogaus mąstymo galia niekada nebū- 
tų priėjusi prie begalybės analizės ar grynojo proto kritikos, 
jeigu paskirų, tam tikslui atsidėjusių subjektų protas nebūtų 
atsiskyręs, tarsi atsiplėšęs nuo bet kokios medžiagos ir ap- 
ginklavęs savo į begalybę nukreipto žvilgsnio aukščiausio ly- 
gio abstrakcija. Tačiau ar tokia tarsi paskendusi grynajame 
prote ir grynajame stebėjime dvasia pajėgs atsisakyti griežtų 
logikos grandinių ir išlaisvinti savo poetines galias, ar pajėgs 
ji teisingai ir tyrai suvokti daiktų individualumą? Čia prigim- 
tis užkerta kelią net ir universaliam genijui, ir tiesa tol gimdys 
kankinius, kol filosofija savo kilniausiu tikslu turi laikyti ko- 
vą su klaidomis. 

Nors ir kiek iš to žmogaus galių vystymosi skyrium būtų 
laimėjusi pasaulio visuma, negalima paneigti, kad individus, 
kuriuos tai paliečia, slegia šio pasaulinio tikslo prakeikimas. 
Gimnastikos pratimai, tiesa, padeda išvystyti atletišką kūną, 
bet grožį sukuria tik laisvas ir ritmingas sąnarių žaismas. Ly- 
giai taip pat 1r atskirų dvasinių gebėjimų begalinis įtempimas 
gali sukurti nepaprastus žmones, tačiau tik harmoningas visų 
tų gebėjimų derinimas padaro juos laimingus ir tobulus. Bet 
koks gi būtų mūsų santykis su praėjusiais ir ateinančiais am- 
žiais, jeigu Žmogaus prigimties vystymuisi būtų reikalinga to- 
kia auka? Juk mes būtume tik žmonijos tarnai, būtume ištisus 
tūkstantmečius jai vergavę ir patys įspaudę savo sužalotai pri- 

gimčiai šitą gėdingą ženklą — vien tam, kad vėlesnės kartos, 
pasinėrusios į palaimingą tinginystę, galėtų laukti moralinio 
sveikumo ir laisvai vystyti savo žmogiškumą. 

Tačiau ar gali būti, kad žmogus būtų pašauktas dėl kokio 
nors tikslo užmiršti pats save? Ar gali gamta vardan savo tikslų 
atimti iš mūsų tobulumą, kurio iš mūsų reikalauja proto tiks- 
lai? Vadinasi, klaidinga manyti, kad, norint išvystyti atskiras 

galias, būtinai reikia paaukoti jų visumą; arba, net jeigu 
prigimties dėsniai ir labai to reikalautų, tai mūsų 
galioje turėtų būti šitą meno sugriautą mūsų 
prigimties visumą atstatyti, pasitelkus 
aukštesnį meną. 

Gal tokio poveikio reikėtų tikėtis iš valstybės? Tai neįma- 
noma; mat tokia valstybė, kokia ji dabar yra, sukūrė pamatą 
blogybei atsirasti, o tokia valstybė, kokią protas sau kaip už- 
duotį kelia idėjos sferoje, užuot galėjusi duoti šio geresniojo 
žmoniškumo pamatą, pirma dar pati turėtų būti ant šio pa- 
mato sukurta. Taip tad ligšioliniai tyrinėjimai mane būtų vėl 
sugrąžinę į tą tašką, nuo kurio jie kurį laiką buvo nutolę. Da- 
bartinė epocha, anaiptol nepasižyminti ta žmoniškumo for- 
ma, kuri pripažinta kaip būtina moralinio valstybės gerinimo 
sąlyga, veikiau yra tikra tokios žmogiškumo formos priešin- 
gybė. Taigi, jeigu mano minėti principai yra teisingi ir patirtis 
patvirtina mano nupieštą dabarties paveikslą, tai bet koks mė- 
ginimas taip keisti valstybę turi būti paskelbtas esąs tol per 
ankstyvas, o bet kokia su šiuo keitimu siejama viltis tol turi 
būti laikoma chimera, kol vidinis žmogaus susiskaidymas vėl 
bus panaikintas, o jo prigimtis bus pakankamai išsivysčiusi, 
kad pati galėtų būti menininkė ir laiduotų, jog politinis proto 
kūrinys bus realus. 

Pati gamta, kurdama fizinį pasaulį, brėžia mums kelią, ku- 
riuo privalu žengti, kuriant moralinį pasaulį. Ne anksčiau, 
nei nurimsta gaivalingųjų galių kova žemesniosiose organiza- 

cijose, gamta imasi formuoti taurų fizinio žmogaus pavidalą. 
Lygiai taip pat ir gaivalų grumtynės, aklų instinktų konfliktas 
etinio žmogaus sieloje pirma turi būti apmaldytas, o šiurkšti 
priešprieša jo širdyje turi baigtis, - tik tada bus galima drįsti 
pirmenybę teikti įvairovei. Kita vertus, privalo būti garan- 
tuotas jo charakterio savarankiškumas, o lenkimasis svetimoms 
despotiškoms formoms turi užleisti vietą padoriai laisvei, — 
tik tada jo įvairovė galės būti pajungta idealo vienovei. Ten, 
kur prigimtinis žmogus dar taip piktnaudžiauja savivale ir 
nepaiso įstatymų, bemaž nevalia jam rodyti jojo laisvės; kur 
dirbtinis žmogus dar taip menkai naudojasi savo laisve, ne- 
galima jam drausti savivalės. Liberalių principų dovana tam- 
pa visumos išdavyste, jeigu ji susideda su dar tebekunku- 
liuojančia jėga, sustiprindama ir taip jau pernelyg galingą 
prigimtį; sutarimo įstatymas tampa tironija individui, jeigu 
Jis susivienija su ir taip jau viešpataujančiu silpnumu ir ribo- 
tumu, užgesindamas ir paskutinę rusenančią savarankišku- 
mo ir nuosavybės kibirkštį. 

Taigi epochos charakteris dar turi atsigauti iš savo gilaus 
pažeminimo, viena vertus, ištrūkti iš aklos prigimties prie- 
vartos, o, kita vertus, grįžti prie savo paprastumo, teisingu- 
mo ir turtingumo; tai užduotis ilgesniam laikui nei vienas 
šimtmetis. Per tą laiką, mielai sutinku, vienas kitas paskiras 
mėginimas gali ir pasisekti; tačiau visuma taip nebus nė tru- 
putėlio pataisyta, ir elgsenos prieštaringumas nuolatos kir- 
sis su maksimų vienove. Kitose pasaulio dalyse žmogus bus 
gerbiamas negro pavidalu, o Europoje jis bus niekinamas 
mąstytojo pavidalu. Senieji principai liks, tik vilkės šimtme- 
čio apdarais, ir priespaudai, kurią lig šiolei savo autoritetu 

rėmė bažnyčią, savąjį vardą paskolins filosofija. Išsigandus 
laisvės, kuri savo pirmaisiais mėginimais visados pasirodo 
kaip priešė, vienur bus puolama į glėbį patogiai vergijai, o 
kitur iš nevilties, kurią gimdo pedantiška g/oba, sprunkama 
į laukinę ir nevaržomą prigimtinę būklę. Uzurpacija savo 
veiksmus grįs žmonių prigimties silpnumu, o maištas — 
josios orumu, iki pagaliau akla jėga, didžioji visų 
žmogiškų reikalų tramdytoja, stos vidurin 
ir tariamą principų kovą išspręs kaip 
paprasčiausias muštynes. 

Nejaugi filosofija, netekusi drąsos ir vilties, turi trauktis iš 
šios srities? Nejau, formų viešpatijai besiplečiant visomis ki- 
tomis kryptimis, ši svarbiausioji visų gėrybių turi būti palikta 
pavidalo neturinčiam atsitiktinumui? Nejau aklų jėgų kon- 
fliktas politikos pasaulyje turės amžinai tverti, ir draugingas 
įstatymas niekados nenugalės priešiško savanaudiškumo? 

Tai jau ne! Tiesa, pats protas tiesiogiai nemėgins grumtis su 
šia šiurkščia galybe, įstengiančia atremti jo ginklus, jis, lygiai kaip 
ir Saturno sūnus Iliadoje nežengs pats kautis į niauriąją areną. 
"Tačiau iš kovotojų būrio jis išsirenka patį verčiausiąjį, apginkluoja 
jį, kaip Dzeusas savo anūką, dieviškais ginklais ir, naudodamasis 
jo pergalinga jėga, nulemia didžiųjų grumtynių baigtį. 

Atrasdamas ir paskelbdamas įstatymą, protas padarė vis- 
ką, ką jis gali padaryti; vykdyti įstatymą privalo drąsi valia ir 
gyvas jausmas. Jeigu tiesa kovoje su jėgomis turi laimėti, va- 
dinasi, ji pirma pati turi tapti jėga ir savo įgaliotiniu reiškinių 
pasaulyje paskirti kurį nors potraukį; mat jutimų pasaulyje 
potraukiai yra vienintelės varomosios jėgos. Jeigu ji savo per- 
galingąją jėgą dar taip menkai teparodė, tai dėl to kaltas ne 
intelektas, neįstengęs jos atskleisti, bet širdis, jai neatsivėrusi, 
ir potraukis, veikęs ne josios labui. 

Mat iš kur gi tasai dar toks visuotinis prietarų viešpatavi- 
mas ir toji galvų tamsybė, nepaisant visos šviesos, kurią įžiebė 
filosofija ir patirtis? Epocha apsišvietusi, tai yra, atrastos ir vie- 
šai paskelbtos žinios, kurių pakaktų bent jau mūsų praktiniams 
principams pataisyti. Laisvo tyrinėjimo dvasia išsklaidė bepro- 
tiškas sąvokas, ilgą laiką neleidusias prieiti tiesos, ir pasikasė 
po pagrindu, ant kurio savo sostą statėsi fanatizmas ir apgavys- 
tė. Protas apsivalė nuo juslių apgaulių ir nuo klaidinančios so- 
fistikos, o pati filosofija, iš pradžių skatinusi mus nuo prigim- 
ties atsimesti, garsiai ir primygtinai šaukia mus grįžti į prigim- 
ties prieglobstį, — tai kodėl gi mes vis tebesame barbarai? 

Vadinasi, jeigu priežastis glūdi ne pačiuose daiktuose, žmo- 
nių sielose turi būti kažkas, kas kliudo suvokti tiesą, nors ir 
kaip skaisčiai ji šviestų, ir ją priimti, nors ir kaip gyvai ji būtų 
įtikinama. Tatai perprato senovės išminčius, tatai slypi ir dau- 
giaprasmiame posakyje: Sapere aude. 

Išdrįsk būti išmintingas! Reikalinga drąsos energija įveikti 
kliūtims, kurias mokymuisi skersai kelio stato ir prigimties 
tingumas, ir širdies bailumas. Gana reikšminga, kad senovės 
mite išminties deivė su šarvais ir ginklais randasi Jupiteriui iš 
galvos; mat jau ir pirmasis jos veiksmas yra kariškas. Jau gim- 
dama ji privalo ištverti sunkią kovą su juslėmis, nenorinčio- 
mis, kad joms kas trikdytų saldžią ramybę. Gausesnioji žmo- 
nių dalis pernelyg nuvargsta ir atsipalaiduoja, grumdamasi su 
stygiumi, todėl ir nėra linkusi stoti į dar vieną ir sunkesnę 
kovą su klaida. Patenkinta, kad yra išvaduota nuo sūraus triūso 
mąstyti, toji žmonijos dalis mielai leidžia kitiems būti jos są- 
vokų globėja, ir jeigu joje kada nors ima ir nubunda aukštes- 
nieji poreikiai, ji, kupina tikėjimo, godžiai stveria formules, 

kurias tokiems atvejams prirengusios laiko valstybė ir kunigi- 
ja. Tie nelaimingi žmonės verti mūsų užuojautos, tačiau teisė- 
tos mūsų paniekos nusipelno kiti, kuriuos palankesnė lemtis 
padaro laisvus nuo poreikių jungo ir kurie savo valia po tuo 
jungu pakiša sprandą. Tokių miglotų sąvokų sambrėškį, kur 
galima gyviau jausti, kur fantazija prisikuria kokių tik nori 
pavidalų, vertina labiau ne tiesos spindulius, išblaškančius ma- 
lonią akių apgaulę, viešpataujančią jų sapnuose. Kaip tik to- 
mis iliuzijomis, kurias turi išsklaidyti priešiška pažinimo švie- 
sa, jie grindė visą savosios laimės pastatą - tai nejaugi turėtų 
taip brangiai pirkti tiesą, kuri pradeda tuo, kad atima iš jų 
viską, ką jie brangina? Tie žmonės turėtų jau būti išmintingi, 
kad pamiltų išmintį: tai tiesa, kurią juto jau tas, kuris filosofi- 
jai davė tokį vardą. 

Vadinasi, maža to, kad visas intelekto apšvietimas tik tiek 
vertas pagarbos, kiek jis grįždamas paveikia charakterį; jis, sa- 
kytumei, ir kyla iš charakterio, nes kelias į galvą turi būti atver- 
tas per širdį. Taigi gebėjimo justi ugdymas yra neatidėliotinas 

epochos poreikis, - ir ne tik todėl, kad šis ugdymas 
yra priemonė, padedanti pagerintą įžvalgą 
padaryti veiksmingą gyvenime, bet 
1r todėl, kad jis žadina 
gerinti įžvalgą. 

Bet gal čia uždaras ratas? Teorinė kultūra turėtų atnešti 
praktinę, o praktinė - būti teorinės sąlyga? Visoks politinio 
gyvenimo taisymas turėtų rastis iš charakterio taurinimo - 
bet kaipgi charakteris gali taurėti, veikiamas barbariškos val- 
stybinės sanklodos? Vadinasi, tokiam tikslui pasiekti reikėtų 
pasirinkti instrumentą, kurio valstybės neduoda, ir atverti ver- 
smes, kurios liko tyros ir skaidrios, nepaisant viso politikos 
pagedimo. 

Dabar priėjau tašką, į kurį veržėsi visi mano ligšioliniai 
samprotavimai. Tasai instrumentas yra dailusis menas, tos ver- 
smės veriasi jo nemirtinguose pavyzdžiuose. 

Ir menas, ir mokslas yra atpalaiduoti nuo visko, kas pozi- 
tyvu ir ką nustato žmonių konvencijos; abu jie naudojasi ab- 
soliučiu iįmunitetu nuo žmonių savivalės. Politinis įstatymų 
leidėjas gali jų sritį uždaryti, bet negali joje viešpatauti. Jis 
gali ištremti tiesos bičiulį, bet tiesa lieka; jis gali pažeminti 
menininką, tačiau meno negali suklastoti. Tiesa, labai įpras- 
tas dalykas, kad abu, ir mokslas, ir menas, lankstosi epochos 
dvasiai ir kad kuriantysis skonis paklūsta vertinančiojo sko- 
nio diktuojamiems įstatymams. Kur charakteris stangrus ir 
užsigrūdinęs, ten matome mokslą, griežtai saugantį savo ri- 

bas, ir meną, vaikštantį surakintą sunkiomis taisyklių grandi- 
nėmis; kur charakteris išglebęs ir išskydęs, ten mokslas steng- 
sis patikti, o menas — teikti pramogą. Ištisus šimtmečius ir 
filosofai, ir menininkai stengiasi paskandinti tiesą ir grožį pras- 
tuoliškos žmonijos gelmėse; filosofai ir menininkai jose pa- 
skęsta, tačiau tiesa ir grožis pergalingai išsiveržia į paviršių. 
Menininkas, tiesa, yra savo laikų sūnus; tačiau bėda jam, 
jeigu jis sykiu yra ir tų laikų augintinis ar net jų numylėtinis. 
Tegu maloninga dievybė laiku atplėšia žindomą kūdikį nuo 
jo motinos krūties, tegu pamaitina jį geresnės epochos pienu 
ir leidžia jam subręsti po tolimu Graikijos dangumi. Paskui, 
tapęs vyru, tegu jis prašalaičio pavidalu grįžta į savąjį šimtme- 
tį; bet ne tam, kad savo pasirodymu tą šimtmetį pradžiugin- 
tų, o tam, kad, nelyg Agamemnono sūnus, kraupiai jį iškuop- 
tų. Medžiagos jis, teisybė, semsis iš dabarties, tačiau formą 
„perims iš tauresnių laikų, net iš už visų laikų ribos, - iš abso- 
liučios ir nekintamos savo esybės vienovės. Iš čia, iš tyro jo 
demoniškos prigimties eterio žemyn sruvena grožio versmė, 
nesusiteršusi pagedimu kartų ir laikų, drumstais sūkuriais plūs- 
tančių žemai apačioje. Užgaida, sutaurinusi jo medžiagą, gali 
ją 1r išniekinti; tačiau skaisti forma nėra pavaldi užgaidos per- 
mainoms. Pirmojo šimtmečio romėnas jau seniai klaupėsi ant 
kelių prieš savo imperatorius, o statulos dar vis tebestovėjo; 
šventyklos liko šventos akims, kai dievai jau seniai buvo tapę 
pajuokos objektu, ir Nerono ir Komodo piktadarystes gėdytis 
vertė iškilnus stilius pastato, suteikusio joms išorinį apvalka- 
l4. Žmonija prarado savo orumą, tačiau menas išgelbėjo ir 
išsaugojo jį reikšmingų akmenų pavidalu, tiesa toliau gyvuoja 
apgaulėje, ir iš kopijos vėlei bus atkurtas pirminis paveikslas. 


57 


FRIEDRICH SCHILLER 


"Taurus menas pergyveno taurią prigimtį, jis žengia jos prie- 
kyje, ir formuodamas bei žadindamas užsidegimą. Iki tiesa 
savo pergalinga šviesa pasieks širdžių gilumas, poezijos galia 
pagauna jos spindulius, ir žmonijos viršūnės netrukus sužibs, 
nors slėniuose dar slūgso drėgna naktis. 

Tačiau kaip menininkas apsisaugos nuo savo laikų pagedi- 
mų, supančių jį iš visų pusių? Niekindamas jų vertinimą. Te- 
gu jis žvelgia aukštyn, rūpindamasis savo orumu ir įstatymu, 
o ne žemyn, ieškodamas laimės ir poreikių patenkinimo. Vie- 
nodai laisvas ir nuo tuščio veiklumo, labai norinčio palikti 
savo pėdsaką lakioje akimirkoje, ir nuo nekantraus fanatiz- 
mo, mėginančio taikyti besąlygiškos neišvengiamybės matą 
skurdžiam laiko kūriniui, tegu jis tikrovės sferą palieka inte- 
lektui, kuriam joje ir vieta; o pats tegu stengiasi iš galimybės 
ir būtinybės sąjungos sukurti idealą. Šį idealą tegu jis reiškia 
regimybe ir tiesa, savo vaizduotės žaisme ir savo darbų rim- 
tumu, tegu reiškia jį visomis juslinėmis ir dvasinėmis formo- 
mis ir tylomis sviedžia į laikų begalybę. 

Tačiau ne kiekvienam, kuriam šis idealas liepsnoja sieloje, 
buvo duota kūrybinga ramybė ir didi kantrybė spausti jį ak- 
menin arba lieti jį blaiviu žodžiu, o paskui atiduoti į ištikimas 
laiko rankas. Pernelyg įsismarkavęs, kad galėtų naudotis šio- 
mis ramiomis priemonėmis, dieviškasis kūrimo instinktas daž- 
nai veržiasi tiesiog dabartin ir veiklos gyveniman, mėginda- 
mas suteikti naują pavidalą beformei moralinio pasaulio me- 
džiagai. Jautrų žmogų smarkiai veikia jo padermės nelaimė, 
dar smarkiau - jos pažeminimas; užsidega entuziazmas, ir 
liepsningas troškimas galiomis apdovanotose sielose veržiasi 
griebtis veiklos. Tačiau ar toks žmogus kada klausė pats save, 

ar ši moralinio pasaulio netvarka žeidžia jo protą, ar veikiau 
tik jo savimeilę skaudina? Jeigu jis to dar nežino, tai pamatys 
iš uolumo, su kuriuo jis siekia tam tikro ir itin greito povei- 
kio. Grynas moralinis potraukis ieško besąlygiškų dalykų; jam 
laikas neegzistuoja, ir ateitis jam tampa dabartimi, jeigu tik 
būtinai iš dabarties privalo rastis. Ribų nevaržomam protui 
kryptis sykiu yra ir tikslas, ir kelias jam jau nueitas, jeigu tik į 
jį pasukta. 

Taigi suteik, atsakysiu jaunajam tiesos ir grožio bičiuliui, 
klausiančiam mane, kaip jis turįs patenkinti kilnų potraukį 
savo krūtinėje, nors šimtmetis jam taip smarkiai priešinasi, — 
suteik pasauliui, kurį mėgini paveikti, kryptį gėrio pusėn, ir 
ramus laiko ritmas atneš pageidaujamą raidą. Šią kryptį būsi 
suteikęs, jeigu mokydamas pakylėsi jo mintis prie būtinųjų ir 
amžinųjų dalykų, jeigu, veikdamas ar kurdamas, būtinuosius 
.1r amžinuosius dalykus padarysi jo instinktų objektu. Sugrius 
pamišimo ir savivalės statinys, turės sugriūti; jis bus sugriu- 
vęs, kai tu būsi tikras, kad jis jau susvyravo; tačiau susvyruoti 
jis turi ne tik išoriškai, bet ir žmogaus viduje. Drovioje savo 
sielos tyloje puoselėk pergalingą tiesą, per grožį iškelk ją iš 
savęs, idant ne tik mintis ją garbinti imtų, bet ir jusles jos 
mielas pavidalas pagautų. O kad nenutiktų tau taip, jog, užuot 
rodęs tikrovei pavyzdį, pats imtum jį iš tikrovės, tol nesidėk 
jos abejotinon draugijon, iki būsi tikras, kad širdyje turi ide- 
alų palydą. Gyvenk savajame šimtmetyje, bet nebūk jo kūri- 
nys; duok savo amžininkams - bet ne tai, ką jie giria, o tai, ko 
jiems reikia. Nebūdamas jų kaltės dalininkas, su tauria rezi- 
gnacija kęsk su visais jų bausmes ir laisva valia lenk galvą po 
jungu, kurį jie neša ir be kurio neišsiverčia. Tvirta savo drąsa, 

su kuria atsižadėsi jų laimės, tu jiems įrodysi, kad ne iš bailu- 
mo kenti jų skausmus. Norėdamas juos paveikti, vaizduokis 
juos tokius, kokie jie turėtų būti; tačiau pajutęs pagundą im- 
tis dėl jų veiklos, vaizduokis juos tokius, kokie jie yra. Jų pri- 
tarimo geisk per jų orumą, tačiau jų nevertumui priskirk jų 
laimę; taip pirmuoju atveju tavasis taurumas pažadins tauru- 
mą, o antruoju - jų nevertumas nesunaikins tavojo tikslo. Ta- 
vo principų rimtumas gins juos šalin nuo tavęs, tačiau, pa- 
teiktus kaip žaismą, jie tuos principus dar ištvers; jų skonis 
skaistesnis už širdį, tad čia tu ir privalai gaudyti baikštųjį bėg- 
lį. Jų maksimas tu veltui pulsi, jų darbus veltui prakeiksmu 
keiksi, tačiau jų laisvalaikį gali mėginti formuoti kuriančia 
savo ranka. Išguik savivalę, palaidumą, šiurkštumą iš jų pra- 
mogų: taip nejučiomis išvysi jas ir iš jų veiksmų, o galų gale - 
ir iš jų nuostatų. Kur tik radęs, apsupk juos tauriomis, 
didžiomis, dvasingomis formomis, apgaubk juos 
iš visų pusių puikių dalykų simboliais, ir 
kada nors regimybė įveiks tikrovę, 
o menas - prigimtį. 

Taigi jūs pritariate man, ir mano ankstesnių laiškų turinys 
jus jau įtikino, kad žmogus gali nutolti nuo savo paskirties 
dviem priešingom kryptim, kad mūsų laikai iš tikrųjų pasuko 
į abu klystkelius ir, viena vertus, tapo šiurkštumo, o, antra 
vertus, - išglebimo ir iškrypimų auka. Iš to dvejopo pasikly- 
dimo jį turi atgal sugrąžinti grožis. Tačiau kaip dailioji kultū- 
ra gali išsyk įveikti abi tas priešingas ydas ir suderinti tarpusa- 
vy dvi prieštaringas savybes? Ar ji gali surakinti grandinėm 
prigimtį laukinio sieloje ir išlaisvinti ją barbaro širdyje? Ar ji 
gali sykiu ir įtempti, ir atleisti vadžias, — o jeigu ji iš tikrųjų 
nesugebės padaryti ir viena, ir kita, tai kaip protingas žmogus 
gali tikėtis iš jos tokio didelio efekto - žmonijos išugdymo? 

Tiesa, jau net ligi koktumo dažnai esame girdėję tvirtini- 
mą, kad išugdytas grožio jausmas švelninąs papročius, ir, at- 
rodo, tam jau nebereikalingi nauji įrodymai. Tas tvirtinimas 
grindžiamas kasdiene patirtimi, kuri rodo, kad išlavintas sko- 
nis mažne be išimčių siejasi su proto blaivumu, jausmų gyvu- 
mu, liberalumu ir net elgsenos orumu, o neišlavintas - papra- 
stai su visų tų dalykų priešingybėm. Gana tvirtai čia remia- 
masi pavyzdžiu visų dorovingiausios senovės tautos, kurioje 
ir grožio jausmas buvo labiausiai išugdytas, ir priešingu pa- 

vyzdžiu tų iš dalies laukinių, iš dalies barbarų tautų, kurios už 
nejautrumą grožiui mokėjo šiurkščiais ar bent atšiauriais pa- 
pročiais. Ir vis dėlto kartais mąstančios galvos arba mėgina 
nuneigti patį faktą, arba abejoja iš jo daromų išvadų pagrįstu- 
mu. Jos ne taip jau blogai mano apie laukinį būdą, dėl kurio 
priekaištaujama nekultūringoms tautoms, ir ne taip gerai — 
apie ypatingą subtilumą, už kurį giriamos kultūringosios. Jau 
ir senovėje būta vyrų, kurie dailiosios kultūros anaiptol ne- 
laikė geru dalyku ir todėl kaip įmanydami stengėsi neįsileisti 
vaizduotės menų į savo respubliką. 

Kalbu ne apie tuos, kurie todėl niekina gracijas, kad nie- 
kad nepatyrė jų malonės. Tie, kurie nepripažįsta jokio kito 
vertės mato kaip tik įsigijimui įdėtas triūsas ir apčiuopiama 
nauda, - kaipgi jie įstengs tinkamai įvertinti tylią skonio įta- 
ką žmogaus išorei ir jo sielai ir dėl atsitiktinių dailiosios kul- 
tūros trūkumų nepaleisti iš akių jos esminių privalumų? Ne- 
išauklėtas žmogus bet kokį kalbos dailumą niekina kaip pa- 
taikavimą, bet kokį subtilumą bendraujant - kaip apsimeti- 
nėjimą, bet kokį laikysenos delikatumą ir didybę - kaip 
maivymąsi ir perdėtą jaumingumą. Jis negali atleisti gracijų 
numylėtiniui, kad draugijoje šis įneša smagumo į kiekvieną 
ratelį, kad verslo reikaluose šis geba pakreipti kitų protus 
ten, kur jam reikalinga, kad literatūroje šis galbūt visam šimt- 
mečiui uždeda savosios dvasios antspaudą, tuo tarpu pir- 
masis, tas ant uolumo altoriaus paaukotas avinėlis, kad ir 
kiek išmanytų, neįstengia patraukti į save dėmesio, nė iš vie- 
tos pajudinti jokio akmens. Kadangi jis niekada nepajėgia 
išmokti iš gracijų numylėtinio to mįslingo genialaus sugebė- 
jimo patikti, tai nieko daugiau jam nelieka, kaip tik skųstis 

iškrypimu žmogaus prigimties, labiau branginančios ne es- 
mę, o regimybę. 

Tačiau esama pagarbos vertų balsų, pasisakančių prieš gro- 
žio daromą poveikį ir iš patirties apsiginklavusių prieš jį siau- 
bingais motyvais. „Niekas neneigia, - sako jie, - kad grožio 
apžavai gerose rankose gali tarnauti girtiniems tikslams, ta- 
čiau jo esmei nė kiek neprieštarauja ir tai, kad blogose ranko- 
se jis gali veikti kaip tik priešingai, kad sielas valdanti jo galia 
gali būti panaudota klaidoms ir neteisybei paremti. Kaip tik 
todėl, kad skonis žiūri tik formos ir niekada nesirūpina turi- 
niu, jis galų gale paskatina sielą apskritai nepaisyti jokios re- 
alybės ir vardan žavaus apdaro aukoti tiesą ir padorumą. Visi 
tikrieji daiktų skirtumai dingsta, ir jų vertę lemia tik išorinis 
pavidalas. Kiek gabių žmonių, - kalba jie toliau, - grožio ga- 
lybė suvedžioja ir atitraukia nuo rimtos ir pastangų reikalau- 
jančios veiklos ar bent paskatina juos paviršutiniškai į tą veik- 
lą žiūrėti! Kiek silpnų galvų tik todėl pradeda gyventi nesan- 
taikoj su valstybės tvarka, kad poetų fantazija įsigeidė sukurti 
pasaulį, kuriame viskas klostosi visai kitaip, kur pažiūrų ne- 
saisto jokios konvencijos, kur joks dirbtinumas neslopina pri- 
gimties. Kokios pavojingos dialektikos išmoko aistros nuo ta- 
da, kai jos ėmė nuostabiausiom spalvom švytėti rašytojų pa- 
veiksluose ir dažniausiai laimėti kovą su įstatymais ir parei- 
gom! Ką gi laimėjo visuomenė iš to, kad dabar grožis diktuoja 
bendravimo taisykles, kurios anksčiau buvo tiesos valdžioje, 
1r kad dabar išorinis įspūdis lemia pagarbą, kuri turėtų būti 
susijusi tik su nuopelnais? Teisybė, dabar klesti visos dorybės, 
kurios savo išore daro malonų efektą ir suteikia žmogui ver- 
tės visuomenėje, bet užtat viešpatauja ir visi iškrypimai, pa- 

plitusios visos ydos, kurios pridengtos gražiu apvalkalu.“ Iš 
tikrųjų mus turi priversti susimąstyti tas faktas, kad mažne 
visose istorinėse epochose, kai klestėjo menai ir viešpatavo 
skonis, mes regime žmonijos nuosmukį ir kad negalima pa- 
teikti nė vieno pavyzdžio, kada aukštas estetinis kultūros laips- 
nis ir didis jos paplitimas kurioje nors tautoje būtų žengęs 
koja kojon su politine laisve ir pilietinėm dorybėm, gražūs 
papročiai - su gerais, o elgsenos glotnumas - su tiesa. 

Kol Atėnai ir Sparta kovojo dėl savo nepriklausomybės ir 
pagarba įstatymams buvo jų viešojo gyvenimo pagrindas, sko- 
nis dar buvo nesubrendęs, menas - dar tik lopšyje, ir dar toli 
šaukė, kad grožis valdytų sielas. Tiesa, poezijos menas jau 
buvo pasiekęs iškilnias aukštumas, bet jį iškėlė tiktai sparnai 
genijaus, apie kurį mes žinom, kad jis dar tik tik atsiskyręs 
nuo laukinių gyvenimo ir yra šviesa, mėgstanti žibėti tamso- 
je, taigi liudija veikiau ne gerą, o prastą laikų skonį. Kai, val- 
dant Perikliui ir Aleksandrui, atėjo menų aukso amžius, ir 
skonio viešpatavimas tapo visuotinis, nes jau nebematome 
Graikijos galybės ir laisvės; iškalba iškreipė tiesą, visus ėmė 
žeisti išmintis Sokrato lūpose ir dorybė Fokiono gyvenime. 
Romėnai, kaip žinome, pirma turėjo išsekinti savo jėgas pilie- 
tiniuose karuose ir, išgeibę nuo rytietiškos prabangos, pakišti 
galvas po laimingo valdovo jungu; tik tada mes pamatome, 
kaip graikų menas triumfuodamas nugali jų rigidišką charak- 
terį. Ir arabams kultūros aušra tol nesušvito, kol jų karingos 
dvasios energija neišblėso po Abasidų skeptru. Naujųjų am- 
žių Italijoje tol nepasirodė dailieji menai, kol neiširo nuosta- 
bioji Lombardijos lyga, kol Florencija nenusilenkė Medičiams 
1r nepriklausomybės dvasia visuose tuose narsiuose miestuo- 

se neužleido vietos negarbingam nuolankumui. Mažne nėra 
reikalo dar priminti čia naujųjų nacijų, kurių kultūringumas 
didėjo juo labiau, juo labiau menko jų savarankiškumas. Kad 
ir kur mes žvelgsime į praeities pasaulį, visur pamatysime, 
kad skonis ir laisvė vengia vienas kito ir grožio viešpatija įsi- 
tvirtina tik žlugus herojiškoms dorybėms. 

Ir vis dėlto kaip tik ta charakterio energija, kuria papra- 
stai mokama už estetinę kultūrą, yra stipriausia visų didžių ir 
šaunių žmogaus darbų spyruoklių, kurios praradimo negali 
atstoti jokie kiti, kad ir labai dideli privalumai. Taigi, jeigu 
kreipsime dėmesį tik į tai, ko mus apie grožio įtaką moko 
lipšiolinė patirtis, tai tikrai nepajusime didelio noro ugdyti 
jausmus, tokius pavojingus tikrajai žmogaus kultūrai, ir vei- 
kiau jau, rizikuodami likti šiurkštūs ir atšiaurūs, atsisakysime 
viską švelninančios grožio galybės, negu, patyrę net visus dai- 
liosios kultūros privalumus, pasiduosime jos glebinamajam 
poveikiui. Bet galbūt patirtis nėra tas teisėjas, kuris gali iš- 
spręsti tokią problemą, kaip mūsiškė, ir mes, prieš pripažin- 
dami jos liudijimų svarumą, turėtume galutinai įsitikinti, ar 
kalbame apie tą patį grožį, kurio nenaudai liudija ką tik mi- 
nėti pavyzdžiai? O tam, regis, reikia tarti egzistuojant grožio 
sąvoką, kurios šaltinis yra ne patirtis, o kas kita, nes ta sąvoka 
turi padėti mums suprasti, ar tai, kas patirtyje laikoma gro- 
Žiu, turi teisę tuo vardu vadintis. 

Taigi šitos grynai protu paremtos grožio sąvokos - jeigu 
tik apskritai galima įrodyti ją esant — turėtume ieškoti ab- 
strakcijos būdu (juk ji negali būti išvesta iš jokio konkretaus 
atvejo, nes pati koreguoja ir valdo mūsų sprendimus apie kiek- 
vieną konkretų atvejį), ir jos egzistavimas turėtų būti grin- 

džiamas jau pačios juslinės prigimties galimybe; žodžiu, turė- 
tų būti įmanoma įrodyti, kad grožis yra būtina žmonijos sąly- 
ga. Taigi dabar turime pakilti iki grynosios žmonijos sąvokos, 
o kadangi patirtis mums rodo tik paskiras paskirų žmonių 
būsenas, tai turime stengtis tose individualiose ir kintančiose 
apraiškose įžvelgti absoliučius ir tvarius elementus, ir, atmes- 
dami visas atsitiktines kliūtis, apčiuopti būtinas žmonijos eg- 
zistencijos sąlygas. Tiesa, tas transcendentinis kelias kurį lai- 
ką atitolins mus nuo jaukios reiškinių sferos ir gyvo daiktų 

pasaulio ir nuves mus į plynus abstrakčių sąvokų laukus, - 

bet juk mes ieškome tvirto pažinimo pagrindo, 
kurio niekas nebegalėtų pajudinti, ir kas 
nedrįsta pakilti virš tikrovės, tas 
niekados nepasieks 
tiesos. 

Užkopusi kiek įmanoma aukščiau, abstrakcija pasiekia dvi 
paskutiniąsias sąvokas, prie kurių ji priversta sustoti ir pripa- 
žinti savo ribas. Žmoguje ji išskiria kažką, kas lieka, ir kažką, 
kas nuolatos kinta. Tai, kas lieka, ji vadina asmeniu, o tai, kas 
kinta, - būkle. 

Asmuo ir būklė - žmogaus „Aš“ ir jo apibrėžimai - kuriuos 
mes būtinosios būtybės atveju mąstome kaip tapačius, baigti- 
"nės būtybės atveju yra amžinai skirtingi dalykai. Kad ir koks 
pastovus būtų asmuo, būklė vis keičiasi, kad ir kaip keistųsi 
būklė, asmuo lieka pastovus. Mes einame nuo ramybės prie 
veiklos, nuo afekto prie abejingumo, nuo sutarimo prie prieš- 
taravimo, tačiau juk čia visados esame mes, ir išlieka tik tai, kas 
susiję tiesiogiai su >74mis. Tiktai absoliutaus subjekto atveju 
drauge su asmenybe pastovūs esti ir visi jos apibrėžimai, nes jie 
kyla iš asmenybės. Visa, kas yra dievybė, ji yra todėl, kad yra; 
taigi ji drauge yra ir amžinai visa, nes ji amžina. 

Kadangi žmoguje, kaip baigtinėje būtybėje, asmuo ir būk- 
lė esti skirtingi, tai nei būklė negali būti asmens, nei asmuo — 
būklės pagrindas. Pastaruoju atveju asmuo turėtų kisti; o pir- 
muoju - būklė turėtų būti pastovi, vadinasi, arba asmenybė, 
arba baigtinumas turėtų išnykti. Mes esame ne todėl, kad mąs- 

tome, geidžiame, jaučiame; ir mąstome, geidžiame, jaučiame 
ne todėl, kad esame. Esame todėl, kad esame; jaučiame, mąs- 
tome ir geidžiame todėl, kad, be mūsų, esama dar ko kita. 

Taigi asmuo turi būti pats savęs pagrindas, nes tai, kas lie- 
ka, negali kilti iš kitimo; vadinasi, šitaip, pirma, būsime pri- 
ėję absoliučios, pačia savimi grindžiamos būties, t.y. laisvės 
idėją. Būklė privalo turėti pagrindą; kadangi jos būtis nepa- 
remta asmeniu, kitaip tariant, nėra absoliuti, ji privalo vykti; 
vadinasi, antra, būsime atradę visokios priklausomos būties 
ar tapsmo sąlygą - laiką. Laikas yra visokio tapsmo sąlyga, - 
tai identiškas teiginys, nes jis reiškia ne ką kitą, kaip: seka yra 
sąlyga, kad kas nors vyksta. 

Asmuo, atsiskleidžiąs tik amžinai pastoviu Aš ir tik šiuo 
pavidalu, negali tapti, negali prasidėti laike, nes veikiau, prie- 
šingai, laikas turi jame prasidėti, nes kaitos pagrindas turi bū- 
ti kažkas pastovu. Kažkas turi kisti, jeigu turi būti kaita; ir tas 
kažkas, vadinasi, pats negali būti kaita. Sakydami, kad gėlė 
žydi ir vysta, mes gėlę padarome pastoviuoju šios kaitos daly- 
ku ir, sakytume, suteikiame jai asmenį, kuriuo tos dvi būklės 
atsiskleidžia. Kad žmogus pirma tampa, nėra joks prieštara- 
vimas; mat žmogus yra ne tik apskritai asmuo, bet ir asmuo, 
kuris tveria tam tikroje būklėje. O bet kokia būklė, bet kokia 
apibrėžta būtis randasi laike, taigi ir žmogus, kaip fenome- 
nas, turi turėti pradžią, nors grynasis intelektas jame yra am- 
žinas. Be laiko, kitaip tariant, netapdamas, jis niekados nebū- 
tų apibrėžta būtybė, jo asmenybė egzistuotų, tiesa, kaip prad- 
muo, tačiau ne iš tikrųjų. Tik per savo vaizdinių seką pasto- 
vusis Aš pats sau tampa reiškiniu. 

Vadinasi, veiklos materiją, arba realybę, kurią aukščiau- 

siasis intelektas ima pats iš savęs, žmogus pirma turi gauti, — 
ir gauna ją per juslinį suvokimą kaip kažką, kas yra šalia jo 
erdvėje, ir kažką, kas jame pačiame kinta, laikui einant. Šią 
jame kintančią medžiagą lydi niekados nesikeičiantis jo Aš; ir 
visose permainose likti pastoviam ir pačiam savimi, visą jusli- 
nį suvokimą paversti patirtimi, t.y. pažinimo vienove, o kiek- 
vieną savo reiškimosi laike būdą - įstatymu visiems laikams, — 
tokia yra užduotis, kurią jam skyrė jo protinga prigimtis. Jis 
egzistuoja tik kisdamas; tik likdamas nesikeičiantis, egzistuo- 
ja jis. Tad jeigu mėgintume įsivaizduoti tobulą žmogų, jis bū- 
tų pastovi vienovė, išliekanti ta pati permainų srovėje. 

Nors begalinė esybė, dievybė, negali tapti, vis dėlto priva- 
lu dieviška vadinti tendenciją, kurios begalinė užduotis yra 
savičiausias dievybės požymis, absoliutus gebėjimo skelbimas 
(visų galimų dalykų tikrovė) ir absoliuti reiškimosi vienovė 

(visos tikrovės būtinumas); dievybės pradmenį žmogus nenu- 

ginčijamai nešiojasi pačioje savo asmenybėje; o kelias į dievy- 
bę, - jeigu tik keliu galima vadinti tai, kas niekados nenuveda 
į tikslą, - jam atviras juslių pavidalu. 

Žmogaus asmenybė, paimta pati savaime ir skyrium nuo 
bet kokios juslinės medžiagos, yra tik galimos begalinės raiš- 
kos pradmuo; ir kol žmogus nežvelgia ir nejaučia, jis tėra vien 
forma ir tuščias gebėjimas. Žmogaus juslingumas, paimtas pats 
savaime ir skyrium nuo bet kokios savaiminės dvasios veik- 
los, tiktai gali žmogų, be jo esantį vien forma, padaryti mate- 
rija, tačiau anaiptol ne jį su materija sujungti. Kol jis tik jau- 
čia, tik geidžia ir vien geismo genamas veikia, jis tėra dar tik- 
tai pasaulis, jeigu tuo žodžiu vadinsime vien beformį laiko 
turinį. Tiesa, tiktai žmogaus juslingumas jo gebėjimą paverčia 


69 


FRIEDRICH SCHILLER 


veikiančia galia; tačiau tik žmogaus asmenybė šią veiklą pada- 
ro jo veikla. Taigi, nenorėdamas būti vien pasauliu, žmogus 
privalo materijai suteikti formą; o nenorėdamas būti vien for- 
ma, jis privalo duoti tikrovę savyje nešiojamam pradmeniui. 
Žmogus realizuoja formą, sukurdamas laiką ir kaip pastovu- 
mo priešpriešą iškeldamas kaitą, o kaip amžinos savojo Aš vie- 
novės priešpriešą — pasaulio įvairovę; žmogus formuoja mate- 
riją, vėlei panaikindamas laiką, kaitoje išlaikydamas pastovu- 
mą ir pasaulio įvairovę pajungdamas savojo Aš vienovei. 

Iš čia kyla du priešingi reikalavimai žmogui, du funda- 
mentalūs drauge ir juslinės, ir protingos prigimties įstatymai. 
Pirmasis reikalauja absoliutaus realumo: žmogus privalo pa- 
versti pasauliu viską, kas yra vien forma, ir išreikšti visus savo 
pradmenis; antrasis reikalauja absoliutaus formalumo: žmo- 
gus privalo savyje išnaikinti viską, kas yra vien pasaulis, ir 
pasiekti, kad visos jo permainos būtų darnios, kitaip tariant: jis, 
privalo iškelti išorėn visą savąjį vidų ir suteikti formą visiems 

išorės dalykams. Tos dvi užduotys, vaizduojantis jas 
iki galo atliktas, veda prie dievybės sąvokos, 
nuo kurios aš pradėjau šiuos 
samprotavimus. 

Vykdyti šias dvi užduotis - vidinei būtinybei suteikti tik- 
rovę ir išorinę tikrovę pajungti būtinybės įstatymui - mus 
verčia dvi priešingos galios, kurios skatina mus realizuoti jų 
objektą, ir todėl visai deramai vadinamos potraukiais. Pir- 
masis tų dviejų potraukių, kurį aš pavadinčiau jusliniu, kyla 
iš fizinės Žmogaus būties arba iš jo juslinės prigimties ir sten- 
giasi žmogų įkurdinti laiko ribose ir paversti jį į materiją; 
paversti į materiją, bet ne jam materiją suteikti, nes tam jau 
reikalinga laisva veikla asmens, kuris materiją priima ir ski- 
ria ją nuo pastovaus savęs. O materija čia reiškia ne ką kitą, 
kaip laiką pripildančią kaitą arba realybę; taigi šis potraukis 
reikalauja, kad vyktų kaita, kad laikas turėtų turinį. Tokia 
vien pripildyto laiko būklė vadinama jutimu, ir tik juo vie- 
nu reiškiasi fizinė būtis. 

Kadangi laike viena visados tveria po kita, dėl to, kad ko 
nors esama, visa kita yra neįmanoma. Užgaunant kokio nors 
instrumento vieną toną, iš visų tonų, kurie šiuo instrumentu 
įmanomi groti, tik šis vienintelis yra tikras; žmogui jaučiant 
dabartį, visa beribė jo apibrėžimų galimybė susiaurėja iki šio 
vienintelio būties būdo. Taigi ten, kur veikia šis iš visų tik 
vieną galimybę išskiriantis potraukis, esama visų smarkiausio 

apribojimo; žmogus šioje būklėje yra tik tam tikras dydžio 
vienetas, vienas pripildytas laiko momentas, - arba, veikiau, 
žmogus neegzistuoja, nes jo asmenybė tol nesireiškia, kol jį 
valdo jutimas ir neša laikas. 

"Tuo mastu, kuriuo žmogus yra baigtinis, jis priklauso šio 
potraukio valdoms; o kadangi bet kokia forma reiškiasi tik 
per materiją, bet kokia absoliutybė - tik per ribų mediumą, 
tai, žinia, visas žmogaus reiškimasis galų gale yra susijęs su 
jusliniu potraukiu. Tačiau, nors šis potraukis tik žadina ir 
atskleidžia žmonijos pradmenis, kaip tik jis vienintelis daro 
neįmanomą jo tobulybę. Nesutraukomais saitais jis priraki- 
na aukštyn besiveržiančią dvasią prie juslių pasaulio, ir su- 
grąžina abstrakciją iš laisviausio klajojimo po begalybę į da- 
barties ribas. Tiesa, mintis nuo jo akimirką gali pasprukti, o 
tvirta valia pergalingai pasipriešinti jo reikalavimams; ta- 
čiau netrukus nuslopinta prigimtis susigrąžina savąsias tei- 
ses, vėlei lemdama būties realybę, mūsų pažinimo turinius 
ir mūsų veiklos tikslą. 

Antrasis tų dviejų potraukių, kurį būtų galima pavadinti 
formos potraukiu, kyla iš absoliučios žmogaus būties arba iš 
jo protingosios prigimties ir siekia padaryti jį laisvą, suteikti 
harmoniją skirtingoms jo apraiškoms ir, nepaisant visos būk- 
lių kaitos, teigti jo asmenį. Kadangi pastarasis, kaip absoliu- 
tus ir nedalomas vienetas, niekados negali būti pats sau prieš- 
taringas, 1es mes Der visus amžius esame mes, tai potraukis, 
siekiąs įtvirtinti asmenybę, niekados negali reikalauti ko nors 
kita, nei tai, ko jis per visus amžius privalo reikalauti; taigi, 
visiems laikams galiojantys jo sprendimai yra tokie pat, kaip 
ir dabarties sprendimai, o jo reikalavimai dabarčiai tokie 

pat, kokie ir visiems laikams. Žodžiu, jis aprėpia visą laiko 
seką, o tai reiškia: jis panaikina laiką, panaikina kaitą; jis 
siekia, kad tikrovė būtų būtina ir amžina ir kad amžini ir 
būtini dalykai taptų tikrove; kitaip tariant: jis siekia tiesos 
ir teisės. 

Pirmasis potraukis kuria tik atvejus, o antrasis — įstaty- 
mus; įstatymus kiekvienam sprendimui, jei kalbame apie pa- 
žinimą, įstatymus bet kokiam valios aktui, jei kalbame apie 
darbus. Ar mes pažintume kokį objektą, suteiktume kokiai 
nors savojo subjekto būklei objektyvų galiojimą, ar veiktu- 
me, vadovaudamiesi pažinimu, objektyvumą padarytume sa- 
vo būklės apibrėžimo pagrindu, - abiem atvejais mes išplėšia- 
me šią būklę iš laiko jurisdikcijos ir pripažįstame jam visais 
laikais ir visiems žmonėms galiojančią realybę, t.y. visuotinu- 
mą ir būtinumą. Jausmas gali tik pasakyti: tai teisinga šio su- 
„bjekto ir šio momento atžvilgiu, - ir gali ateiti kitas momen- 
tas, kitas subjektas, kuris atšauks dabartinio jausmo teiginį. 
Tačiau kai mintis kartą ištaria: tai yra, ji daro visais laikais ir 
amžinai galiojantį sprendimą, ir šį galiojimą laiduoja pati as- 
menybė, atsispirianti bet kokiai kaitai. Polinkis gali tiktai pa- 
sakyti: tai gera tavojo individo ir tavo dabartinio poreikio 
atžvilgiu; tačiau tavo individą ir tavo dabartinį poreikį per- 
mainos nusineš su savimi, ir tai, ko dabar karštai geidi, kada 
nors padarys tavo pasibjaurėjimo objektu. Tačiau kai morali- 
nis jausmas sako: tai turi būti, jis daro visais laikais ir amžinai 
galiojantį sprendimą, - išpažindamas tiesą todėl, kad ji yra 
tiesa, ir laikydamasis teisingumo todėl, kad jis yra teisingu- 
mas, tu padarei paskirą atvejį įstatymu visiems atvejams, į 
savo gyvenimo momentą pažvelgei kaip į amžinybę. 

Taigi ten, kur viešpatauja formos potraukis ir mumyse vei- 
kia grynasis objektas, - ten būtis labiausiai išplečiama, ten 
pradingsta visos ribos, ten žmogus nuo dydžio vieneto, iki 
kurio jį buvo susiaurinusios skurdžios juslės, pakeliamas iki 
idėjų vieneto, aprėpiančio visą reiškinių karaliją. Atlikdami 
šią operaciją, mes nebesame laike, - tai laikas esti mumyse su 

visa savo nesibaigiančia virtine. Esame nebe individai, o 
rūšis; mūsų sprendimu daromas visų dvasių 
sprendimas, mūsų pasirinkimas 
reprezentuoja visų širdžių 
pasirinkimą. 

Iš pirmo žvilgsnio regisi nesą labiau priešingų dalykų, nei šių 
dviejų potraukių tendencijos, - juk vienas reikalauja kaitos, o 
kitas - nekintamumo. Ir vis dėlto kaip tik tais dviem potraukiais 
visiškai perteikiama žmonijos sąvoka, o trečiasis esminis potrau- 
kis, galįs būti tų dviejų tarpininku, yra stačiai neįtikima sąvoka. 
Tai kaip gi mes atkursime žmogaus prigimties vienovę, kuri to- 
kia pirmine ir radikalia priešybe regisi visiškai panaikinta? 

Jų tendencijos, teisybė, prieštarauja viena kitai, tačiau, - ir 
į tai reikia atkreipti dėmesį, — jos veikia ne tuose pačiuose 
objektuose, o tai, kas nesusiliečia, negali ir susidurti. Juslinis 
potraukis, tiesa, reikalauja kaitos, tačiau jis nereikalauja, kad 
kaita paliestų ir asmenį bei jo sritį, kad vyktų principų kaita. 
Formos potraukis reikalauja vienovės ir pastovumo - tačiau 
nesiekia, kad drauge su asmeniu būtų fiksuojama ir jo būklė, 
kad tvertų jausmo tapatybė. Taigi jiedu savo prigimtimi nėra 
vienas kitam priešingi, ir jeigu vis dėlto tokie regisi, tai tik 
pasidarė tokie, laisvai peržengę prigimties ribas, nebesupras- 
dami patys savęs ir painiodami savąsias sferas. Tas sferas sau- 


2 Mėgindami teigti pirminį, taigi būtiną šių dviejų potraukių antagonizmą, 


neturėtume, žinia, jokios kitos priemonės išlaikyti žmogaus vienovę ir turėtu- 
mėm juslinį instinktą skelbti esantį būtinai pavaldų protingajam instinktui. 

goti ir abiem tiem potraukiam garantuoti kiekvieno ribas, yra 
užduotis kultūros, kuri, vadinasi, privalo abiem būti vienodai 
teisinga ir ginti ne tik protingąjį potraukį nuo juslinio, bet ir 
pastarąjį nuo pirmojo. Taigi jos paskirtis dvejopa; pirma: ser- 
gėti juslingumą nuo laisvės kišimosi; antra: saugoti asmeny- 
bę nuo jausmų galybės. Pirmąją užduotį ji atlieka ugdydama 
gebėjimą jausti, o antrąją - ugdydama proto gebėjimą. 
Kadangi pasaulis yra išsidėstęs laike, kadangi jis yra kaita, 
tai tobulumas to gebėjimo, kuris žmogų sieja su pasauliu, tu- 
rės būti kuo didesnis kintamumas ir ekstensyvumas. Kadangi 
asmuo yra tai, kas kaitoje lieka pastovu, tai tobulumas to ge- 
bėjimo, kuris turi priešintis permainoms, turės būti kuo di- 


Tačiau iš to gali rastis tik monotonija, o ne harmonija, ir žmogus dar vis tiek liktų 
amžinai padalintas. Pavaldumas, žinoma, privalo būti, tačiau abipusis; mat nors 
ribos niekada negali būti absoliuto pagrindas, taigi laisvė niekada negali būti 
priklausoma nuo laiko, lygiai taip pat tikra, kad absoliutas pats iš savęs niekados 
negali būti ribų pagrindas, kad būklė laike negali būti priklausoma nuo laisvės. 
Taigi abu principai drauge yra ir vienas kitam subordinuoti, ir koordinuou, t.y. 
jie sąveikauja tarpusavy; be formos nėra materijos, be materijos - formos. (Šią 
tarpusavio sąveikos sąvoką ir visą jos svarbą randame puikiai išdėstytą Ficbte'ės 
Bendrosios mokslų teorijos pagrinduose, Leipcigas, 1974.) Kokia yra asmens 
padėtis idėjų karalijoje, mes, tiesa, nežinome; tačiau kad jis, nepriimdamas mate- 
rijos, negali apsireikšti laiko karalijoje, - tatai tikrai žinome; taigi šioje karalijoje 
materija šį tą turės lemti ne tik žemiau, bet ir greta formos. Vadinasi, nors būtina 
yra tai, kad jausmas nieko nespręstų proto srityje, lygiai taip pat būtina, kad 
protas nesikėsintų nieko lemti jausmo srityje. Jau pripažindami vieno kurio jų 
sritį, mes antrąjį nuo jos atskiriame ir kiekvienam nubrėžiame ribą, kurios per- 
žengimas ir vienam, ir antram gali būti tiktai žalingas. 

Transcendentinėje filosofijoje, kurioje svarbu tik tai, kad forma būtų atpa- 
laiduota nuo turinio ir būtinybė apvalyta nuo bet kokio atsitiktinumo, lengva 
įprasti materialųjį pasaulį mąstyti vien kaip kliuvinį, o juslingumą - mat jis kaip 
tik šį darbą trukdo - vaizduotis esantį būtinai priešingą protui. Tiesa, Kanto 
sistemos dvasia taip vaizduotis anaiptol neduoda pagrindo, tačiau jos raidė 
galėtų tokį pagrindą duoti. 

desnis savarankiškumas ir intensyvumas. Juo įvairiapusiškes- 
nis jautrumas bus išsiugdytas, juo jis bus paslankesnis ir juo 
didesniu plotu atsigręžęs į reiškinius, juo daugiau pasaulio žmo- 
gus aprėps, juo daugiau savo pradmenų išvystys; juo daugiau 
galios ir gelmės įgis asmenybė, juo daugiau laisvės - protas, juo 
daugiau pasaulio žmogus supras, juo daugiau formos išorinia- 
me pasaulyje sukurs. Taigi jo kultūra reiškia: pirma, sukurti 
priimamajam gebėjimui kuo didesnį sąlytį su pasauliu, o jaus- 
mo sferoje pasiekti kuo didesnį pasyvumą; antra, padaryti, kad 
apibrėžiamasis gebėjimas būtų kuo labiau nepriklausomas nuo 
priimamojo, o proto sferoje pasiekti kuo didesnį aktyvumą. 
Ten, kur šios dvi savybės susijungs, žmogus su didžiausia būties 
pilnatve derins didžiausią savarankiškumą ir laisvę, ir, užuot 
save švaistęs pasauliui, įtrauks į save viso pasaulio reiškinių be- 
galybę ir pajungs ją savojo proto vienovei. 

Tačiau šį santykį žmogus gali ir apversti aukštyn kojomis, 
šitaip dvejopai prasilenkdamas su savąja paskirtimi. Intensy- 
vumą, kurio reikalauja veiklioji galia, jis gali perkelti į pasy- 
viosios galios sritį, medžiagos potraukiu užbėgti už akių for- 
mos potraukiui ir priimamąjį gebėjimą paversti apibrėžiamuo- 
ju. O gali ir ekstensyvumą, kuris dera pasyviajai galiai, pri- 
skirti veikliajai, formos potraukiu užbėgti už akių medžiagos 
potraukiui ir priimamąjį gebėjimą pakeisti apibrėžiamuoju. 
Pirmuoju atveju jis niekados nebus pats savimi, antruoju — 
niekados nebus kas nors kita; taigi kaip tik todėl abiem atve- 
jais jis nebus mei viena, nei kita, vadinasi, bus tiesiog nulis?. 


3 Netikusi sensualumo persvaros įtaka mūsų mąstymui ir veiklai kiekvie- 
nam greitai krinta į akis; ne taip lengvai pastebima, nors tokia pat dažna ir 
tokia pat svarbi, yra neigiama racionalumo persvaros įtaka mūsų pažinimui ir 


77 


FRIEDRICH SCHILLER 


Mat jeigu lemiamas darosi juslinis potraukis, juslės pasi- 
daro įstatymų leidėju, ir pasaulis ima gniuždyti asmenį, tai 
pasaulis tuo pačiu mastu, kuriuo jis tampa valdžia, liaujasi 
buvęs objektas. Tapęs vien laiko turiniu, žmogus nebeegzis- 
tuoja, vadinasi, jis nebeturi ir jokio turinio. Drauge su asme- 
nybe išnyksta ir jo būklė, nes šios sąvokos tarpusavyje susiju- 
sios, nes kaitai reikalingas pastovumas, o ribotai realybei — 
begalinė. Jeigu formos potraukis tampa priimamuoju, tai yra, 
jeigu mąstymo galia užbėga už akių jausmui ir asmuo užima 


elgsenai. Todėl tebus man leista iš didelės gausybės čia tinkamų atvejų priminti 
tik du, galinčius atskleisti stebėjimui ir jausmui už akių užbėgančio mąstymo ir 
valios galios daromą žalą. 

Viena pagrindinių priežasčių, kodėl mūsų gamtos mokslų pažanga tokia 
lėta, yra, matyt, visuotinis ir beveik nenugalimas polinkis daryti teleologinius 
sprendimus, kuriuos vartojant konstituciškai, apibrėžiamasis gebėjimas užima 
priimamojo gebėjimo vietą. Kad ir kaip primygtinai ir įvairiai gamta liestų mū- 
sų organus - visa jos įvairovė mums prarasta, nes mes joje ieškome tik to, ką 
patys jon įdėjome: nes mes, užuot leidę jai smelktis į mus, tik siekiame savuoju 
nekantriai už akių vis užbėgančiu protu smelktis į ją. O kai paskui kartą per 
kelis šimtmečius ima ir ateina žmogus, kuris artinasi prie gamtos ramiomis, 
skaisčiomis ir atviromis juslėmis ir todėl susiduria su gausybe reiškinių, nepa- 
stebėtų per mūsų prevenciją, mes didžiai stebimės, kad tokia daugybė akių 
tokią šviesią dieną nieko nematė. Šis pernelyg skubotas siekimas harmonijos, 
pirma nesurinkus daiktan ją sudaryti turinčių garsų, ši prievartinė mąstymo 
galios uzurpacija srityje, kur ji nebūtinai turi viešpatauti, yra tokios daugybės 
mąstančių ir mokslo labui triūsiančių galvų nevaisingumo priežastis, ir sunku 
pasakyti, ar mūsų žinių išplėtimui labiau pakenkė formos neįgijęs juslingumas, 
ar protas, nepajėgiąs sulaukti turinio. 

Lygiai taip pat sunku turėtų būti ir nustatyti, ar mūsų praktinę filantropiją 
labiau trikdo ir šaldo mūsų geismų smarkumas, ar mūsų principų rigidiškumas, 
ar mūsų juslių, ar proto egoizmas. Kad pasidarytume užuojautos, pasirengimo 
padėti kupini ir veiklūs žmonės, draugėn turi susijungti jausmai ir charakteris, 
o kad sukauptume patirties, lygiai taip pat turi sueiti draugėn juslių atvirumas 
su intelekto energija. Kaipgi mes, kad ir kokių girtinų maksimų laikydamiesi, 

pasaulio vietą, tai asmuo liaujasi buvęs savarankiška galia ir 
subjektu tuo pačiu mastu, kuriuo jis įsibrauna objekto vie- 
ton, nes pastovumui apsireikšti reikalinga kaita, o absoliu- 
čiai realybei — ribos. Tapęs tik forma, žmogus nebeturi for- 
mos, taigi drauge su būkle išnyksta ir asmuo. Trumpai ta- 
riant, tik tuo mastu, kuriuo žmogus yra savarankiškas, eg- 
zistuoja išorinė realybė, žmogus gali ją priimti; tik tuo mastu, 
kuriuo jis geba realybę priimti, egzistuoja jo vidinė realybė, 
jis yra mąstanti galia. 


galime būti dori, geraširdžiai ir žmogiški su kitais, jeigu mums stinga gebėjimo 
nuoširdžiai ir teisingai įsileisti į save kito žmogaus prigimtį, įsijausti į kitų žmo- 
nių situacijas, persiimti kitų žmonių jausmais? O šis gebėjimas ir tame auklėji- 
me, kurį mes gauname, ir saviaukloje slopinamas tuo pačiu mastu, kuriuo 
mėginama palaužti geismų galybę ir principais sutvirtinti charakterį. Kadan- 
gi sunku jausmų sujudime likti ištikimam saviesiems principams, griebiamasi 
patogesnės priemonės, - charakterio tvirtybę garantuoti, atbukinant jausmus; 
"mat, be abejo, kur kas lengviau ramiai sau gyventi, žinant, kad priešininkas 
nuginkluotas, nei drąsiai ir ryžtingai kovoje nugalėti priešą. Ši operacija su- 
daro didžiąją dalį to, kas vadinama žmogaus formavimu, - ir tai pačia tikrąja 
šio žodžio prasme, kai apdorojamas ne tik išorinis, bet ir vidinis žmogus. 
Taip suformuotam žmogui, tiesa, tikrai nebegrės pavojus, kad jis bus ar pasi- 
rodys esąs šiurkščios prigimties; tačiau sykiu jis bus ir principų šarvais atsi- 
tvėręs nuo bet kokių prigimties jausmų, ir žmogiškumas negalės jo pasiekti 
nei iš vidaus, nei iš išorės. 

Didžiai pragaištingas piktnaudžiavimas tobulybės idealu esti tuomet, kai 
jis visu griežtumu taikomas, vertinant kitus žmones, arba ir tais kartais, kai 
reikia imtis veiklos kitų žmonių labui. Pirmuoju atveju gimsta fanatizmas, ant- 
ruoju — atšiaurumas ir širdies šaltumas. Žinia, visuomeninės pareigos darosi 
nepaprastai lengvos, kai vietoj tikro žmogaus, kuriam reikalinga mūsų pagal- 
ba, mintyse vaizduojiesi idealų žmogų, kuris tikriausiai pats sau įstengia padėti. 
Tikrai geras charakteris yra griežtumo sau ir atlaidumo kitam junginys. Tačiau 
dažniausiai kitiems atlaidus žmogus esti atlaidus ir sau pačiam, o sau pačiam 
griežtas - griežtas ir kitiems; atlaidus sau ir griežtas kitiems - toks charakteris 
vertas paniekos. 

Taigi abu potraukiai turi savo ribas ir, mąstant juos kaip 
energijas, yra reikalingi atpalaidavimo; vienas, kad nesibrau- 
tų į įstatymų leidybos, antrasis, kad nesiskverbtų į jausmo sri- 
tį. Tačiau tas juslinio potraukio atpalaidavimas nieku gyvu 
neturi būti fizinio nepajėgumo ir jausmų atbukimo padari- 
nys, visuotinai vertas tik paniekos, jis privalo būti laisvės veiks- 
mas, veikla asmens, kuris savo moraliniu intensyvumu malši- 
na juslinį intensyvumą ir, suvaldydamas įspūdžius, mažina jų 
gilumą ir didina plotą. Charakteris turi nubrėžti ribas tempe- 
ramentui; nes juslės gali pralaimėti tik dvasiai. Lygiai taip pat 
formos potraukio atpalaidavimas neturi būti dvasinio nepa- 
jėgumo ir mąstymo ar valios galių suglebimo padarinys, kuris 
sumenkintų žmogaus orumą. Jo girtina versmė privalo būti 
jausmų pilnatvė; juslingumas privalo pergalingai ginti savo 

sritį ir atremti prievartą, kurios prieš jį savo veržlia veikla 
norėtų griebtis dvasia. Trumpai tariant: medžiagos 
potraukis privalo deramose ribose laikyti 
asmenybę, o formos potraukis — 
jautrumą arba 


prigimtį. 

Taigi dabar mes tapome atvesti prie tokios abiejų potraukių 
tarpusavio sąveikos sąvokos, kai vieno jų veikimas drauge ir su- 
daro pagrindą antrojo veikimui, ir tą veikimą riboja ir kai kiek- 
vienas jų kaip tik todėl kuo ryškiausiai reiškiasi, kad veikia kitas. 

Šis abiejų potraukių sąveikos santykis yra, tiesa, vien pro- 
to užduotis, kurią žmogus iki galo išspręsti gali tik pasiekda- 
mas savo būties tobulybę. Tai tikrąja šio žodžio prasme jo 
žmogiškumo idėja, taigi begalinis tikslas, prie kurio žmogus, 
laikui bėgant, gali vis labiau artėti, niekados jo nepasiekda- 
mas. „Jam nevalia savo realybės sąskaita siekti formos ir for- 
mos sąskaita siekti realybės; jis veikiau privalo per apibrėžtą 
būtį ieškoti absoliučios, o per absoliučią - apibrėžtos. Būda- 
mas asmuo, jis privalo iškelti prieš save pasaulį, ir privalo 
būti asmeniu dėl to, kad pasaulis iškilęs prieš jį. Privalo justi, 
nes suvokia save, ir suvokti save, nes jaučia.“ Kad jis šią idėją 
iš tikrųjų atitinka, taigi, kad tikrąja šio žodžio prasme yra 
žmogus, jis niekados negali patirti, iki jis tenkina tik vieną šių 
potraukių, ignoruodamas kitą, arba vieną jų tenkina po kito; 
mat kol jis tik jaučia, jo asmuo arba jo absoliuti egzistencija 
jam lieka paslaptis, o kol tiktai mąsto, paslaptis jam lieka jo 
egzistencija laike arba jo būklė. Tačiau jeigu būtų atvejų, kai 

jis tokią dvilypybę galėtų patirti drauge, kai jis drauge suvok- 
tų ir savo laisvę, ir pajustų savąją būtį, kai jis drauge pajustų 
save kaip materiją ir pažintų kaip dvasią, tai tokiais atvejais — 
ir tik tokiais - jis pasiektų tobulą savojo žmogiškumo įžvalgą, 
ir objektas, kurį ši įžvalga jam pateiktų, taptų jam jo atliktos 
paskirties simboliu, vadinasi (mat tai pasiekiama tik laiko vi- 
sumoje) galėtų tarnauti kaip begalybės atvaizdas. 

Tarus, kad tokios rūšies atvejų patirtyje gali pasitaikyti, šie 
atvejai pažadintų žmogui naują potraukį, kuris kaip tik todėl, 
kad jame drauge veikia abu pirmieji, kiekvienam jų, skyrium 
paimtam, būtų priešingas ir pagrįstai būtų laikomas nauju po- 
traukiu. Juslinis potraukis trokšta, kad vyktų permainos, kad 
laikas turėtų turinį; formos potraukis trokšta, kad laikas būtų 
panaikintas, kad permainos nevyktų. Taigi to potraukio, ku- 
riame abu šie veiktų išvien (tebus man kol kas, iki būsiu pa- 
teisinęs šį vardą, leista vadinti jį žaidimo potraukiu), - taigi 
žaidimo potraukio tikslas būtų /aikg panaikinti laike, tapsmą 
suderinti su absoliučia būtimi, permainą su tapatumu. 

Juslinis potraukis trokšta tapti apibrėžtas, trokšta priimti 
savąjį objektą; formos potraukis trokšta pats apibrėžti, trokš- 
ta savąjį objektą sukurti; vadinasi, žaidimo potraukis trokš 
taip priimti, kaip pats būtų sukūręs, ir taip sukurti, kaip trokšta 
priimti juslės. 

Juslinis potraukis iš savo subjekto atima bet kokį savaranki- 
škumą ir laisvę, o formos potraukis iš savojo - bet kokią pri- 
klausomybę, bet kokį pasyvumą. Tačiau laisvės atėmimas yra 
fizinė, o pasyvumo atėmimas - moralinė būtinybė. Vadinasi, 
abu potraukiai verčia sielą paklusti įstatymui, vienas - gamtos, 
o antras — proto. Taigi potraukis žaisti, kuriame abu pirmieji 

veikia drauge, vers sielą paklusti ir fizinei, ir moralinei būtiny- 
bei; vadinasi, jis, panaikindamas bet kokį atsitiktinumą, panai- 
kins ir bet kokią prievartą ir suteiks žmogui ir fizinę, ir morali- 
nę laisvę. Aistringai apkabindami mūsų paniekos vertą žmogų, 
mes jaučiame nemalonią prigimties prievartą. Būdami priešiš- 
kai nusiteikę žmogui, verčiančiam mus reikšti jam pagarbą, mes 
jaučiame nemalonią proto prievartą. Tačiau jeigu žmogus žadi- 
na mūsų prielankumą ir sykiu nusipelno mūsų pagarbą, pra- 
nyksta ir jausmo, ir proto prievarta, ir mes pradedame tą žmo- 
gų mylėti, t. y. žaisti drauge ir savo prielankumu, ir pagarba. 

Be to, jeigu juslinis potraukis prieš mus griebiasi fizinės, o 
formos potraukis - moralinės prievartos, taip pirmasis palie- 
ka atsitiktinėmis mūsų moralines, o antrasis - fizines savy- 
bes; kitaip sakant, atsitiktinis dalykas, ar mūsų laimingumas 
sutaps su mūsų tobulumu, arba tobulumas - su laimingumu. 
Vadinasi, potraukis žaisti, kuriame abu pirmieji veikia išvien, 
padarys atsitiktinėmis sykiu ir mūsų formaliąsias, ir materia- 
liąsias savybes, sykiu ir mūsų tobulumą, ir laimingumą; taigi 
jis, kaip tik todėl, kad abejas savybes išsyk padaro atsitiktines 
ir kad drauge su būtinybe pradingsta ir atsitiktinumas, kita 
vertus, panaikins ir abejų savybių atsitiktinumą, taigi perkels 
formą į materiją, o realybę - į formą. Tuo pačiu mastu, kuriuo 

jis panaikins jausmų ir afektų dinaminę įtaką, jis suderins 
juos su proto idėjomis, ir tuo pačiu mastu, kuriuo 
pašalins moralinę proto įstatymų prievartą, 
jis suderins tuos įstatymus su 
juslių interesu. 

Aš vis labiau artėju prie tikslo, į kurį jus vedu nelabai pa- 
togiu keliu. Tačiau jeigu jūs malonėsite žengti paskui mane 
dar keletą žingsnių, tai prieš jus atsivers platesni horizontai, 
ir malonus reginys gal atlygins jums už kelionės sunkumus. 

Juslinio potraukio objektas, išreikštas bendra sąvoka, yra 
gyvenimas pačia plačiausia prasme; ši sąvoka apima visą ma- 
terialiąją būtį ir visa tai, kas tiesiogiai egzistuoja juslėse. For- 
mos potraukio objektas, išreikštas bendra sąvoka, yra pavi- 
dalas tiek tiesiogine, tiek perkeltine prasme; ši sąvoka apima 
visas formalias daiktų savybes ir visus jų ryšius su mąstymo 
galiomis. Taigi potraukio žaisti objektą, išreikštą bendra sche- 
ma, galėtume pavadinti gyvu pavidalu; ši sąvoka apibūdina 
visas estetines reiškinių savybes, trumpai tariant, tai, ką vadi- 
name grožiu pačia plačiausia prasme. 

Jeigu priimsime šį teiginį, tai, pirma, grožio sąvoka neap- 
ims visos gyvų būtybių sferos, o kita vertus - neapsiribos vien 
ja. Marmuro luitas, nors jis visada yra ir bus negyvas, vis dėl- 
to gali tapti gyvu pavidalu architekto ir skulptoriaus rankose; 
o žmogus, nors jis yra gyvas ir turi pavidalą, dėl to dar toli 
gražu nėra gyvas pavidalas. Kad jis pasidarytų juo, reikia, kad 
jo pavidalas taptų gyvenimu, o jo gyvenimas - pavidalu. Kol 

mes tik galvojame apie jo pavidalą, jis yra tiktai negyva ab- 
strakcija; kol mes tik jaučiame jo gyvenimą, tas gyvenimas 
neturi pavidalo, yra tiktai impresija. Tik tuomet, kai žmogaus 
forma gyvena mūsų pojūčiuose, o jo gyvenimas susiformuoja 
mūsų intelekte, jis tampa gyvu pavidalu; taip esti visais tais 
atvejais, kai mes sakome, kad žmogus gražus. 

Tačiau tai, jog mes sugebame pasakyti, kokios yra tos da- 
lys, kurioms susijungus atsiranda grožis, dar nereiškia, kad 
mes jau paaiškinome jo genezę; jai paaiškinti reikėtų, kad mes 
suvoktume patį susijungimą, kuris mums yra nežinomas kaip 
ir visi baigtinių ir nebaigtinių dalykų tarpusavio ryšiai. Protas 
dėl transcendentinių priežasčių reikalauja: turi būti jungtis 
tarp formos ir medžiagos potraukių, tai yra potraukis žaisti, 
nes tik realybės ir formos, atsitiktinumo ir būtinumo, kan- 
čios ir laisvės vienybė visiškai atitinka žmonijos sąvoką. Jis 
turi to reikalauti, nes jis yra protas, nes jis visa savo esme 
siekia baigtumo ir visų kliūčių pašalinimo, o bet koks vienpu- 
sis kurio nors potraukio veikimas palieka žmogaus prigimtį 
neužbaigtą ir yra kliūtis jai. Taigi vos protas paskelbia teiginį: 
„Turi egzistuoti žmogiškumas“, jis kartu ir postuluoja dėsnį: 
„Iuri būti grožis“. Patirtis gali mums pasakyti, a7 yra grožis, 
ir mes tai sužinosime, kai tik ji mums parodys, ar yra žmogiš- 
kumas. Tačiau nei protas, nei patirtis negali atsakyti į klausi- 
mą, kokiu būdu gali egzistuoti grožis bei kokiu būdu yra gali- 
mas žmogiškumas. 

Mes žinome, kad žmogus nėra nei vien materija, nei vien 
dvasia. Taigi grožis, kaip jo žmogiškumo išraiška, negali būti 
vien gyvenimas, kaip teigė akyli stebėtojai, per daug pasitikė- 
ję patirties liudijimais, ir kaip jį norėtų sumenkinti mūsų lai- 

kų skonis; jis negali būti nė vien pavidalas, kaip manė į spe- 
kuliacijas pasinėrę išminčiai, kurie per daug nutolo nuo pa- 
tirties, bei filosofuojantys menininkai, kuriuos šitaip tvirtinti 
sugundė meno poreikiai“; jis yra bendras abiejų potraukių, 
t. y. potraukio žaisti objektas. Šito termino vartojimą visiš- 
kai pateisina kalbos praktika, kuri viską, kas nei subjektyviai, 
nei objektyviai nėra atsitiktinumas, tačiau nėra ir išorinio ar 
vidinio būtinumo išraiška, vadina žodžiu „žaidimas“. Kadan- 
gi siela, stebėdama grožį, yra auksiniame viduryje tarp dėsnio 
ir poreikio, tai kaip tik todėl, kad ją veikia ir viena, ir kita, ji 
nėra pavaldi nė vienam iš jų. Tiek medžiagos, tiek formos 
potraukių reikalavimai yra griežti, nes pažinimo procese pir- 
majam rūpi tikrovė, antrajam - daiktų būtinumas; o veikloje 
pirmasis siekia išsaugoti gyvenimą, antrasis - garbę, vadinasi, 
abu siekia tiesos ir tobulumo. Tačiau gyvenimas pasidaro nebe 
toks svarbus, kai tik paliečiama garbė, o pareiga nebespaudžia, 
kai tik atsiranda polinkis; taip ir siela laisviau ir ramiau priima 
daiktų tikrovę, materialiąją tiesą, kai tik pastaroji susiduria su 
formaliąja tiesa, su būtinumo įstatymu, ir ją nebe taip vargina 
abstrakcija, kai tik pastarąją lydi betarpiškas stebėjimas. Žo- 
džiu, susidūrusi su idėjomis, bet kokia tikrovė pasidaro nebe 
tokia rimta, nes ji pasidaro maža, o susidūręs su pojūčiais, ne 
toks rimtas tampa būtinumas, nes jis pasidaro lengvas. 


* Vien gyvenimu grožį paverčia Burke savo veikale „Filosofiniai didingu- 
mo ir grožio sąvokų kilmės tyrinėjimai“. Vien pavidalu, kiek man yra žinoma, 
jį laiko visi dogmatinės sistemos šalininkai, kurie tik kada nors yra kalbėję apie 
šį klausimą; iš dailininkų - Rafaelis Mengsas savo samprotavimuose apie skonį 
tapyboje; kitų neminėsiu. Kaip visur, taip ir šioje srityje kritinė filosofija atvėrė 
kelią, įgalinantį suderinti empiriją su principais, o spekuliaciją - su patirtimi. 

Tačiau jūs tikriausiai jau senokai stengiatės man paprieš- 
tarauti: argi dėl to, kad yra laikomas paprastu žaidimu, gro- 
Žis nėra pažeminamas ir pastatomas į vieną gretą su kitais 
banaliais dalykais, kurie nuo seno vadinami šiuo žodžiu? Ar 
proto sąvokai ir grožio, kuris yra laikomas kultūros instru- 
mentu, garbei neprieštarauja tai, kad mes apribojame jį vien 
žaidimu, ar iš patirties žinomai žaidimo, kuris gali egzistuoti 
ir visiškai atsisakius bet kokio skoningumo, sąvokai neprieš- 
tarauja tai, kad mes jį apribojame vien grožio sfera? 

Tačiau ką reiškia pasakyti „vien žaidimas“, kai mes jau 
žinome, kad iš visų žmogaus būsenų būtent žaidimas ir tik 
žaidimas padaro jį užbaigtą ir įgalina vienu metu atskleisti jo 
dvilypę prigimtį? Tai, ką jūs, remdamiesi savąja dalyko sam- 
prata, vadinate apribojimu, aš, remdamasis manąja, kurią jau 
pagrindžiau įrodymais, vadinu išplėtimu. Taigi aš jau veikiau 
pasakyčiau priešingai: į malonumą, gėrį ir tobulumą žmogus 
visada žiūri tiktai rimtai, o su grožiu jis žaidžia. Tiesa, čia 
nereikėtų prisiminti tų žaidimų, kurie yra paplitę realiame 
gyvenime ir kurie paprastai yra nukreipti tiktai į labai mate- 
rialius objektus: juk realiame gyvenime mes veltui ieškosime 
ir to grožio, apie kurį čia kalbame. Realiai egzistuojantis gro- 
žis atitinka realiai egzistuojantį potraukį žaisti; tačiau kartu 
su grožio idealu, kurį mums pateikia protas, mums yra duo- 
tas ir potraukio žaisti idealas, kurį žmogus turėtų turėti prieš 
akis visuose savo žaidimuose. 

Niekada nesuklysime, jei žmogaus grožio idealo ieškosi- 
me būde, kuriuo jis patenkina savo potraukį žaisti. Graikų 
tautos Olimpiadose gėrėjosi nekruvinomis jėgos, greitumo ir 
miklumo varžybomis bei kilniomis talentų rungtynėmis, o ro- 

mėnų tauta mėgavosi gladiatoriaus ar jo priešininko iš Libijos 
agonija; jau vien šis bruožas mums paaiškina, kodėl Graikijo- 
je, o ne Romoje mes turime ieškoti idealių Veneros, Junonos 
ar Apolono paveikslų?. Tačiau protas sako: „Gražumas turi 
būti ne vien gyvenimas ir ne vien pavidalas, jis turi būti gyvas 
pavidalas, t. y. grožis; jis turi diktuoti žmogui dvigubą abso- 
liutaus formalumo ir absoliutaus realumo įstatymą. Kartu jis 
reikalauja: „Su grožiu žmogus privalo tik žaisti, o žaisti jis 
privalo tik su grožiu“. 

Galų gale imkim ir tiesiai pasakykim: žmogus žaidžia tik 
tada, kai jis yra žmogus tikra to žodžio prasme, ir jis tik tuo- 
met tikrai yra žmogus, kai žaidžia. Šis teiginys iš pradžių gal 
ir atrodo paradoksalus, tačiau jis įgaus didelę ir gilią prasmę, 
kai tik mes pradėsime jį taikyti, kalbėdami apie dvigubą pa- 
reigos ir likimo rimtumą; pažadu jums, kad jis išlaikys visą 
estetinio meno ir dar sunkesnio gyvenimo meno statinį. Be 
to, šis teiginys yra netikėtas tiktai mokslo sferoje; jis jau se- 
niai gyvavo ir veikė mene bei prakilniausių jo meistrų - grai- 
kų - jausmuose; jie tiktai perkėlė į Olimpą tai, kas turėjo būti 
įgyvendinta žemėje. Įsitikinę šio teiginio teisingumu, jie pa- 
šalino iš palaimintųjų dievų veidų tiek rimtumą ir rūpesčius, 
kurie išvagoja mirtingųjų skruostus, tiek niekingą malonu- 
mą, kuris išlygina tuščią veidą, jie išvadavo amžinai patenkin- 
tuosius nuo bet kokio tikslo, bet kokios pareigos, bet kokių 


3 Jeigu (kalbėkime tik apie naujuosius laikus) palyginsime lenktynes Lon- 
done, bulių kautynes Madride, spektaklius ankstesnių laikų Paryžiuje, gondolų 
lenktynes Venecijoje, žvėrių pjudymą Vienoje bei linksmas ir gražias žirgų lenk- 
tynes Romoje, tai nebus sunku atskirti šių tautų skonio niuansus. Be to, šiose 
įvairiose šalyse liaudies žaidimai daug mažiau panašūs negu aukštesniosios vi- 
suomenės žaidimai tose pačiose šalyse. Ir tai nesunku paaiškinti. 

rūpesčių grandinių ir pavydėtina dievų luomo dalia paskelbė 
nieko neveikimą ir abejingumą: tai tik žmogiškas laisvesnės ir 
kilnesnės būties pavadinimas. Tiek natūrali gamtos dėsnių, 
tiek dvasinė moralinių įstatymų priespauda ištirpo aukštes- 
nėje graikų būtinumo sąvokoje, kūri apėmė abu pasaulius, ir 
iš tų dviejų būtinybių vienybės jie išvedė tikrąją laisvę. Šitos 
dvasios įkvėpti, jie kartu su polinkiais ištrynė iš savo idealo 
veido bruožų ir bet kokius valios pėdsakus, arba, tiksliau ta- 
riant, padarė tuos abu dalykus nepastebimus, nes mokėjo juos 
sujungti pačiu tobuliausiu ryšiu. Tai, ką mes įžvelgiame nuo- 
stabiame Ludovizio Junonos veide nėra nei žavesys, nei pra- 
kilnumas: tai nėra nei viena, nei kita, nes yra ir viena, ir kita 
drauge. Kai moteriškoji dievybė verčia mus ją garbinti, die- 
viškoji moteris uždega mūsų meilę, tačiau kai mes užsimiršę 
paskęstame dangiškoje palaimoje, mus atbaido dangiškas pa- 
sitenkinimas savimi. Pati savyje rymo ir gyvena visa toji figū- 
ra, visiškai uždaras kūrinys; atrodo, kad ji yra už erdvės ribų — 
ji nei nusileidžia, nei priešinasi, nematyti jėgos, kuri kovotų su 
kitomis jėgomis, nėra atviros vietos, pro kurią galėtų įsibrauti 
laikinumas. Vienų dalykų neįveikiamai pagauti ir pritraukti, 
o kitų laikomi per atstumą, mes vienu metu išgyvename ir 
didžiausios ramybės, ir didžiausio susijaudinimo 
būseną, ir atsiranda tas nuostabus jausmas, 
kuriam intelektas neranda sąvokos, 
o kalba - žodžio. 

Kaip matėme, grožis kyla iš dviejų priešingų potraukių 
tarpusavio sąveikos ir dviejų priešingų principų susijungimo, 
o aukščiausio grožio idealo reikia ieškoti kuo tobulesnėje re- 
alybės ir formos sąjungoje ir pusiausvyroje. Tačiau ši pusiau- 
svyra visada lieka tik idėja, kurios tikrovė niekada negali vi- 
siškai pasiekti. Tikrovėje visada liks kurio nors vieno elemen- 
to persvara prieš kitą, ir didžiausias dalykas, prieinamas pa- 
tirčiai, bus svyravimas tarp tų dviejų principų, kai persvarą 
turės čia realybė, čia forma. Taigi idealus grožis visada yra 
vienas vienintelis ir nedalomas, nes galima tik viena pusiau- 
svyra; O mūsų patiriamas grožis amžinai bus dvejopas, nes, 
vykstant svyravimui, nuo pusiausvyros galima nukrypti dve- 
jopai - į vieną ir į kitą pusę. 

Viename ankstesnių laiškų jau minėjau, be to, ir iš visų 
ligšiolinių mūsų samprotavimų neišvengiamai peršasi išvada, 
kad iš grožio reikia tikėtis sykiu ir atpalaiduojamojo, ir įtam- 
pą žadinančio poveikio: atpalaiduojamojo, idant nei juslinis, 
nei formos potraukiai neperžengtų leistinų ribų; o įtampą ža- 
dinančio - idant būtų išsaugota jų abiejų galia. Tačiau iš idė- 
jos šios dvi grožio poveikio rūšys turėtų visiškai susilieti. Grožis 
turi atpalaiduoti, sukurdamas vienodą abiejų prigimčių įtam- 

pą, ir žadinti įtampą, vienodai atpalaiduodamas abi prigim- 
tis. Tatai glūdi jau pačioje tarpusavio sąveikos sąvokoje, pa- 
sak kurios, abi sąveikos dalys sykiu būtinai ir viena kitą le- 
mia, ir yra viena kitos lemiamos, o jų gryniausias produktas 
yra grožis. Tačiau patirtis mums nepateikia nė vieno tokios 
tobulos tarpusavio sąveikos pavyzdžio, čia visuomet, daugiau 
ar mažiau, dėl vienos pusės persvaros atsiranda kitos pusės 
trūkumas, o dėl vienos pusės trūkumo - kitos persvara. Taigi 
tai, kas idealaus grožio sąvokoje tik sąlygiškai išskiriama, pa- 
tirties paliudytame grožyje reiškia egzistencinį skirtumą. Ide- 
alus grožis, nors nedalomas ir paprastas, įvairiais aspektais 
atskleidžia ir savo švelninančias, ir energingas savybes; o pa- 
tirtyje esama ir švelninančio, ir energingo grožio. Taip yra ir 
taip bus visais tais atvejais, kai absoliutūs dalykai perkeliami į 
laiko ribas, o proto idėjos turi būti realizuojamos žmonijoje. 
- Taip reflektuojantis žmogus mąsto dorybę, tiesą, palaimą; ta- 
čiau veiklos žmogus tiktai praktikuoja dorybes, tiktai suvokia 
tiesas, tiktai mėgaujasi palaimingom dienom. Viena paversti 
kitu: vietoj papročių įvesti dorovingumą, vietoj žinių - paži- 
nimą, vietoj laimės - palaimą, yra ir fizinio bei moralinio ug- 
dymo reikalas; iš gražių dalykų sukurti grožį — estetinio ug- 
dymo užduotis. 

Energingas grožis lygiai taip pat negali išgelbėti žmogaus 
nuo tam tikrų laukinio būdo ir atšiaurumo liekanų, kaip kad 
švelninantis grožis neapsaugo jo nuo tam tikro laipsnio išgle- 
bimo ir dirglumo. Mat kadangi pirmojo paskirtis yra įtempti 
ir fizines, ir moralines sielos galias, tai labai jau dažnai atsitin- 
ka, kad temperamento ir charakterio priešinimasis sumažina 
jautrumą įspūdžiams, kad ir subtilesnioji žmogaus dalis pati- 

ria slopinimą, turintį veikti tik šiurkščiąją prigimtį, ir, kad 
šiurkščioji prigimtis įgyja galios, turinčios tekti tik laisvajam 
asmeniui; štai kodėl jėgos ir gausybės laikais greta tikrai di- 
dingų vaizdinių mes matome ir gigantizmą bei avantiūrizmą, 
o greta iškilnių dorovinių nuostatų - šiurpulingus aistros pro- 
trūkius, štai kodėl taisyklių ir formos laikais dažnai matysi- 
me, kad prigimtis ten lygiai taip pat dažnai užslopinta, kaip ir 
suvaldyta, kad jai lygiai taip pat dažnai nusižengiama, kaip 
kad ji įveikiama. O kadangi švelninančio grožio paskirtis — 
atpalaiduoti moralines ir fizines galias, tai lygiai taip pat daž- 
nai atsitinka, kad drauge su potraukių priespauda išblėsta ir 
jausmų energija, ir, kad charakteris iš dalies netenka savo ga- 
lios, nors šis slopinimas turėjo paliesti tiktai aistras; štai ko- 
dėl vadinamaisiais rafinuotais laikais matysime, kad švelnu- 
mas išsigimsta į ištižimą, lygumas - į lėkštumą, korektišku- 
mas - į tuštumą, liberalumas - į savivaliavimą, lengvumas - į 
frivoliškumą, ramybė - į apatiją ir kad niekingiausia karika- 
tūra atsiduria visai greta nuostabiausio žmogiškumo. Taigi 
žmogui, gyvenančiam arba materijos, arba formos priespau- 
doje, atsiranda švelninančio grožio poreikis; mat didybės ir 
galios jis jau seniai būna veikiamas, kol pradeda darytis jaut- 
rus harmonijai ir gracingumui. O žmogui, gyvenančiam atlai- 
daus skonio laikais, atsiranda energingo grožio poreikis; mat, 
pasiekęs rafinuotą būklę, jis pernelyg greit iššvaisto galią, pa- 
veldėtą iš laukinio būklės. 

Ir štai dabar, man regis, būsiu paaiškinęs ir atskleidęs tuos 
prieštaravimus, kurių paprastai esama žmonių samprotavi- 
muose apie grožio poveikį ir apie estetinės kultūros vertę. 
Tie prieštaravimai tampa aiškūs, kai tik prisimename, kad pa- 

tirtyje esama dvejopo grožio ir kad abi pusės tvirtina apie 
visą bendrinę sąvoką tai, ką kiekviena jų gali įrodyti tik apie 
tam tikrą ypatingą jos aspektą. Tasai prieštaravimas panaiki- 
namas, kai tik išskiriame žmonijai būdingą dvejopą poreikį, 
kurį atitinka anas dvejopas grožis. Tad, matyt, abi pusės bus 
teisios, jeigu tik jos pirma susitars tarpusavy, kurią grožio rūšį 
1r kokią žmonijos formą turi galvoje. 

Taigi tolesniuose savo tyrinėjimuose aš irgi žengsiu tuo ke- 
liu, kuriuo žmogų estetikos požiūriu veda prigimtis, ir mėgin- 
siu pakilti iki bendrinės grožio sąvokos, pradėdamas nuo jo 
rūšių. Mėginsiu išnagrinėti švelninančio grožio poveikį įtemp- 
tam Žmogui, ir energingojo grožio poveikį - atsipalaidavusiam, 

idant galų gale abi priešingos grožio rūšys susilietų 
vieningoje idealaus grožio sąvokoje, kaip kad 
anos dvi priešingos žmonijos formos 
išnyksta vieningoje idealaus 
žmogaus sąvokoje. 

Kol mums rūpėjo tik apskritai išvesti bendrąją grožio idė- 
ją iš žmogiškosios prigimties sąvokos, mums nevalia buvo pri- 
siminti jokių kitų pastarosios ribų, išskyrus tas, kurios tiesio- 
giai glūdi jos esmėje ir yra neatskiriamos nuo baigtinumo są- 
vokos. Nekreipdami dėmesio į jokius apribojimus, su kuriais 
ji gali susidurti realiose apraiškose, mes ieškojome tos pri- 
gimties sąvokos, remdamiesi protu, kaip visokios būtinybės 
šaltiniu, ir drauge su žmonijos idealu mums buvo duotas ir 
grožio idealas. 

Tačiau dabar mes iš idėjų regiono nusileisime į tikrovės 
areną, idant išvystumėm žmogų tam tikroje konkrečioje situ- 
acijoje, taigi veikiamą apribojimų, ne iš pat pradžių egzistuo- 
jančių jo grynojoje sąvokoje, bet kylančių dėl išorinių aplin- 
kybių ir dėl jo atsitiktinio naudojimosi savo laisve. Tačiau, 
kad ir kaip įvairiai jo atveju būtų apribota žmonijos idėja, jau 
pats pastarosios turinys mums sako, kad iš esmės galimi tik 
du priešingi nukrypimai nuo tos idėjos. Mat jeigu žmogaus 
tobulumą lemia jo juslinių ir dvasinių galių dermė ir energija, 
tai to tobulumo jis gali netekti tiktai stingant arba dermės, 
arba energijos. Taigi dar nė nepradėję klausytis patirties liu- 
dijimų, mes jau, remdamiesi vien protu, esame tikri, kad rea- 

lų, vadinasi, ribotą žmogų aptiksime arba apimtą įtampos, 
arba atsipalaidavusį, priklausomai nuo to, ar vienašališka pa- 
skirų galių veikla trikdo jo esybės harmoniją, ar jo prigimties 
vienovė yra pagrįsta vienodu juslinių ir dvasinių galių išglebi- 
mu. Abi tas priešingas ribas, kaip dabar bus įrodyta, panaiki- 
na grožis, kuris atkuria įtampos apimto žmogaus harmoniją 
ir atsipalaidavusio žmogaus energiją ir šitaip, kaip ir dera jo 
prigimčiai, ribotą būseną vėl padaro absoliučia, o žmogų pa- 
verčia savaime tobula visuma. 

Taigi tikrovėje grožis anaiptol nepaneigia tos savo sąvo- 
kos, kurią mes susikūrėme spekuliuodami; tik čia jo rankos 
nepalyginamai mažiau laisvos nei ten, kur mes galėjome jį 
taikyti grynajai žmonijos sąvokai. Žmogus, aptinkamas patir- 
tyje, pasirodo esąs jau sugadinta ir priešintis linkusi medžia- 
ga, kuri atima iš grožio lygiai tiek pat jo idealios tobulybės, 
kiek įterpia į jį savo individualaus savitumo. Taigi tikrovėje 
grožis visada pasirodys tik kaip ypatingas ir ribotas pavida- 
las, o ne kaip gryna rūšis; įtampos apimtose sielose jis neteks 
dalies savo laisvės ir įvairovės, o atsipalaidavusiose sielose — 
dalies savo gaivinamosios galios; tačiau mūsų, dabar jau ge- 
riau pažįstančių jo tikrąjį pobūdį, šitie prieštaringi reiškiniai 
jau nebesuklaidins. Mes anaiptol nemėginame drauge su di- 
džiąja vertintojų dauguma apibrėžti grožio sąvokos remda- 
miesi paskirais patirties faktais ir nelaikome jo atsakingu už 
tuos trūkumus, kurių turi jo veikiamas žmogus, bet, priešin- 
gai, žinome, kad tai pats žmogus perkelia į jį savo individu- 
alybės netobulumus, savo subjektyviu ribotumu be paliovos 
kliudo jo tobulybei ir sumenkina jo absoliutų idealą iki dviejų 
ribotų apraiškos formų. 

Švelninantis grožis, kaip tvirtinome, būtinas įtampos kupi- 
nai sielai, o atsipalaidavusiai reikalingas energingasis. Tačiau 
įtampos kupinu aš vadinu žmogų ir tada, kai jis yra jausmų, ir 
tada, kai jis yra sąvokų nelaisvėje. Bet kurio iš dviejų jo pagrin- 
dinių potraukių vienvaldystė žmogui reiškia nelaisvę ir prie- 
vartą; o laisvė yra tik abiejų jo prigimčių sąveika. Taigi jausmų 
vienašališkai užvaldytą arba juslinės įtampos kupiną žmogų at- 
palaiduoja ir išlaisvina forma; dėsnių vienašališkai užvaldytą 
arba dvasinės įtampos kupiną žmogų atpalaiduoja ir išlaisvina 
materija. Taigi švelninantis grožis, idant atliktų šitą dvigubą 
užduotį, pasirodys dviem skirtingais pavidalais. Pirma, jis, kaip 
rami forma, apmaldys laukinį gyvenimą ir praskins kelią prie 
minčių; antra, jis, kaip gyvas paveikslas, pripildys abstrakčią 
formą juslinės galios, sąvoką sugrąžins prie vaizdinio, o dėsnį — 
prie jausmo. Pirmąją paslaugą grožis daro laukiniui, o ant- 
rąją - kultūros žmogui. Bet kadangi abiem atvejais jis negali 
visai laisvai disponuoti savąja medžiaga, bet yra priklausomas 
nuo to, ką jam pateikia arba beformė prigimtis, arba prigim- 
čiai priešinga kultūra, tai abiem atvejais grožyje išliks jo kilmės 
pėdsakai, ir, viena vertus, jis bus linkęs nuklysti į materialųjį 
gyvenimą, o, antra vertus, - į pliką abstrakčią formą. 

Idant suprastumėm, kaip grožis gali tapti priemone tokiai 
dvejopai įtampai pašalinti, turime pamėginti ištirti tos įtampos 
kilmę žmogaus sieloje. Taigi turėkite kantrybės dar truputėlį 

paviešėti spekuliatyviojoje sferoje, kurią mes paskui 
visiems laikams paliksime, idant juo 
tvirtesniu žingsniu žengtume per 
patirties lauką. 

Per grožį juslinis žmogus nuvedamas prie formos ir mąs- 
tymo: per grožį dvasinis žmogus nuvedamas atgalios prie ma- 
terijos ir sugrąžinamas juslių pasauliui. 

Dėl to, regisi, peršasi išvada, kad tarp materijos ir formos, 
tarp pasyvumo ir veiklumo turėtų būti tarpinė būklė, kad gro- 
žis mus turėtų į tą būklę perkelti. Tokią grožio sąvoką iš tik- 
rųjų susidaro didžioji žmonijos dalis, pradėjusi reflektuoti apie 
jo poveikį, tatai rodo ir visa patirtis. Tačiau, kita vertus, už šią 
sąvoką nėra nedarnesnės ir prieštaringesnės, nes atstumas tarp 
materijos ir formos, tarp pasyvumo ir veiklos, tarp jutimo ir 
mąstymo yra begalinis ir tarp jų stačiai negali būti jokio tarpi- 
ninko. Kaip gi mes dabar pašalinsime šią prieštarą? Grožis 
jungia dvi priešingas jausmo ir mąstymo būkles, ir vis dėlto 
tarp tų būklių stačiai nėra jokios tarpinės. Vieno teiginio tik- 
rumą patvirtina patirtis, kito - tiesiogiai protas. 

Čia ir yra pagrindinis taškas, ties kuriuo susitelkia visas 
grožio klausimas, ir jeigu mums pavyks patenkinamai šią pro- 
blemą išspręsti, mes drauge būsime radę giją, išvesiančią mus 
per visą estetikos labirintą. 

Tačiau čia viską lemia dvi labai skirtingos operacijos, šiame 
tyrinėjime būtinai privalančios paremti viena kitą. Grožis, kaip 

teigiama, sujungia draugėn dvi būkles, kurios viena kitai prie- 
šingos ir niekuomet negali sutapti. Ši priešprieša turi būti mūsų 
išeities taškas; turime kuo gryniausiai ir tiksliausiai ją suvokti ir 
pripažinti, idant abi būklės būtų visiškai aiškiai atskirtos viena 
nuo kitos: kitaip mes jas sumaišysime, bet jų nesujungsime. Be 
to, teigiama: anas dvi priešingas būkles grožis sujungia, šitaip 
panaikindamas priešpriešą. Tačiau, kadangi tos dvi būklės vie- 
na kitai amžinai priešingos, sujungti jas galima, tik abi panaiki- 
nant. Vadinasi, antrasis mūsų darbas pasiekti, kad šis sujungi- 
mas būtų tobulas, įvykdyti jį taip grynai ir visiškai, kad abi 
būklės galutinai pradingtų trečiojoje ir kad pasidalijimo visu- 
moje nebeliktų nė pėdsako: kitaip mes būkles atskirsime, bet 
jų nesujungsime. Visi ginčai, kada nors viešpatavę, o iš dalies ir 
šiandien viešpataujantys filosofijos pasaulyje dėl grožio sąvo- 
kos, kilę ne dėl ko kita, o tik dėl to, kad tyrimas arba nebuvo 
pradedamas deramai griežtu atskyrimu, arba nebuvo baigia- 
mas visiškai grynu sujungimu. Tie filosofai, kurie, reflektuoda- 
mi apie šį objektą, aklai leidosi vadovaujami savojo jausmo, 
negali pasiekti grožio sąvokos, nes juslinio įspūdžio visuotiny- 
bėje neįžvelgia nieko paskira. Kiti, kurie savo vadovu renkasi 
vien intelektą, niekaip negali pasiekti grožio sąvokos, nes jo 
visuotinybėje niekados neįžvelgia nieko kita, kaip tik paskiras 
dalis, tad jiems dvasia ir materija net tobuliausioje vienovėje 
amžinai lieka atskirtos. Pirmieji būkštauja, kad, atskirdami tai, 
kas jausme vis dėlto lieka susijungę, sunaikins grožį dinamiš- 
kai, t.y., kaip veikiančią galią; antrieji būkštauja, kad, sutrauk- 
dami daiktan tai, kas intelekte vis dėlto tveria skyrium, sunai- 
kins grožį logiškai, t.y., kaip sąvoką. Pirmieji geidžia grožį mąs- 
tyti taip pat, kaip jis veikia; antrieji geidžia leisti jam veikti taip 

pat, kaip jis esti mąstomas. Taigi nei vieni, nei kiti negali pa- 
siekti tiesos: pirmieji todėl, kad savo ribota mąstymo galia mė- 
gina prilygti begalinei gamtai, antrieji todėl, kad beribę gamtą 
mėgina apriboti, taikydami jai savojo mąstymo dėsnius. Pir- 
mieji būkštauja, kad, pernelyg griežtai grožį skaidydami, atims 
iš jo dalį laisvės; antrieji baiminasi, kad, pernelyg drąsiai jung- 
dami, sugriaus savo sąvokos apibrėžtumą. Tačiau vieni pamir- 
šta, kad laisvė, kurią jie visai pagrįstai priskiria grožio esmei, 
yra ne dėsnių nebuvimas, o jų harmonija, ne savivalė, o di- 
džiausia vidinė būtinybė; antrieji pamiršta, kad apibrėžtumas, 
kurio jie taip pagrįstai iš grožio reikalauja, yra ne tam tikros 
realybės atmetimas, o absoliutus visos realybės abrėpimas, tai- 
gi, kad apibrėžtumas - tai ne apribojimas, o begalybė. Išvengsi- 
me rifų, ties kuriais sudužo ir vieni, ir antri, pradėdami nuo 
dviejų elementų, į kuriuos grožis skaidosi intelekto akyse, 
tačiau paskui ir pasikylėdami iki grynos estetinės 
vienovės, kuria ji veikia jutimą ir kurioje anos 
dvi būklės visiškai 
pranyksta“. 

* Atidžiam skaitytojui šis sugretinimas tikriausiai pakišo mintį, kad sensu- 
alieji estetikai, labiau pasikliaują juslių liudijimu, o ne protu, tikrovės požiūriu 
kur kas mažiau nutolę nuo tiesos, nei jų priešininkai, nors ir negali su jais varžytis 
įžvalgos požiūriu; ir šį gamtos ir mokslo santykį mes galime aptikti visur. Gamta 
(juslės) visur jungia, intelektas visur skaido; tačiau protas ir vėlei jungia; todėl 
tad žmogus, pradėdamas filosofuoti, yra arčiau tiesos nei filosofas, dar nebaigęs 
savojo tyrimo. Taigi be jokio papildomo tikrinimo galima skelbti klystant filoso- 
fą, jeigu rezultato požiūriu jam prieštarauja paprastas jausmas; ir lygiai taip pat 
pagrįstai galima laikyti rezultatą įtartinu, jeigu paprastas jausmas yra jo pusėje 
formos ir metodo požiūriu. Šia mintimi gali guostis kiekvienas rašytojas, negalįs 
lyg pašnekesio prie židinio pateikti filosofinės dedukcijos, nors kai kurie skaity- 
tojai to iš jo, regis, tikisi. O pirmąja mintimi galima nutildyti kiekvieną, kuris, 
nepaisydamas žmogaus proto, mėgina diegti naujas sistemas. 

Apskritai galima skirti dvi skirtingas žmogaus pasyvaus ir 
aktyvaus apibrėžiamumo būkles ir lygiai tiek pat pasyvaus ir 
aktyvaus apibrėžtumo būklių. Šio teiginio aiškinimas mus 
trumpiausiu keliu nuves į tikslą. 

Žmogaus dvasios būklė pirm bet kokio apibrėžtumo, kurį 
jam suteikia juslių įspūdžiai, yra beribis apibrėžiamumas. Erd- 
vės ir laiko begalybė atiduota laisvai naudotis jo vaizduotei, o 
kadangi, remiantis mūsų prielaida, šioje plačioje galimybės ka- 
ralystėje niekas nėra nustatyta, vadinasi - dar niekas ir neat- 
mesta, tai šią neapibrėžtumo būklę galima pavadinti tuščia be- 
galybe, kurios anaiptol nedera painioti su begaline tuštuma. 

Dabar jo juslės tebus paliestos, ir iš begalinės aibės galimų 
apibrėžtumų teliks viena vienintelė tikrovė. Tai, kas ankstes- 
nėje gryno apibrėžiamumo būklėje buvo vien tuščias. gebėji- 
mas, dabar tampa veikiančia galia, įgyja turinį; tačiau drauge 
tam, kaip veikiančiai galiai, atsiranda ir riba, nors grynam 
gebėjimui jokios ribos nebūta. Taigi randasi realybė, tačiau 
prarandama begalybė. Norėdami aprašyti figūrą erdvėje, mes 
privalome apriboti begalinę erdvę; norėdami įsivaizduoti ki- 
timą laike, turime suskaidyti laiko visumą. Taigi realybę mes 
pasiekiame tik per užtvaras, tik per neigimą arba atmetimą 

pasiekiame teigimą, tik panaikindami savo laisvą apibrėžia- 
mumą pasiekiame apibrėžtumą. 

Tačiau vien iš atmetimo per amžius nesirastų realybės ir iš 
vieno juslių pojūčio per amžius nesirastų vaizdinio, jeigu ne- 
būtų kai ko, kas atmetimą atlieka, jeigu absoliučiu dvasios 
veiklos veiksmu neigimas nebūtų susietas su pozityvybe ir ne- 
nustatymas nebūtų paverčiamas į priešpriešą; šis sielos veiks- 
mas vadinamas sprendimu arba mąstymu, o jo rezultatas va- 
dinamas mintimi. 

Iki mes erdvėje neapibrėžiame tam tikros vietos, erdvė 
mums apskritai neegzistuoja; tačiau, jei nebūtų absoliučios 
erdvės, mes niekados negalėtume apibrėžti tam tikros vietos. 
Tas pat ir su laiku. Iki mes neturime akimirkos, laikas mums 
apskritai neegzistuoja; tačiau be amžino laiko mes niekada 
neturėtume akimirkos vaizdinio. Taigi mes tik per dalį pasie- 
kiame visumą, tik per ribą - tai, kas neturi ribų; tačiau mes ir 
dalį pasiekiame tiktai per visumą, tik per tai, kas neturi ribų, 
pasiekiame ribą. 

Taigi jeigu apie grožį teigiama, kad jis atveriąs žmogui kelią 
nuo jausmo prie mąstymo, tai šio teiginio anaiptol nereikia 
suprasti taip, neva grožis galįs užpildyti prarają, skiriančią jaus- 
mą nuo mąstymo, pasyvumą - nuo veiklos; ši praraja yra bega- 
linė, ir jeigu čia neįsiterps naujas gebėjimas, iš paskirybės per 
amžius neatsiras bendrybės, iš atsitiktinumo - būtinybės. Min- 
tis yra tiesioginis veiksmas šio absoliutaus gebėjimo, kuris, tie- 
sa, juslių turi būti paskatintas reikštis, tačiau savo reiškimusi 
taip menkai nuojjuslių pasaulio tepriklauso, kad menifestuoja- 
si tiktai kaip jo priešprieša. Šio gebėjimo veiklos savarankišku- 
mas atmeta bet kokio pašalinio poveikio galimybę; ir ne tiek ta 

prasme, kad padeda mąstyti (mat čia būtų akivaizdus priešta- 
ravimas), o tik ta prasme, kad suteikia mąstymo galioms laisvę 
reikštis pagal savo pačių dėsnius, grožis gali tapti priemone, 
vedančia žmogų nuo materijos prie formos, nuo jutimų prie 
dėsnių, nuo ribotos prie absoliučios būties. 

Tačiau čia daroma prielaida, kad mąstymo galių laisvė ga- 
linti būti suvaržyta, o tai iš pažiūros nesuderinama su sava- 
rankiško gebėjimo sąvoka. Mat gebėjimui, kuris iš išorės ne- 
gauna nieko daugiau, išskyrus savo veikimo medžiagą, su- 
kliudyti galima tik šią medžiagą atimant, kitaip tariant, - tik 
negatyviai, ir mėginimas priskirti juslinėms pasijoms galią po- 
zityviai slopinti sielos laisvę reikštų, kad mes visiškai klaidin- 
gai suprantame dvasios prigimtį. Tiesa, patirtis duoda gausy- 
bę pavyzdžių, kai intelekto galios regisi juo labiau slopina- 
mos, juo ugningiau veikia juslinės galios; tačiau, užuot tokį 
dvasios silpnumą kildinus iš afekto stiprybės, veikiau šią pra- 
našesnę afekto stiprybę reikėtų aiškinti minėtuoju dvasios silp- 
numu; mat juslės tik tuo atveju gali reikštis kaip žmogui prie- 
šinga galia, jeigu dvasia laisva valia atsisako ja pasirodyti. 

Tačiau, šiuo aiškinimu mėgindamas atremti vieną priekaiš- 
tą, aš, kaip regisi, įsivėliau į kitą ir sielos savarankiškumą iš- 
gelbėjau, tik paaukodamas jos vienovę. Mat kaip gi siela pati 
iš savęs drauge gali rasti priežasčių ir neveikti, ir veikti, jeigu 
ji pati nebus pasidalinusi, jeigu ji nebus pati sau priešprieša? 

Čia turime prisiminti, kad prieš mus - ne begalinė, o baig- 
tinė dvasia. Baigtinė dvasia yra toji, kuri ima veikti tik per 
pasyvumą, tik per užtvaras pasiekia absoliutybę, tik gaudama 
medžiagą veikia ir formuoja. Taigi tokia dvasia su formos ar- 
ba absoliutybės potraukiu jungs medžiagos arba užtvarų po- 

traukį, nes tai yra sąlygos, be kurių ji pirmojo potraukio ne- 
galėtų nei turėti, nei patenkinti. Kaip dvi tokios priešingos 
tendencijos gali egzistuoti drauge vienoje esybėje, -— tai yra 
užduotis, galinti, tiesa, sutrikdyti metafiziką, bet ne transcen- 
dentinės filosofijos vyrą. Pastarasis anaiptol nesideda aiški- 
nąs daiktų galimumą, jis tenkinasi nustatymu žinių, leidžian- 
čių suvokti patirties galimumą. O kadangi patirtis lygiai taip 
pat nebūtų įmanoma nei be minėtos priešpriešos sieloje, nei 
be absoliučios vienovės, jis visiškai teisėtai teigia, kad abi są- 
vokos yra būtina patirties sąlyga, daugiau nesirūpindamas, ar 
jos gali būti suderinamos. Šis dviejų pagrindinių potraukių 
egzistavimas drauge, beje, visai neprieštarauja absoliučiai dva- 
sios vienovei, jeigu tik pačią dvasią atskirsime nuo tų potrau- 
kių. Tiesa, abu potraukiai egzistuoja ir veikia joje, tačiau ji 
pati nėra nei materija, nei forma, nei juslingumas, nei protas, — 
O į tai, regisi, ne visuomet kreipė dėmesį tie, kurie žmogaus 
dvasiai pačiai leidžia veikti tik tuo atveju, kai jos elgesys ati- 
tinka žmogaus protą, o tais atvejais, kai šis elgesys protui prieš- 
tarauja, skelbia ją esant vien pasyvią. 

Kiekvienas tų dviejų pagrindinių potraukių, vos pradėjęs 
vystytis, iš prigimties ir būtinai siekia būti patenkintas; tačiau 
kaip tik todėl, kad abu būtinai siekia vis dėlto priešingų ob- 
jektų, ši dviguba būtinybė pati save panaikina, ir valia įtvirti- 
na visišką savo laisvę rinktis kurią nors vieną. Taigi valia abie- 
jų potraukių atžvilgiu reiškiasi kaip galia (kaip tikrovės pa- 
grindas), tačiau nė vienas jų pats negali reikštis kaip galia ant- 
rojo atžvilgiu. Pozityvus stimulas būti teisingam nesulaikys 
smurtininko nuo neteisybės, o smarki smagybės pagunda ne- 
privers tvirtavalio laužyti savo principų. Žmoguje, išskyrus 

jo valią, neveikia jokia kita galia, ir tik tai, kas sunaikina žmo- 
gų, - mirtis ir bet koks sąmonės atėmimas, - gali panaikinti jo 
vidinę laisvę. 

Išorinė būtinybė per juslių jutimus lemia mūsų būklę, mū- 
sų būtį laike. Tie jutimai yra visai nevalingi, ir taip, kaip jie 
mus veikia, mes privalome pasyviai kęsti. Lygiai taip pat vidi- 
nė būtinybė, paskatinta tų jutimų ir kaip jų priešprieša atve- 
ria mūsų asmenybę; mat savimonė negali būti priklausoma 
nuo valios, kurios prielaida ji yra. Šis pirminis asmenybės ap- 
sireiškimas nėra mūsų nuopelnas, o jos nebuvimas - nėra mūsų 
yda. Tik iš to, kuris suvokia pats save, reikalaujama proto, 
t.y.: absoliutaus sąmonės nuoseklumo ir universalumo; iki to 
momento jis nėra žmogus, ir iš jo negalima tikėtis jokio žmo- 
giško akto. Metafizikas negali išsiaiškinti užtvarų, kurias kęs- 
ti laisvą ir svarankišką dvasią verčia jutimai, o fizikas lygiai 
taip pat nesuvokia begalybės, kuri, paskatinta tų užtvarų, at- 
siskleidžia asmenybėje. Nei abstrakcija, nei patirtis neveda 
mūsų atgalios iki pat tos versmės, iš kurios mums randasi 
bendrybės ir būtinybės sąvokos; ankstyvas jų atsiradimas lai- 
ke nepasiekiamas stebėtojui, o jų antjuslinė kilmė - tyrinėto- 
jui metafizikui. Bet jau gana, savimonė egzistuoja, o drauge 
su nekintama jos vienove nustatytas vienovės dėsnis ir visiems 
tiems dalykams, kurie egzistuoja žmogui, ir tiems, kurie turi 
per žmogų rastis, — ir jo pažinimui, ir veiklai. Neišvengiamos, 
neiškraipomos, nesuvokiamos jau senovėje juslių pasauliui ro- 
dosi tiesos ir teisingumo sąvokos, ir žmonės, nors negalėda- 
mi pasakyti, iš kur ir kaip tatai radosi, pastebi amžinybę laike 
ir atsitiktinumą lydinčią būtinybę. Taip jutimas ir savimonė 
atsiranda subjektui visai neprisidedant, o jų abiejų kilmė slypi 

ir anapus mūsų valios, ir anapus mūsų pažinimo srities. 

Tačiau jeigu jiedu tikri ir jeigu žmogus, tarpininkaujant 
jutimams, turi apibrėžtos būties patirtį, jeigu jis per savimonę 
patyrė savo absoliučią egzistenciją, tai drauge su tos egzisten- 
cijos objektais atgyja ir abu žmogaus pagrindiniai potraukiai. 
Juslinis potraukis nubunda drauge su gyvenimo patyrimu 
(drauge su individo pradžia), o proto potraukis - su dėsnio 
patyrimu (drauge su asmenybės pradžia), ir tik dabar, jiems 
abiem įgijus būtį, žmogus susiformuoja kaip žmogus. Iki tol 
viskas jame vyksta pagal būtinybės dėsnį; o dabar jis paleidžia 
prigimties ranką, ir jau jo paties reikalas įtvirtinti žmogiškumą, 
kurį prigimtis jame įdiegė ir atvėrė. Mat dviem priešingiem 

pagrindiniam potraukiam nubudus jame, 
jiedu nebetenka būtinumo pobūdžio, 
ir dviejų būtinybių priešprieša 
leidžia rastis 
laisvei". 


"Idant būtų išvengta nesusipratimo, pasakysiu, kad, kalbėdamas apie lais- 
vę, čia visados turiu galvoje ne tą, kuri žmogui, kaip intelektui, būtinai pri- 
klauso ir negali būti nei jam duota, nei iš jo atimta, bet tą, kuri pagrįsta jo 
mišria prigimtimi. Tuo, kad apskritai elgiasi tik protingai, žmogus įrodo savąją 
pirmojo pobūdžio laisvę; tuo, kad, medžiagos varžomas, protingai elgiasi ir, 
veikiamas proto dėsnių, veikia materialiai, jis įrodo turįs antrojo pobūdžio 
laisvę. Šią antrąją stačiai būtų galima aiškinti natūralia pirmosios galimybe. 

Kad laisvės negalima paveikti, aišku jau iš pačios jos sąvokos; 
bet kad pati laisvė yra prigimties (suprantant šį žodį pačia pla- 
čiausia prasme) padarinys, o ne žmogaus kūrinys, kad ji, vadina- 
si, natūraliomis priemonėmis gali būti ir skatinama, ir varžoma, 
išsyk būtinai plaukia iš ankstesnio teiginio. Laisvė prasideda tik 
tada, kai žmogus yra visas ir kai abu jo pagrindiniai potraukiai 
susiformavę; vadinasi, jos neturi būti tol, kol jis nėra visas ir 
vienas tų potraukių neveikia, ir ją turi būti įmanoma atkurti vi- 
somis tomis priemonėmis, kurios žmogų vėlei daro visą. 

Ir tikrai — ir rūšies, ir paskiro žmogaus atveju galima ap- 
tikti momentą, kai žmogus dar nėra visas ir veikia tik išimti- 
nai vienas jo potraukis. Žinome, kad žmogus pradeda nuo 
grynos gyvasties, o baigia gryna forma; kad jis pirma yra in- 
dividas, o tik paskui - asmuo, kad jis, pradėjęs nuo užtvarų, 
žengia į begalybę. Vadinasi, jo juslinis potraukis pradeda veikti 
pirmiau nei protingasis, nes jutimas pirmesnis už sąmonę, ir 
šioje juslinio potraukio pirmenybėje mes užčiuopiame sąlytį 
su visa žmogaus laisvės istorija. 

Mat esama momento, kai gyvasties potraukis veikia kaip 
prigimtis ir būtinybė, nes formos potraukis dar neveikia jam 
priešpriešiais; kai juslingumas esti galia, nes žmogus dar nėra 

prasidėjęs; mat pačiame žmoguje negali būti jokios kitos ga- 
lios, išskyrus valią. Tačiau mąstymo būklėje, į kurią dabar žmo- 
gus turi pereiti, galia, priešingai, turi būti protas, ir minėtos 
fizinės būtinybės vietą privalo užimti loginė arba moralinė 
būtinybė. Taigi toji jutimo galia turi būti sunaikinta pirmiau, 
nei tam bus paskelbtas dėsnis. Tad maža to, kad kas nors pra- 
sideda, ko ligi šiol dar nebuvo; pirma turi liautis kai kas, kas 
buvo lig tol. Žmogus negali nuo jutimo tiesiai pereiti prie 
mąstymo; jis turi žengti žingsnį atgal, nes tik tada, kai viena 
determinacija bus vėlei panaikinta, galės prasidėti priešingo- 
ji. Taigi, kad pasyvumą pakeistų savarankiška veikla, pasyvų 
apibrėžtumą - aktyviu, jis akimirką turi būti laisvas nuo bet 
kokio apibrėžtumo ir pereiti gryno apibrėžiamumo būklę. Taigi 
jis tam tikru būdu turi grįžti į negatyvią gryno neapibrėžtumo 
būklę, kurioje tvėrė, iki kas nors padarė įspūdį jo juslėms. 
Tačiau toji būklė turinio požiūriu buvo visai tuščia, ir dabar 
svarbu tokį pat neapibrėžtumą ir tokį pat beribį apibrėžiamu- 
mą suderinti su visų didžiausiu turiniu, nes iš šios būklės pri- 
valo kilti kažkas pozityvu. Apibrėžtumas, kurį žmogus įgijo 
per jusles, turi būti išsaugotas, nes jis nenori prarasti realy- 
bės; tačiau drauge šis apibrėžtumas turi būti ir panaikintas, 
nes jis reiškia apribojimą, o turi būti pasiektas beribis apibrė- 
žiamumas. Vadinasi, užduotis yra būklės determinaciją drau- 
ge ir pašalinti, ir išlaikyti, o tai įmanoma tik tuo vienu būdu, 
kad šiai determinacijai kaip priešprieša iškeliama kita. Svar- 
styklių lėkštės išlaiko pusiausvyrą, kol esti tuščios; tačiau jos 
išlaiko pusiausvyrą ir tada, kai jose esti vienodas svoris. 
Vadinasi, siela nuo jutimo prie minties eina per tarpinę 
nuotaiką, kurioje juslingumas ir protas veikia drauge, tačiau 

kaip tik todėl panaikina vienas antro apibrėžiamąją galią ir 
savo priešprieša sukelia neigimą. Ši tarpinė nuotaika, kurioje 
siela nei fiziniu, nei moraliniu požiūriu nėra spiriama būtiny- 
bės, bet vis dėlto ir vienaip, ir antraip esti veikli, labiausiai 
nusipelno būti vadinama laisva nuotaika, ir jeigu juslinio 
apibrėžtumo būklę vadiname fizine, o protingo 
apibrėžtumo būklę - logine ir moraline, tai 
šią realaus ir aktyvaus apibrėžiamumo 
būklę privalome vadinti 
estetineš. 


5 Skaitytojui, kuriam dėl neišmanymo šito taip neteisingai naudojamo žo- 
džio reikšmė nėra visai aiški, tebus štai kas pasakyta: Visus daiktus, galinčius 
reikštis kokiu nors pavidalu, galima mąstyti keturiose skirtingose sąsajose. Daik- 
tas gali būti tiesiogiai susijęs su mūsų jusline būkle (mūsų būtimi ir gerove); tai - 
jo fizinis pobūdis. Arba jis gali būti susijęs su intelektu ir suteikti mums tam 
tikrą pažinimą; tai - jo loginis pobūdis. Arba jis gali būti susijęs su mūsų valia ir 
laikomas protingos būtybės rinkimosi objektu; tai - jo moralinis pobūdis. Arba 
pagaliau jis gali būti susijęs ir su mūsų įvairių gebėjimų visuma, nebūdamas 
apibrėžtu kurio nors jų objektu; tai - jo estetinis pobūdis. Žmogus gali būti 
mums malonus savo paslaugumu; jis gali savo kalbomis paskatinti mus susi- 
mąstyti; gali dėl savo charakterio sužadinti mūsų pagarbą; bet pagaliau gali, ne- 
priklausomai nuo visų tų dalykų, vien žvelgiant į jį ir vien pačia savo išvaizda 
mums patikti, nors mes, jį vertindami, neatsižvelgiame nei į kokį nors dėsnį, nei 
į kokį nors tikslą. Šiuo paskutiniuoju požiūriu mes jį vertiname estetiškai. Tad ir 
esama sveiko ugdymo, įžvalgos ugdymo, skonio ugdymo ir estetinio ugdymo. 
Šio paskutiniojo paskirtis - kuo labiau išplėtoti mūsų juslinių ir dvasinių galių 
harmoniją. Tačiau kadangi, suklaidintas neteisingo skonio ir neteisingų proto 
išvadų dar labiau skatinamas šios klaidos laikytis, kai kas mėgsta estetikos sąvo- 
kon įtraukti ir savivalės sąvoką, tai čia, nors jau ir nebūtų reikalo, dar paminėsiu 
(nors šie laiškai apie estetinį ugdymą beveik nieko daugiau nesiekia, kaip tik 
paneigti šią klaidą), kad siela estetinėje būklėje veikia, tiesa, laisva ir visiškai 
nepriklausoma nuo jokios prievartos, bet anaiptol nėra laisva nuo dėsnių, ir kad 
estetinė laisvė tik tuo skiriasi nuo loginės būtinybės mąstant ir moralinės būtiny- 
bės reiškiant valią, jog dėsniai, pagal kuriuos siela tokiu atveju elgiasi, nėra pa- 
skelbti ir, nesusidurdami su priešinimusi, neatrodo kaip prievarta. 

Kaip minėjau praeito laiško pradžioje, esama dvejopos api- 
brėžiamumo ir dvejopos apibrėžtumo būklės. Dabar galiu pa- 
aiškinti šį teiginį. 

Siela yra apibrėžiama tik tiek, kiek ji apskritai nėra api- 
brėžta; tačiau ji apibrėžiama ir tiek, kiek ji apibrėžta, nieko 
neatmetant, t.y. kiek ji apibrėžiant nėra ribojama. Pirmuoju 
atveju kalbame apie gryną neapibrėžtumą (siela be ribų, nes 
be realybės); antruoju atveju — apie estetinį apibrėžiamumą 
(siela be ribų, nes jungia savyje visą realybę). 

Siela esti apibrėžta, jeigu ji apskritai nors kiek apribota; 
tačiau ji apibrėžta ir tada, jeigu, naudodamasi savo absoliu- 
čiomis galimybėmis, pati save apsiriboja. Pirmasis atvejis esti 
tuomet, kai siela jaučia, antrasis - kai ji mąsto. Taigi tai, kas 
yra mąstymas apibrėžtumo atžvilgiu, estetinė nuostata yra api- 
brėžiamumo atžvilgiu; pirmuoju atveju regime apsiribojimą, 
pagrįstą vidine begaline galia, antruoju — apsiribojimą, pa- 
grįstą vidine begaline gausa. Mąstymas ir jutimas susiliečia 
tame vieninteliame taške, kad abiejose būklėse siela esti de- 
terminuojama, kad žmogus esti išimtinai kažkas, - arba indi- 
vidas, arba asmuo, - o šiaip jiedu skiria begalinis atstumas; 
lygiai taip ir estetinis apibrėžiamumas susiliečia su grynu ne- 

apibrėžtumu tik tame vieninteliame taške, kad abu atmeta 
aną apibrėžtą būtį, o visais kitais požiūriais jų skirtumas yra 
kaip nieko ir visko, vadinasi, - begalinis. Taigi jeigu antrasis 
atvejis, neapibrėžtumas dėl stygiaus, gali būti įsivaizduojamas 
kaip tuščia begalybė, tai estetinė apibrėžtumo laisvė, esanti 
tikra jo priešingybe, gali būti laikoma pilna begalybe; o šis 
vaizdinys kuo tiksliausiai sutampa su ankstesnių mūsų tyrinė- 
jimų teiginiais. 

Vadinasi, estetinėje būklėje žmogus esti nulis, - jei kreipsi- 
me dėmesį į paskirą rezultatą, o ne į visą gebėjimą, ir turėsime 
galvoje, kad čia jis niekaip nėra determinuotas. Todėl turime 
pasakyti, kad visiškai teisūs tie, kurie grožį ir jo sukeliamą mū- 
sų sielos nuotaiką laiko esant visiškai neutralius ir nevaisingus 
pažinimo ir dorovės atžvilgiu. Jie visiškai teisūs, nes grožis iš- 
vis nedaro jokio paskiro poveikio nei intelektui, nei valiai; jis 
nesiekia jokio paskiro — nei intelektualinio, nei moralinio - 
tikslo; jis nepadeda mums rasti jokios paskiros tiesos, įvykdyti 
jokios paskiros pareigos ir, trumpai tariant, vienodai netinka- 
mas nei charakteriui ugdyti, nei galvai apšviesti. Taigi estetinė 
kultūra asmeninę žmogaus vertę arba jo orumą, kurie gali pri- 
klausyti tik nuo jo paties, palieka dar visai neapibrėžtus, ir šia 
kultūra tėra pasiekta tiek, kad dabar jam iš prigimties sudaryta 
galimybė padaryti save tuo, kuo jam norisi, - kad jam visiškai 
sugrąžinta laisvė būti tuo, kuo jis privalo būti. 

Tačiau kaip tik taip pasiektas begalinis laimėjimas. Mat 
jeigu atsiminsime, kad kaip tik šią laisvę iš žmogaus buvo at- 
ėmusi vienašališka prigimties prievarta jaučiant ir atmetimu 
pagrįsta proto įstatymdavystė mąstant, tai gebėjimą, kuris jam 
sugrąžinamas estetinėje nuotaikoje, dera laikyti didžiausia iš 

visų dovanų, tiesiog - žmogiškumo dovana. Tiesa, šiuo žmo- 
giškumu iš prigimties jis apdovanotas dar prieš bet kurią api- 
brėžtą būklę, kurioje tik gali atsidurti; tačiau iš tikrųjų drau- 
ge su kiekviena apibrėžta būkle, kurioje žmogus atsiduria, jis 
šios dovanos netenka, ir jeigu norime, kad jis galėtų pereiti į 
priešingą būklę, šią dovaną jam kiekvieną sykį turi sugrąžinti 
estetinis gyvenimas“. 

Taigi ne tik poetiniu požiūriu leistina, bet ir filosofiniu 
požiūriu teisinga vadinti grožį mūsų antruoju kūrėju. Mat nors 
grožis mums žmogiškumą tiktai daro įmanomą, o šiaip palie- 
ka mums laisvą valią spręsti, kiek mes jį iš tikrųjų įkūnysime, - 

vis dėlto šiuo atžvilgiu jis juk giminingas su pirmąja 
mūsų kūrėja prigimtimi, irgi davusia mums tiktai 
gebėjimą būti žmonėmis ir palikusia 
mūsų valiai spręsti, ar mes tuo 
gebėjimu naudosimės. 


* Tiesa, greitis, kuriuo tam tikri charakteriai nuo jutimų pereina prie min- 
čių ir apsisprendimų, beveik ar net visai neleidžia pastebėti estetinės nuotai- 
kos, kurią jie per tą laiką būtinai turi pereiti. Tokios sielos neįstengia ilgai pa- 
kelti neapibrėžtumo būklės ir nekantriai siekia rezultato, kurio negali rasti es- 
tetinio neribotumo būklėje. O kitiems žmonėms, kurie malonumą labiau pati- 
ria kaip viso gebėjimo, o ne paskiro veiksmo jausmą, estetinė būklė apima kur 
kas didesnį plotą. Pirmieji labai bijo tuštumos, o antrieji lygiai taip pat negali 
pakęsti apribojimo. Turbūt nereikia nė sakyti, kad pirmieji gimę užsiimti smulk- 
menomis ir menkesniais reikalais, o antrieji, jeigu tik su šiuo gebėjimu įstengia 
suderinti realybę, — aprėpti visumą ir vaidinti didžius vaidmenis. 

Taigi, jeigu estetinę sielos nuotaiką vienu atžvilgiu, - kai 
žvilgsnį kreipiame į paskirus ir apibrėžtus poveikius, - privalu 
laikyti myliu, tai kitu atžvilgiu, - dėmesį sutelkus į tai, kad čia 
nėra jokių ribų, ir į sumą galių, kurios šioje būklėje drauge 
sąveikauja, - dera žiūrėti į ją kaip į aukščiausios realybės būklę. 
Vadinasi, negalima ir teigti, kad neteisūs tie, kurie estetinę būklę 
laiko visų vaisingiausia pažinimo ir moralumo požiūriu. Jie vi- 
siškai teisūs; juk sielos nuotaika, aprėpianti žmoniškumo vise- 
tą, kaip gebėjimą būtinai turi aprėpti ir kiekvieną paskirą jo 
apraišką; sielos nuotaika, pašalinanti bet kokius žmogaus pri- 
gimties apribojimus, būtinai turi pašalinti ir kiekvienos paski- 
ros jos apraiškos apribojimus. Kaip tik todėl, kad ji, atmesda- 
ma kitas, nesiima globoti jokios paskiros žmogiškumo funkci- 
jos, ši nuotaika be išlygų palanki visoms funkcijoms, o nė vie- 
nai neteikia pirmenybės tiktai todėl, kad yra visų galimybės 
pagrindas. Visos kitos pratybos suteikia sielai kokį nors ypa- 
tingą gebėjimą, tačiau užtat nubrėžia jam ir kokią nors ypatin- 
gą ribą; tik estetinės pratybos veda ten, kur ribų nėra. Kiekvie- 
na kita būklė, kurioje mes galime atsidurti, primena mums ank- 
stesniąją, 0 jai panaikinti reikalinga vėlei kita; tiktai estetinė 
būklė pati savaime yra visuma, nes aprėpia visas savo kilmės ir 

tvermės sąlygas. Tik čia mes jaučiamės tarytumei išplėšti iš lai- 
ko, ir mūsų žmogiškumas reiškiasi taip tyrai ir integraliai, tary- 
tum jam dar niekados nebūtų pakenkęs išorinių jėgų poveikis. 

Tai, kas tiesiogiai jaučiant malonu mūsų juslėms, atveria mū- 
sų švelnią ir paslankią sielą visiems įspūdžiams, bet drauge tuo 
pačiu mastu daro mus mažiau tinkamus griebtis pastangų. Tai, 
kas įtempia mūsų mąstymo galias ir vilioja prie abstrakčių są- 
vokų, stiprina mūsų dvasią, kad ji galėtų visokiais būdais prie- 
šintis, tačiau tuo pačiu santykiu ir daro ją rūsčią, atima iš mūsų 
tiek pat juslinio pagavumo, kiek suteikia mums didesnės savi- 
veikos. Kaip tik todėl ir viena, ir antra galų gale mus išsekina, 
nes medžiaga negali ilgai tverti be formuojančiosios galios, o 
galia - be formuojančiosios medžiagos. O pasidavę mėgavi- 
muisi tikru grožiu, mes tokią akimirką vienodu mastu valdo- 
me ir savo pasyviąsias, ir veikliąsias galias, ir vienodai lengvai 
galėsime pakrypti į rimtumą ir žaismę, į ramybę ir judrumą, į 
pasidavimą ir priešinimąsi, į abstraktų mąstymą ir į žiūrą. 

Šis iškilnus abejingumas ir dvasios laisvė, susiję su galia ir 
veiklumu, yra toji nuotaika, kurią mums turi sužadinti tikras 
meno kūrinys, tad tai ir yra visų geriausias tikros estetinės ko- 
kybės matas. Jeigu po tokios rūšies mėgavimosi mes pasijunta- 
me itin linkę į kurią nors ypatingą jauseną ar elgseną, o kito- 
kiai jaučiamės netikę arba ji mums regisi atgrasi, tai čia neabe- 
Jotinas įrodymas, kad patyrėme ne gryną estetinį poveikį, ar 
taip būtų nutikę dėl objekto, ar dėl mūsų jausenos, ar (kaip 
bemaž visuomet esti) ir dėl vieno, ir dėl antros drauge. 

Kadangi tikrovėje gryno estetinio poveikio neaptinkame 
(mat žmogus niekados negali ištrūkti iš priklausomybės nuo 
galių), meno kūrinio puikumas gali reikštis tik didesniu pri- 

artėjimu prie to estetinio grynumo idealo, tad mes, kad ir ligi 
kokios laisvės tas kūrinys būtų pakylėtas, visados paliksime jį 
su tam tikra ypatinga nuotaika ir paveikti savita kryptimi. 
Juo bendresnė bus nuotaika ir juo mažiau apribota kryptis, 
kurias mums suteikia tam tikra menų rūšis ir tam tikras jos 
produktas, juo tauresnė bus toji rūšis ir juo puikesnis toks 
produktas. Tatai galima išmėginti ir su skirtingų menų, ir su 
to paties meno kūriniais. Gražią muziką mes paliekame suju- 
dusiais jausmais, gražų eilėraštį — atgijusia vaizduote, gražią 
skulptūrą ir gražų statinį - nubudusiu intelektu; tačiau tas, 
kuris mėgintų išsyk po didelio muzikinio mėgavimosi pakviesti 
mus abstrakčiai mąstyti, išsyk po iškilnaus poetinio mėgavi- 
mosi - įtraukti į blaivų kasdienio gyvenimo reikalą, išsyk po 
gražių tapybos ir skulptūros darbų apžiūrinėjimo įkaitinti mū- 
sų vaizduotę ir nustebinti mūsų jausmus, - tas pasirinktų ne- 
tinkamą laiką. Priežastis ta, kad ir dvasingiausia muzika savą- 
ja materija vis dar tebėra artimesnė juslėms, nei tatai gali pa- 
kęsti tikroji estetinė laisvė; kad ir labiausiai nusisekęs eilėraš- 
tis vis dar, kaip savo mediumu, labiau naudojasi savavališku 
ir atsitiktiniu vaizduotės žaismu, nei leidžia vidinė tikrojo gro- 
žio būtinybė, nes ir pati puikiausia skulptūra > ji galbūt net 
labiausiai - savosios sąvokos apibrėžtumu liečiasi su rimtu 
mokslu. Tačiau šios ypatingos giminystės dingsta sulig kiek- 
viena aukštesne pakopa, kurią pasiekia šių trijų meno rūšių 
kūrinys, ir būtinas, ir natūralus įvairių menų tobulumo pada- 
rinys yra tas, kad jie, neperkeliant jų subjektyvių ribų, povei- 
kiu sielai darosi vis panašesni vienas į kitą. Muzika, pasiekusi 
aukščiausią sutaurinimą, turi pavirsti pavidalu ir veikti mus 
ramia Antikos galybe; vaizduojamasis menas, pasiekęs aukš- 


114 


DVIDEŠIMT ANTRASIS LAIŠKAS 


čiausią tobulybę, turi tapti muzika ir jaudinti mus tiesioginiu 
jusliniu artumu; tobulybę pasiekusi poezija turi mus smarkiai 
pagauti kaip muzika, bet sykiu kaip skulptūra apgaubti ramiu 
blaivumu. Tobulas kiekvieno meno stilius tuo ir atsiskleidžia, 
kad geba pašalinti specifines to meno ribas, nesunaikindamas 
jo specifinių privalumų, ir, išmintingai naudodamasis to me- 
no savitumu, suteikti jam bendresnį pobūdį. 

Be to, menininkas privalo įveikti ne tik tas ribas, kurias 
lemia specifinis jo meno rūšies pobūdis, bet ir tas, kurios bū- 
dingos jo apdorojamai ypatingai medžiagai. Tikrai gražiame 
meno kūrinyje turinys turi nieko nelemti, o forma - lemti 
viską; mat tik forma veikia visą žmogų, o turinys veikia vien 
paskiras galias. Taigi turinys, kad ir koks iškilus ir platus bū- 
tų, visados daro ribojamą poveikį dvasiai, ir tiktai iš formos 
galime tikėtis tikros estetinės laisvės. Vadinasi, tikroji meistro 
meno paslaptis yra ta, kad jis per formą išdildo medžiagą; ir 
juo impozantiškesnė, pretenzingesnė, juo labiau gundoma yra 
pati medžiaga, juo labiau savavališkai ji brukasi su savuoju 
poveikiu, arba juo stebėtojas yra labiau linkęs gilintis tiesio- 
giai į medžiagą, juo labiau triumfuoja menas, priverčiąs me- 
džiagą pasitraukti ir gebąs ją suvaldyti. Žiūrovo ir klausytojo 
siela turi likti visiškai laisva ir nepažeista, iš menininko kerų 
rato ji turi išeiti tyra ir tobula nelyg iš Kūrėjo rankų. Lengva- 
būdiškiausias objektas turi būti pateikiamas taip, kad mes lik- 
tume nusiteikę išsyk po jo pereiti prie didžiausios rimtybės. 
Rimčiausia medžiaga turi būti taip pateikta, kad mes nepra- 
rastume gebėjimo išsyk pakeisti ją lengviausia žaisme. Afekto 
menai, sakysime, tragedija, neprieštarauja šiam teiginiui; mat, 
pirma, jie nėra visai laisvi menai, nes tarnauja tam tikram 

tikslui (patetikai), be to, nė vienas tikras meno žinovas neims 
ginčyti, kad net šios klasės veikalai yra juo tobulesni, juo la- 
biau jie net per didžiausias afektų audras tausoja sielos laisvę. 
Esama gražaus aistros meno; tačiau „gražus aistringas me- 
nas“ yra prieštaringas teiginys; mat privalomas grožio efek- 
tas yra laisvė nuo aistrų. Ne mažiau prieštaringa yra gražaus 
pamokomo (didaktinio) arba gerinančio (moralinio) meno 
sąvoka; mat niekas taip nesikerta su grožio sąvoka, kaip mė- 
ginimas suteikti sielai tam tikrą tendenciją. 

Tačiau ne visuomet kūrinio formos stygiaus įrodymas yra 
tai, kad jis daro efektą tiktai savo turiniu: lygiai taip pat daž- 
nai tai gali rodyti, kad vertintojas stokoja formos. Jeigu šis 
yra arba pernelyg įsitempęs, ar per daug suglebęs, jeigu jis 
įpratęs priimti arba vien intelektu, arba vien juslėmis, tai ir 
sėkmingiausios visumos atveju jis žiūrės tiktai paskirų dalių, 
net ir gražiausios formos atveju - tiktai materijos. Gebėda- 
mas pagauti tik šiurkštų gaivalą, jis tik tada patirs malonumą, 
kai pirma suardys estetinę kūrinio organizaciją ir kruopščiai 
atkapstys paskirybę, kurią meistras be galo sumaniai paslėpė 
visumos harmonijoje. Jo domėjimasis veikalu yra išimtinai 
arba moralinis, arba fizinis; tačiau jis kaip tik nėra toks, koks 
privalėtų būti, — nėra estetinis. Rimtu ir patetišku eilėraščiu 
tokie skaitytojai gėrisi kaip pamokslu, o naiviu ar sąmojingu - 

kaip svaiginamuoju gėrimu; ir jeigu jie buvo pakankamai 
prasto skonio, kad iš tragedijos ir epopėjos, net jeigu 
tai būtų mesijada, reikalautų pamokymo, tai 
tikrai piktinsis anakreontine ar 
katuline giesme. 

Vėlei imu į ranką savo tyrinėjimų giją, kurią buvau nu- 
traukęs tik tam, kad pamėginčiau pritaikyti iškeltus teiginius 
atlikėjo menui ir to meno kūrinių vertinimui. 

Taigi perėjimas nuo pasyvaus jutimo prie veiklios mąsty- 
mo ir siekimo būsenos įvyksta ne kaip kitaip, o tik per tarpi- 
nę estetinę laisvės būseną, ir nors ši būsena savaime niekaip 
nenulemia nei mūsų pažiūrų, nei dorovės, taigi palieka mūsų 
mmntelektualinę ir moralinę vertę perdėm problemišką, ji vis 
dėlto yra būtina sąlyga, kad mes galėtume įsigyti kokias nors 
pažiūras ir kokią nors dorovę. Trumpai tariant, nėra kito ke- 
lio padaryti juslinį žmogų protingą, kaip tik pirma padarant 
jį estetišką. 

Tačiau nejaugi, galite jūs paprieštarauti, šis tarpininkavi- 
mas yra jau toks neišvengiamas? Nejau tiesa ir pareiga pačios 
savaime ir vien iš savęs negali būti juslinio žmogaus priimtos? 
Į tai turiu atsakyti: jos ne tik gali, bet tiesiog privalo savo 
lemiamą galią gauti tik iš savęs, ir niekas taip neprieštarautų 
mano ligšioliniams teiginiams kaip mintis, kad aš mėginu ginti 
priešingą nuomonę. Aiškiai įrodyta, kad grožis neduoda jo- 
kio rezultato nei protui, nei valiai, kad jis nesikiša į jokius 
mąstymo ar apsisprendimo reikalus, kad jis tik suteikia gali- 

mybę žmogui vienu ir antru naudotis, bet anaiptol nelemia, 
ar ta galimybe iš tikrųjų bus naudojamasi. Čia jau bet kokia 
pašalinė pagalba neįmanoma, ir gryna loginė forma, sąvoka, 
turi tiesiogiai prabilti į protą, o gryna moralinė forma, dės- 
nis, — tiesiogiai į valią. 

Bet kad jos tai apskritai įstengtų, kad jusliniam žmogui ap- 
skritai egzistuotų gryna forma, - tą galimybę, kaip aš tvirtinu, 
pirma turi sukurti estetinė sielos nuotaika. Tiesa yra ne toks 
dalykas, kuris gali būti priimamas iš išorės kaip tikrovė ar jus- 
linė daiktų būtis; ji yra tai, ką savarankiškai ir laisvai sukuria 
gebėjimas mąstyti, o kaip tik to savarankiškumo, tos laisvės, 
kaip matėme, stinga jusliniam žmogui. Juslinis žmogus jau yra 
(fiziškai) apibrėžtas, taigi nebeturi laisvo apibrėžiamumo: to- 
dėl jis būtinai turi pirma atgauti tą apibrėžiamumą ir tik tada 
gali pasyvų apibrėžtumą pakeisti į veiklų. Tačiau atgauti jis gali 
tik prarasdamas ankstesnį pasyvų apibrėžtumą arba jau iš ank- 
sto turėdamas savyje glūdintį veiklų apibrėžtumą, į kurį priva- 
lo pereiti. Jei tik jis prarastų pasyvų apibrėžtumą, tai drauge 
prarastų ir aktyvaus apibrėžtumo galimybę, nes minčiai reika- 
lingas kūnas, o forma gali būti realizuojama tik turint tam tikrą 
medžiagą. Taigi žmogus, matyt, privalo iš anksto savyje turėti 
aktyvųjį apibrėžtumą, būti sykiu ir pasyviai, ir veikliai apibrėž- 
tas, tai yra, privalo tapti estetiškas. | 

Taigi dėl sielos estetinės nuotaikos jau juslinėje sferoje at- 
siveria proto savaiminės veiklos galimybė, jausmų galybė pa- 
laužiama jau jų pačių srityje, ir fizinis žmogus taip sutaurina- 
mas, kad dabar dvasiniam žmogui lieka tik išsivystyti iš jo 
pagal laisvės dėsnius. Tad žingsnis nuo estetinės iki loginės ir 
moralinės būklės (nuo grožio iki tiesos ir pareigos) yra kur 

kas lengvesnis, negu kad buvo žingsnis nuo fizinės būklės iki 
estetinės (nuo paprasto aklo gyvenimo iki formos). Tą žings- 
nį Žmogus gali žengti vien naudodamasis savo laisve, nes jam 
reikia tik priimti, o ne atiduoti save, tik susiaurinti, o ne pra- 
plėsti savo prigimtį; estetiškai nusiteikęs žmogus visuomet da- 
rys teisingus sprendimus ir visuomet teisingai veiks, jeigu tik 
to norės. Žingsnį nuo šiurkščios materijos iki grožio, kur žmo- 
gui turi būti atverta visai naujos veiklos sritis, jam turi palen- 
gvinti prigimtis, ir jo valia negali valdyti nuotaikos, kuri juk 
pačiai valiai suteikia esatį. Idant paskatintumėme estetišką 
žmogų mąstyti ir parodyti didį dorovingumą, jam nereikia 
duoti nieko daugiau, išskyrus svarbias progas; o kad pasiek- 
tume to paties iš juslinio žmogaus, pirma reikia pakeisti jo 
prigimtį. Pirmajam dažnai nereikia nieko daugiau kaip tik iš- 
kilnios situacijos (kuri visai tiesiogiai veikia jo valios gebėji- 
mą), kad padarytumėm jį didvyriu ir išminčiumi; o antrąjį 
dar pirma turime perkelti po kita padange. 

Taigi viena svarbiausių kultūros užduočių yra priversti žmo- 
gų, net gyvenantį grynai fizinį gyvenimą, paklusti formai ir, 
kiek tik čia gali aprėpti grožio karalystė, padaryti jį estetišką, 
nes tik iš estetinės, o ne iš fizinės būklės gali išsivystyti morali- 
nė būklė. Jeigu norime, kad žmogus įstengtų kiekvienu paski- 
ru atveju savo sprendimus ir savo valią paversti rūšies sprendi- 
mu, kad jis iš kiekvienos ribotos būties rastų kelią į begalinę 
būtį, iš kiekvienos priklausomos būklės pakiltų iki savaranki- 
škumo ir laisvės, tai turime pasirūpinti, kad jis nė akimirką 
nebūtų tik individas, klausąs vien prigimties dėsnių. Jeigu no- 
rime, kad jis pajėgtų ir būtų pasirengęs nuo siauros prigimtinio 
tikslingumo sferos pakilti iki protu paremto tikslingumo, tai 

jis jau prigimtinio tikslingumo sferoje turi būti lavinęsis pa- 
klusti protu paremtam tikslingumui ir savo fizinę paskirtį atli- 
kęs su tam tikra dvasios laisve, t.y. pagal grožio dėsnius. 

O tai padaryti jam, beje, įmanu, nė truputėlio nesikertant 
su savo fiziniu tikslu. Prigimties jam keliami reikalavimai lie- 
čia tik tai, kg jis veikia, jo veiklos turinį; to, kaip jis veikia, jo 
veiklos formos, prigimties tikslai nėra apibrėžę. O proto rei- 
kalavimai griežtai nukreipti į jo veiklos formą. Taigi morali- 
niam apibrėžtumui būtina, kad žmogus būtų grynai morališ- 
kas, kad įrodytų absoliutų saviveikumą, tačiau fiziniam api- 
brėžtumui visai nesvarbu, ar žmogus yra grynai fizinis, ar lai- 
kosi absoliučiai pasyviai. Taigi fizinio apibrėžtumo požiūriu 
visiškai palikta žmogaus savivalei, ar jis pageidauja šį apibrėž- 
tumą realizuoti vien kaip juslinė būtybė ir kaip gamtos jėga 
(kitaip tariant, kaip jėga, kuri veikia tik pasyviai reaguoda- 
ma), ar sykiu ir kaip absoliuti galia, kaip protinga būtybė, - ir 
turbūt neturėtų kilti klausimas, kuri tų dviejų galimybių la- 
biau dera jo orumui. Priešingai, nors labai jam žeminamas ir 
paniekinamas dalykas dėl juslinių paskatų daryti tai, ką jis 
turėtų pasiskirti sau, vadovaudamasis tyrais pareigos moty- 
vais, garbę jam teikia ir jį išaukština tai, kad jis dėsningumo, 
harmonijos, ribų nebuvimo siekia ir ten, kur prastuolis tik 
tenkina savo leistiną geismą!?. Trumpai tariant: tiesos ir mo- 


10 Šis dvasingas ir estetiškai laisvas elgesys su žemesniąja tikrove visur, kur 
tik jis sutinkamas, yra taurios sielos ženklas. Tauria apskritai vadintina siela, 
apdovanota gebėjimu ir ribotą darbą bei menkniekį savo elgsena paversti į 
begalinį dalyką. Tauria vadinama kiekviena forma, kuri tam, kas iš prigimties 
tik tarnauja (yra tik priemonė), suteikia savarankiškumo pobūdį. Tauri dvasia 
nesitenkina tuo, kad pati yra laisva; ji turi suteikti laisvę viskam, kas ją supa, 
net negyviems daiktams. O grožis yra vienintelė laisvės išraiška reiškinių pa- 

ralumo srityje jutimai negali nieko lemti; tačiau palaimos sfe- 
roje gali atsirasti forma ir viešpatauti žaidimo potraukis. 
Taigi jau čia, abejinguose fizinio gyvenimo plotuose, žmo- 
gus privalo pradėti savo moralinį gyvenimą; ar tebebūdamas 
pasyvus, jis privalo pradėti reikšti savo saviveikumą, dar var- 
žomas juslių užtvarų, pradėti naudotis savąja proto laisve. Jau 
savo polinkius jis turi priversti klausyti savosios valios įstaty- 
mo; jis privalo, jei tik leisite man taip pasakyti, pradėti karą 


saulyje. Todėl protingos išraiškos dominavimas veide, meno kūrinyje ir pan. 
niekados negali išeiti taurus, mat niekada nebūna nė gražus, nes pabrėžia, o ne 
slepia priklausomybę (kuri neatskiriama nuo tikslingumo). 

Moralės filosofas mus, tiesa, moko, kad žmogus niekados negalįs padaryti 
daugiau, nei atlikti pareigą, ir jis visai teisus, jeigu kalba vien apie veiksmų 
sąsajas su moralės dėsniais. Tačiau, jei kalbėsime apie veiksmus, susijusius tik 
su tam tikru tikslu, tai peržengti šį tikslą begalybės linkui (tai mes čia galėsime 
pavadinti ne kaip kitaip, o tik estetiniu fizinio veiksmo atlikimu) drauge reiškia 
ir padaryti daugiau, nei atlikti pareigą, mat ši gali reikalauti tiktai, kad valia 
būtų šventa, bet ne kad ir prigimtis dar būtų pašventinta. Taigi viršyti pareigos 
negalima moraliniu požiūriu, bet galima ją viršyti estetiniu požiūriu, ir toks 
elgesys vadinamas tauriu. Tačiau kaip tik todėl, kad tauraus žmogaus atveju 
visados pastebimas perteklius, nes formalią vertę čia turi ir tai, kas privalėtų 
turėti tik materialią, arba su privaloma vidine verte dar sujungiama ir išorinė, 
kurios galėtų ir nebūti, - kaip tik todėl kai kas estetinį perteklių painiojo su 
moraliniu ir, suklaidintas tauraus žmogaus reiškinio, įnešė savivalę ir atsitikti- 
numą ir moralumo sritin, nors šitaip moralumas būtų visiškai panaikintas. 

Nuo tauraus elgesio dera skirti iškilnų. Pirmasis dar pranoksta juslinę prie- 
volę, bet antrojo atveju esti visai kitaip, nors mes jį vertiname nepalyginamai 
labiau nei pirmąjį. Tačiau gerbiame iškilnų elgesį ne todėl, kad jis pranoksta ne 
proto diktuojamą savo objekto (moralės dėsnio), o iš patirties turimą savo su- 
bjekto sąvoką (mūsų žinias apie žmogaus valios gerumą ir stiprybę); taip, prie- 
šingai, ir taurų elgesį branginame ne todėl, kad jis pranoksta subjekto prigimtį, 
iš kurios privalo be pastangų plaukti, o todėl, kad pranokdamas savo objekto 
prigimtį, žengia toliau į dvasios karaliją. Pirmuoju atveju, galėtume sakyti, mes 
stebimės pergale, kurią objektas pasiekia prieš žmogų; o antruoju atveju mus 
stebina skrydis, kurį žmogus suteikia objektui. 

su materija jos pačios teritorijoje, idant nereikėtų kovoti su 
tuo kraupiu priešu šventoje laisvės žemėje; žmogus privalo 
išmokti tauriau geisti, kad paskui jam nereikėtų iškilniai reikšti 
valios. Tatai pasiekiama per estetinę kultūrą, kuri pajungia 
visa, ko nesaisto nei prigimtiniai žmogaus savivalės, 
nei proto dėsniai, ir formoje, suteikiamoje 
išoriniam gyvenimui, jau 
atveria vidinį. 

Taigi galima išskirti tris skirtingus raidos momentus arba 
pakopas, kurias būtinai ir tam tikra tvarka turi pereiti ir pa- 
skiras žmogus, ir visa rūšis, siekdama aprėpti visą savo api- 
brėžtumo sferą. Tiesa, dėl atsitiktinių priežasčių, susijusių su 
išorinių dalykų įtaka arba laisva žmogaus savivale, paskiri pe- 
riodai gali būti ir pailginami, ir sutrumpinami, tačiau nė vie- 
no jų neįmanoma visai peršokti, o ir jų sekos nei prigimtis, 
nei valia negali apversti aukštyn kojom. Žmogus, gyvenąs fi- 
zinėje būklėje, paklūsta tik prigimties galybei; jis nusikrato 
šia galybe pasiekęs estetinę būklę, o užvaldo ją moralinėje 
būklėje. Kas yra žmogus, kol grožis nesuteikia jam laisvo mė- 
gavimosi ir rami forma nesušvelnina jo laukinio gyvenimo? 
Amžinai nuobodžiai siekiąs tų pačių tikslų, amžinai besiblaš- 
kąs savo sprendimais, savanaudiškas, nors nesąs pats savimi, 
nevaržomas, nors nesąs laisvas, vergas, nors neklausąs jokių 
taisyklių. Toje epochoje pasaulis jam tik lemtis, dar ne objek- 
tas; viskas jam tik tiek egzistuoja, kiek duoda egzistenciją jam 
pačiam; to, kas jam nieko neduoda ir nieko neatima, jam ap- 
skritai nėra. Paskiras ir nuo visko atskirtas iškyla prieš jį kiek- 
vienas reiškinys, nes ir save patį jis regi tokį būtybių eilėje. 
Visa, kas esti, jam esti tik dėl šios akimirkos reikalavimo; kiek- 

vienas pasikeitimas jam yra visai šviežia kūryba, nes jis, ne- 
jausdamas būtinumo savyje, ir aplink save nejaučia būtiny- 
bės, kuri sujungia kintančius pavidalus į vieną visatą ir, indi- 
vidui pasitraukus, išlaiko arenoje dėsnį. Veltui gamta atsklei- 
džia savo turtingą įvairovę jo juslėms; jos nuostabi pilnatvė 
jam regisi tiktai jo grobis, jos galia ir didybė - tiktai jo prie- 
šas. Arba jis puola prie daiktų ir stengiasi, godulio apimtas, 
juos susiglemžti, arba daiktai griaudami jį užpuola, ir jis stu- 
mia juos šalin apimtas pasibjaurėjimo. Abiem atvejais žmo- 
gaus santykis su juslių pasauliu yra tiesioginis sąlytis, ir jis, 
įbaugintas to pasaulio antpuolio, be atvangos kamuojamas 
visa valdančio poreikio, ramybę randa tiktai galutinai išse- 
kęs, o ribą pajunta tik visai išsisėmus geismams. 


Tiesa, plati krūtinė ir titanų 

Galingi raumenys... 

Jam teko; bet lanku apkaustė 

Geležiniu dievai jo niaurią kaktą, 
Kantrybę, saiką, išmintį, blaivumą 
Paslėpdami nuo jo baikščių akių. 
Kiekvienas geismas siautuliu jam tampa, 
Jokių ribų nepaisančiu aplink. 


J. W. GOETHE („IEIGENIJA TAURIDĖJE“) 


Nesuvokdamas, kas yra jo žmogiškasis orumas, jis nė ne- 
ketina gerbti kitų žmonių orumo ir žinodamas, koks pašėlęs 
jo paties godulys, bijosi to godulio, susitikęs su kiekviena į 
save panašia būtybe. Niekada jis savyje neįžvelgia kitų, visada 
tik save įžvelgia kituose, ir bendruomenė, užuot išplėtusi jį 

ligi rūšies, vis labiau ir labiau verčia jį užsidaryti ir būti indivi- 
du. Šitaip slogiai apribotas, jis klajoja po tamsybių gaubiamą 
gyvenimą, kol palanki prigimtis nuverčia nuo jo aptemusių 
juslių medžiagos naštą, refleksija atskiria jį patį nuo daiktų, o 
sąmonės atšvaituose pagaliau pasirodo objektai. 

Tiesa, mes negalėsime įrodyti, kad mūsų čia aprašytoje 
šiurkščios prigimties būklėje gyvena kuri nors konkreti tauta 
ar konkretus amžius; tai tik idėja, tačiau tokia idėja, su kuria 
patirties duomenys iki mažiausių smulkmenų sutampa paski- 
rais bruožais. Žmogus, galima sakyti, niekad iki galo negyve- 
no šitoje gyvulio būklėje, bet niekad iki galo ir nebuvo iš jos 
išsivadavęs. Net ir susitikę su šiurkščiausiais subjektais, mes 
pamatysime nepaneigiamus proto laisvės pėdsakus, lygiai kaip 
ir patys labiausiai išprusę turi pakankamai bruožų, panašių į 
aną niūrią gyvulio būklę. Žmogui būdinga savo prigimtyje 
vienyti aukščiausius ir žemiausius pradus, ir jeigu jo orumas 
pagrįstas griežtu tų dviejų pradų skyrimu, tai sumaniu to skir- 
tumo panaikinimu pagrįstas jo palaimos jausmas. Taigi kultū- 
ra, turinti suderinti žmogaus orumą su jo palaimos jausmu, 
turės rūpintis, kad šie du principai kuo darniausiai susimaišy- 
tų savo gryniausiais pavidalais. 

Todėl pirmoji proto apraiška žmoguje dar nėra ir jo žmo- 
giškumo pradžia. Žmogiškumą nulemia tiktai jo laisvė, o pro- 
tas pirmiausiai pradeda tuo, kad siekia jo juslinę priklauso- 
mybę padaryti beribę; tai fenomenas, kuris visu savo svarbu- 
mu ir bendrumu man regisi dar nėra pakankamai išplėtotas. 
Protas, kaip žinome, duoda apie save ženklą žmogui absoliu- 
to (pačia savimi pagrįstos būtinybės) reikalavimu, kuris, - ka- 
dangi jokioje paskiroje jo fizinio gyvenimo būklėje negali bū- 

ti patenkintas, — verčia žmogų visai palikti fizinę sritį ir iš 
ribotos tikrovės kilti prie idėjų. Tačiau, nors tikroji šio reika- 
lavimo prasmė yra išplėšti žmogų iš laiko užtvarų ir nuvesti iš 
juslių į idėjų pasaulį, vis dėlto jis gali dėl (šioje viešpataujan- 
čio juslingumo epochoje bemaž neišvengiamo) nesusiprati- 
mo nukrypti į fizinį gyvenimą ir, užuot padaręs žmogų nepri- 
klausomą, įstumti jį kraupiausion vergovėn. 

Ir taip yra iš tikrųjų. Vaizduotės sparnais žmogus palieka 
ankštas dabarties užtvaras, kuriose užsidaręs grynas gyvuli- 
škumas, ir veržiasi pirmyn, į jokių ribų nevaržomą ateitį; ta- 
čiau, nors jo svaigulingai fantazijai jau atsiveria begalybė, jo 
širdis dar nesiliauja gyventi paskirais dalykais ir tarnauti šiai 
akimirkai. Pačiame jo gyvuliškumo centre jį užklumpa abso- 
liuto potraukis - o kadangi šioje drumstoje būklėje visi žmo- 
gaus siekiai krypsta vien į materialius ir laikinus dalykus ir 
ribojasi vien jo individu, tai tas reikalavimas tiktai paskatins 
jį ne abstrahuotis nuo savojo individo, o išplėsti jį iki begaly- 
bės, siekti ne formos, o neišsenkamos medžiagos, ne nekinta- 
mumo, 0 nuolat trunkančios kaitos ir absoliutaus savo laiki- 
nos būties apsidraudimo. Tas pats potraukis, kuris, taikomas 
jo mąstymui ir veiklai, būtų turėjęs nuvesti žmogų į tiesą ir 
moralumą, dabar, susietas su jo pasyvumu ir jutimais, gimdo 
ne ką kita, o vien neribotą troškimą, absoliutų poreikį. Taigi 
pirmieji vaisiai, kuriuos jis nusiskina dvasių karalijoje, yra 74- 
pestis ir baimė; abu šie dalykai randasi ne juslingumo, o pro- 
to poveikyje, — tačiau tokio proto, kuris pasirenka netinkamą 
objektą ir savąjį imperatyvą tiesiogiai taiko medžiagai. Šio 
medžio vaisiai yra visos besąlygiškos palaimos sistemos, - ar 
savo objektu jos pasirinktų šią dieną, ar visą gyvenimą, ar — 

nuo tojos nesidaro nė kiek garbingesnės - net visą amžinybę. 
Beribė būties ir gerovės tvermė vien vardan būties ir gerovės 
yra godulio idealas, taigi reikalavimas, kurį sau išsikelti gali 
tik absoliutybės siekiąs gyvuliškumas. Taigi, tokios rūšies proto 
apraiška nieko savajam žmogiškumui nelaimėjęs, žmogus tik 
praranda laimingai ribotą būtį gyvulio, už kurį jis dabar ne- 
pavydėtinai pranašesnis tik tuo, kad, siekdamas tolumų, ne- 
tenka dabarties, nors visose beribėse tolumose tik tos dabar- 
ties ir teieško. 

Tačiau net jeigu protas ir neapsiriktų, rinkdamasis objek- 
tą, net jeigu jis ir nesuklystų, keldamas klausimą, dėl juslingu- 
mo atsakymas vis tiek dar ilgai liks iškraipytas. Vos žmogus 
pradeda naudotis savo protu ir aplinkinius reiškinius sieti prie- 
žasčių ir tikslų saitais, protas, kaip byloja pati jo sąvoka, ima 
ieškoti absoliučios sąsajos ir besąlygiškos priežasties. Kad ga- 
lėtų tokį reikalavimą sau bent iškelti, žmogus jau turi būti 
žengęs žingsnį už juslių pasaulio ribų; tačiau kaip tik tuo rei- 
kalavimu juslių pasaulis naudojasi, mėgindamas susigrąžinti 
bėglį atgalios. Juk kaip tik čia būtų taškas, kuriame žmogus 
juslių pasaulį turėtų visiškai palikti ir pakilti į grynųjų idėjų 
karaliją; mat intelektas amžinai lieka stovėti sąlygotumo sfe- 
roje ir be paliovos kelia klausimus, niekados nepasiekdamas 
paskutinio atsakymo. Tačiau, kadangi žmogus, apie kurį čia 
kalbame, iki tokios abstrakcijos pakilti dar nesugeba, jis to, 
ko savojoje juslinėje pažinimo sferoje neranda, o viršum jos 
grynajame prote dar neieško, mėgina ieškoti ir tariamai ran- 
da žemiau juslinio pažinimo sferos — savųjų jausmų sferoje. 
Tiesa, juslingumas jam neparodo nieko, kas būtų savęs paties 
pagrindas ir pats sau diktuotų įstatymą; tačiau jis parodo žmo- 

gui kai ką, kas apie jokį pagrindą nieko nežino ir jokio įstaty- 
mo nepaiso. Negalėdamas rasti paskutinio ir vidinio pagrin- 
do ir taip nuraminti klausimus keliančio intelekto, žmogus 
bent nutildo jį pagrindo neturinčios būties sąvoka, nes iškil- 
nios proto būtinybės dar neįstengia suvokti. Kadangi juslin- 
gumui nėra jokio kito tikslo, išskyrus savąją naudą, kadangi 
juslingumas nejaučia, kad jį gintų kokia nors kita priežastis, 
išskyrus aklą atsitiktinumą, žmogus naudą paverčia savo veiks- 
mų lėmėja, o atsitiktinumą - pasaulio viešpačiu. 

Net šventasis žmogaus dalykas, net moralės įstatymas, pir- 
mąsyk pasirodęs juslių pasaulyje, negali išvengti tokio iškrai- 
pymo. Kadangi šis įstatymas byloja tik draudžiamuoju pavi- 
dalu ir yra nukreiptas prieš žmogaus juslinės savimeilės inte- 
resus, jis Žmogui norom nenorom turi ilgą laiką regėtis kaip 
išorinis, - mat jis dar nepasiekė tos pakopos, kurioje galėtų 
išoriniu dalyku laikyti minėtąją savimeilę, o proto balsą - sa- 
vo tikruoju „Aš“. Taigi žmogus jaučia tik pančius, kuriuos šis 
įstatymas jam uždeda, bet ne šio įstatymo teikiamą begalinį 
išlaisvinimą. Nė nenumanydamas apie įstatymo leidėjo oru- 
mą, jis jaučia vien prievartą ir bejėgišką valdinio priešinimąsi. 
Kadangi žmogaus patirtyje juslinis potraukis yra pirmesnis už 
moralinį, jis būtinybės įstatymui priskiria pradžią laike, pozi- 
tyvią kilmę, ir, darydamas nelemčiausią iš visų klaidų, jame 
pačiame slypintį nekintamą ir amžiną pradą paverčia laikinu- 
mo akcidencija. Žmogus įsikalba, kad teisės ir neteisybės są- 
vokas reikia laikyti statutais, įvestais tam tikros valios, o ne 
galiojančiais savaime ir amžinai. Kaip jis, aiškindamas paski- 
rus gamtos fenomenus, išeina už gamtos ribų ir anapus gam- 
tos ieško to, kas gali būti atrasta tik josios vidiniame dėsnin- 

gume, taip, aiškindamas dorovę, leidžiasi už proto ribų ir vė- 
jais paleidžia savąjį žmogiškumą, šituo keliu ieškodamas die- 
vybės. Nenuostabu, kad religija, už kurią mokėta jo žmogiš- 
kumo atmetimu, pasirodo esanti verta tokios kilmės, kai jis 
įstatymus, ne 240 amžių saisčiusius, nelaiko būtinai saistan- 
čiais ir per amžius. Žmogus čia susiduria ne su šventa, o tik su 
galinga būtybe. Taigi jo dvasia, garbinanti Dievą, yra jį žemi- 
nanti baimė, o ne jo paties vertę didinanti pagarba. 

Nors šie įvairialypiai žmogaus nukrypimai nuo savojo api- 
brėžiamo idealo negali drauge reikštis toje pačioje epochoje, 
nes žmogus nuo nemąstymo iki klaidos, nuo valios neturėji- 
mo iki valios pagedimo privalo pereiti kelias pakopas, vis dėlto 
jie visi priklauso fizinės būklės palydai, nes visais tokiais atve- 
jais gyvybės potraukis yra formos potraukio viešpats. Ar pro- 
tas žmoguje dar būtų išvis neprabilęs ir fizinė būtis dar valdy- 
tų jį kaip akla būtinybė, ar protas būtų dar nepakankamai 
apsivalęs nuo juslių ir moralė dar tarnautų fizinei būčiai, — 
abiem atvejais vienintelis žmogaus sielą valdantis principas 
dar tebėra materialus, ir žmogus, bent savo pagrindine ten- 
dencija, tebelieka juslinė būtybė; vienintelis skirtumas čia tiktai 
tas, kad pirmuoju atveju jis yra neprotingas, o antruoju - pro- 
tingas gyvulys. Tačiau jis neturi būti nei vienas, nei antras, — 
jis privalo būti žmogus; prigimtis jį turi valdyti ne išimtinai, 

o protas - ne sąlyginai. Abu įstatymai turi gyvuoti 
visiškai nepriklausomai nuo kits kito 
1r vis dėlto visiškai 
susijungti. 

Kol žmogus savo pirmojoje fizinėje būklėje tik pasyviai 
priima į save juslių pasaulį, tiktai jaučia, - jis dar tebėra ir 
visiškai susiliejęs su tuo pasauliu, ir kaip tik todėl, kad pats 
tėra vien pasaulis, pasaulis jam dar neegzistuoja. Tik tuomet, 
kai žmogus, atsistojęs estetinėje padėtyje, iškelia pasaulį už 
savo ribų arba pasaulį stebi, jo asmenybė atsiskiria nuo pa- 
saulio, ir pasaulis jam pasirodo, nes dabar jau žmogus su juo 
nebėra susiliejęs!!. 

Apmąstymas (refleksija) yra pirmasis liberalus žmogaus san- 
tykis su jį supančia visata. Godulys savo objektą tiesiogiai stve- 
ria, oO apmąstymas savąjį nukelia tolyn ir kaip tik taip paverčia 
jį savo tikrąja ir neprarandama nuosavybe, kad leidžia jam pa- 


"1! Dar kartą primenu, kad abu šie periodai iš idėjos, teisybė, turi būti vie- 
nas nuo kito skiriami, tačiau patirtyje daugiau ar mažiau esti susimaišę. Be to, 
nereikia manyti, kad kada nors būta vieno laiko, kai žmogus tvėrė vien šioje 
fizinėje būklėje, ir kito, kai jis iš tos būklės visai išsivadavo. Vos žmogus pama- 
to kokį objektą, jis jau nebėra vien fizinėje būklėje, o, matydamas objektą, iš 
tos fizinės būklės ir neištrūksta, nes juk matyti gali, tik naudodamasis juslėmis. 
Taigi tie trys momentai, apie kuriuos kalbėjau dvidešimt ketvirtojo laiško pra- 
džioje, yra, apskritai žiūrint, trys skirtingos visos žmonijos ir paskiro žmogaus 
raidos epochos, tačiau juos galime išskirti ir suvokiant kokį nors objektą, taigi, 
trumpai tariant, jie yra būtina sąlyga bet kokio pažinimo, kurį mes pasiekiame, 
naudodamiesi juslėmis. 

bėgti nuo aistros. Prigimties būtinybė, visiškai valdžiusi žmogų 
gryno jutimo būklėje, jam pradėjus reflektuoti pasitraukia, jus- 
les apima akimirkos ramybė, net pats amžinai kintąs laikas su- 
stoja, pasklidi sąmonės spinduliai susitelkia daiktan ir laikinu- 
mo fone iškyla forma, mintinis begalybės atvaizdas. Vos žmo- 
gaus viduje įsižiebia šviesa, ir aplink jį jau nebe naktis; vos jo 
viduje stoja rimtis, atlėgsta ir audra visatoje, ir besigalynėjan- 
čios gamtos galios nurimsta, suvaržytos nekintamų ribų. Todėl 
tad nenuostabu, kad senų senovės poezijos veikalai apie šį didį 
įvykį žmogaus viduje kalba kaip apie išorinio pasaulio revoliu- 
ciją ir mintį, įveikiančią laiko dėsnius, simboliškai perteikia pa- 
veikslu Dzeuso, užbaigiančio Saturno viešpatiją. 

Iš gamtos vergo, kuriuo buvo, kol naudojosi vien juslė- 
mis, žmogus, pradėjęs mąstyti, tampa jos įstatymų leidėju. 
Gamta, iki tol valdžiusi jį tiktai kaip galia, dabar kaip objek- 
tas stojasi prieš jo vertinantį žvilgsnį. Tai, kas jam yra objek- 
tas, jau nebegali būti jo viešpats; mat kad būtų objektas, pir- 
ma turi atsidurti jo valdžioje. Kai tik žmogus pradeda duoti ir 
kol duoda materijai formą, materijos poveikis jo negali pa- 
liesti; mat dvasios negali užgauti niekas daugiau, išskyrus tai, 
kas jai atima laisvę, o savąją laisvę dvasia juk ir įrodo, suteik- 
dama formą beformei būčiai. Baimė įsikūrusi tik ten, kur vieš- 
patauja sunki ir pavidalo neturinti masė ir kur tarp nepatiki- 
mų ribų šmėžuoja miglotos apybraižos; žmogus darosi pra- 
našesnis už visas gamtos baisybes, jeigu tik geba suteikti joms 
formą ir paversti jas savo objektais. Pradėjęs tvirtinti savąjį 
savarankiškumą prieš gamtą, kaip reiškinį, jis įtvirtina ir savo 
orumą prieš ją, kaip galią, ir, taurios laisvės įkvėptas, sukyla 
prieš savo dievus. Dievai nusimeta šmėklų kaukes, kuriomis 

baugino žmogų kūdikystėje, ir tapę žmogaus vaizdiniais, nu- 
stebina jį, iškeldami jam prieš akis jo paties paveikslą. Dieviš- 
koji Rytų kraštų pabaisa, valdanti pasaulį akla plėšraus žvė- 
ries galybe, graikų fantazijoje susitraukusi pavirsta bičiulišku 
žmogaus kontūru, titanų karalija griūva, ir begalinė forma 
sutramdo begalinę galią. 

Tačiau, man vien pradėjus ieškoti kelio iš materialaus pa- 
saulio ir galimybės pereiti į dvasių pasaulį, laisva manosios 
vaizduotės tėkmė jau nuvedė į patį dvasių pasaulio vidurį. 
Grožis, kurio mes ieškome, jau liko mums už nugarų, nes 
mes, nuo nuogos gyvasties tiesiogiai perėję prie grynojo pavi- 
dalo ir grynojo objekto, jį stačiai peršokome. Toks šuolis nėra 
būdingas žmogaus prigimčiai, tad mes, norėdami žengti su ja 
koja kojon, vėlei turėsime grįžti į juslių pasaulį. 

Tiesa, grožis yra laisvo apmąstymo kūrinys, ir mes drauge 
su juo įžengiame į idėjų pasaulį - tačiau, kaip privalu atkreip- 
ti dėmesį, dėl to nepasitraukdami iš juslių pasaulio, kaip kad 
esti, pažįstant tiesą. Tiesa yra grynas produktas, liekąs atme- 
tus viską, kas materialu ir atsitiktina, grynas objektas, kuria- 
me nebegali likti jokių subjektą varžančių užtvarų, grynas sa- 
viveikumas be jokių pasyvumo priemaišų. Tiesa, ir iš aukš- 
čiausios abstrakcijos esama kelio grįžti į juslių pasaulį; mat 
mintis sudirgina vidinius jutimus ir loginės bei moralinės vie- 
novės vaizdinys pereina į juslinio atitikimo jausmą. Tačiau, 
gėrėdamiesi pažintomis tiesomis, mes labai aiškiai skiriame 
savąjį vaizdinį nuo savųjų jutimų ir pastaruosius laikome atsi- 
tiktinumu, kurio kuo puikiausiai galėtų ir nebūti, nors dėl to 
pažinimas nesiliautų ir tiesa vis tiek liktų tiesa. Tačiau visai 
tuščias darbas būtų mėginimas šią sąsają su gebėjimu justi at- 


132 


DVIDEŠIMIT PENKTASIS LAIŠKAS 


skirti nuo grožio vaizdinio; mat negalime tenkintis, vieną jų 
mąstydami kaip kito padarinį, ir turime juos abu drauge lai- 
kyti kits kito ir padariniu, ir priežastimi. Mėgaudamiesi pa- 
žintomis tiesomis, mes be vargo skiriame perėjimą nuo veik- 
los prie pasyvumo ir, antrajam stojus, aiškiai pastebime, kad 
pirmoji jau baigėsi. O mums gėrintis grožiu tokios veiklumo 
ir pasyvumo sekos neįmanoma įžvelgti, ir refleksija čia taip 
visiškai susilieja su jausmu, kad mes tariamės tiesiogiai jaučią 
formą. Taigi grožis, tiesa, mums yra objektas, nes refleksija 
yra sąlyga, reikalinga, kad mes jį pajustume; tačiau drauge 
grožis yra ir mūsų subjekto būklė, nes jausmas yra sąlyga, 
leidžianti mums susikurti jo vaizdinį. Taigi grožis, tiesa, yra 
forma, nes mes ją apmąstome; tačiau kartu jis yra ir gyvybė, 
nes mes jį jaučiame. Trumpai tariant, jis yra drauge ir mūsų 
būklė, ir mūsų darbas. 

Ir kaip tik todėl kad grožis yra ir viena, ir kita, jis mums 
yra kuo įtikimiausias įrodymas, kad pasyvumas neatmeta ak- 
tyvumo, materija - formos, kad apribojimas anaiptol neat- 
meta begalybės; taigi, kad dėl būtinos fizinės žmogaus pri- 
klausomybės jo moralinė laisvė anaiptol nėra atmetama. Gro- 
žis tatai įrodo, — ir turiu pridurti, kad tik jis vienas mums 
tatai gali įrodyti. Mat gėrintis tiesa arba logine vienove juti- 
mas nebūtinai susijungęs su mintimi, jis atsitiktinai seka įkan- 
din minties, todėl tai gali būti tiktai įrodymas, kad įkandin 
protingos prigimties gali sekti juslinė ir atvirkščiai, — tačiau 
tai nėra įrodymas, kad abi jos egzistuoja drauge, kad jos vie- 
na kitą veikia, kad jos absoliučiai ir būtinai yra sujungiamos. 
Veikiau net priešingai — iš tos aplinkybės, kad mąstant atme- 
tamnas jausmas, O jaučiant atmetama mintis, būtų galima da- 

ryti išvadą, kad šios dvi prigimtys yra nesuderinamos, - juk iš 
tikrųjų analitikai negali pateikti geresnio įrodymo, kad gryna- 
sis protas žmonijoje yra įgyvendinamas, išskyrus tą, kad jis bū- 
tinai reikalingas. Tačiau kadangi mėgaujantis grožiu arba este- 
tine vienove iš tikrųjų vyksta materijos ir formos susivienijimas 
ir keitimasis vietomis, tai šitaip kaip tik ir į;rodomas abiejų pri- 
gimčių suderinamumas, begalybės realizavimas baigtinybėje, 
trumpai tariant, - iškilniausio žmogiškumo galimybė. 

Taigi nebeturime trikti, ieškodami galimybės pereiti iš jus- 
linės priklausomybės į moralinę laisvę, nes grožio pavidalu 
mums duotas atvejis, rodąs, kad toji laisvė ir toji priklauso- 
mybė gali egzistuoti visiškai drauge ir kad žmogus, siekda- 
mas pasireikšti kaip dvasia, nebūtinai turi bėgti nuo materi- 
jos. Bet jeigu jis, kaip rodo grožio faktas, jau bendrijoje su 
juslių pasauliu yra laisvas ir jeigu laisvė yra kažkas absoliutu 
ir aukščiau juslių, kaip būtinai teigia pati jos sąvoka, tai nebe- 
gali kilti klausimo, kaip žmogui pavyksta iš ribotos būties pa- 
sikylėti iki absoliuto, mąstymu ir valia tapti priešprieša juslių 
pasauliui, nes tatai jau įvykę grožio atveju. Žodžiu, galima 

kelti klausimą, ne kaip žmogus nuo grožio pereina prie 

tiesos, kuri, kaip gebėjimas, grožyje jau slypi, o tik 
kaip jis skinasi kelią iš kasdienės tikrovės į 
estetinę, nuo paprastų gyvasties 
jausmų — prie grožio 
jausmų. 

Kadangi estetinis sielos nusiteikimas, kaip aš jau parodžiau 
ankstesniuose laiškuose, tiktai duoda pradžią laisvei, tai ne- 
sunku suprasti, kad jis negali būti kilęs iš laisvės, vadinasi, 
negali būti moralinės kilmės. Jis turi būti gamtos dovana; vien 
tik atsitiktinumo malonė gali sutraukyti fizinio būvio grandi- 
nes ir atvesti laukinį prie grožio. 

O grožio grūdas negali sudygti nei ten, kur skurdi gamta 
neleidžia žmogui pajusti jokio malonumo, nei ten, kur perne- 
lyg dosni gamta išvaduoja jį nuo bet kokių asmeninių pastan- 
gų - kur bukas juslingumas nejaučia jokių poreikių ir viešpa- 
tauja baisus ir niekad nepasotinamas godulys. Jis negali su- 
dygti nei ten, kur žmogus it trogloditas tūno savo oloje, am- 
žinai vienas ir niekad nerasdamas žmoniškumo šalia savęs, 
nei ten, kur jis it klajoklis traukia su didžiule kariuomenės 
mase, kur jis amžinai yra vienas iš daugelio ir niekad nemato 
žmoniškumo savyje; tik ten gali išsprogti dailus grožio pum- 
puras, kur žmogus savo trobelėje tyliai kalbasi pats su savimi, 
o išėjęs į lauką, šnekasi su savo gimine. Ten, kur lengvas vėje- 
lis atveria mūsų jusles pačiam švelniausiam prisilietimui ir ener- 
ginga šiluma suteikia gyvybę vešliai medžiagai, kur aklos ma- 
sės viešpatija jau nugalėta negyvuose kūriniuose ir pergalin- 

goji forma sukilnina net pačią žemiausią prigimtį, ten, toje 
džiugioje aplinkoje, palaimingoje zonoje, kur tik veikla skati- 
na vartojimą ir tik vartojimas skatina veiklą, kur iš paties gy- 
venimo gimsta švelnioji tvarka, ir iš tvarkos įstatymo gimsta 
tiktai gyvenimas, ten, kur vaizduotė nuolat bėga nuo realy- 
bės ir vis dėlto niekad nenutolsta nuo gamtos paprastumo, 
ten, tiktai ten pojūčiai ir dvasia, jaučiančioji ir kuriančioji ga- 
lios, vystysis, sudarydamos tą palaimingą pusiausvyrą, kuri 
yra grožio siela ir žmogiškumo sąlyga. 

O kuo reiškiasi laukinio perėjimas į žmogiškumą? Kad ir 
kiek mes gilintumės į istoriją, visose tautose ir gentyse, išsiva- 
davusiose iš gyvuliško gyvenimo vergovės, tą fenomeną visa- 
da sudaro vienas ir tas pat: mėgavimasis regimybe, polinkis į 
puošimąsi ir žaidimą. 

Didžiausias bukumas ir aukščiausias protas tam tikra pras- 
me yra giminingi, nes abiem rūpi tiktai realūs dalykai ir abu 
yra visai abejingi, kai susiduria tik su regimybe. Pirmąjį išju- 
dina iš ramybės būvio tiktai kokio nors objekto egzistavimas 
juslėse, o antrąjį tik jo sukurtų sąvokų pritaikymas patirties 
faktams grąžina į ramybės būvį; žodžiu, kvailumas negali pa- 
kilti virš tikrovės, o protas negali sustoti nepasiekęs tiesos. 
Tad kadangi realumo poreikis ir prisirišimas prie tikrovės tė- 
ra tik nepritekliaus padarinys, tai abejingumas realybei ir su- 
sidomėjimas regimybe yra tikras žmogiškumo ribų išplėtimas 
ir reikšmingas žingsnis kultūros link. Visų pirma tai liudija 
išorinę laisvę: juk tol, kol viešpatauja skurdas ir poreikio prie- 
spauda, fantazija yra tvirta grandine pririšta prie tikrovės; tik 
tuomet, kai poreikis yra patenkintas, ji atskleidžia savo neri- 
botas galimybes. Tačiau tai liudija ir tam tikrą vidinę laisvę, 

nes įgalina mus įžiūrėti Jėgą, kuri nepriklausomai nuo kokios 
nors išorinės priežasties verčia judėti pati save ir turi pakan- 
kamai energijos, kad galėtų atremti materijos antpuolį. Daik- 
tų realumas yra jų (pačių daiktų) kūrinys; daiktų regimybė 
yra žmogaus kūrinys, ir siela, gėrėdamasi regimybe, jaučia 
malonumą jau ne dėl to, ką ji gauna, bet dėl to, ką ji sukuria. 

Turbūt visiems yra savaime suprantama, kad mes čia kal- 
bame tiktai apie estetinę regimybę, kuri skiriasi nuo tikrovės 
ir tiesos, o ne apie loginę regimybę, kuri yra painiojama su 
pastarosiomis, - taigi apie regimybę, kuri mums patinka to- 
dėl, kad ji yra regimybė, o ne todėl, kad laikome ją kažkuo 
geresniu. Tik estetinė regimybė yra žaidimas; loginė regimy- 
bė yra apgavystė. Estetinės regimybės branginimas niekada 
negali padaryti žalos tiesai, nes niekada nėra pavojaus, kad 
šią regimybę bus mėginama pateikti kaip tiesą — o juk tik ši- 
taip tiesai ir galima pakenkti; niekinti šią regimybę - tai nie- 
kinti apskritai visus dailiuosius menus, kurių esmę sudaro re- 
gimybė. Tačiau kartais būna, kad protas, vaikydamasis realy- 
bės, vis dėlto pasidaro nepakantus ir pasmerkia visą gražios 
regimybės meną, nes jis yra tiktai regimybė; bet protui taip 
atsitinka tik tuomet, kai jis prisimena kiek anksčiau minėtą 
giminystę. Apie būtinai reikalingas gražios regimybės ribas 
man dar bus progos atskirai pašnekėti. 

Pati gamta pakelia žmogų nuo realybės prie regimybės, 
apginklavusi žmogų dviem pojūčiais, kurie tiktai per regimy- 
bę veda jį prie tikrovės pažinimo. Regėjime ir klausoje puo- 
lančioji materija jau yra nustumta nuo pojūčių, ir objektas, 
kurį mes savo gyvuliškais pojūčiais betarpiškai liečiame, jau 
yra nuo mūsų atitolintas. Tai, ką mes ma:ome akimi, skiriasi 

nuo to, ką mes juntame, nes protas peršoka per šviesą prie 
objektų. Lytėjimo juslės objektas yra prievarta, kuriai mes tu- 
rime paklusti; akies ir ausies objektas yra forma, kurią mes 
sukuriame. Kol žmogus yra laukinis, malonumą jam teikia 
tiktai žemesnieji jutimai, kuriems regimybės jutimai tuo metu 
tiktai tarnauja. Jis arba visai nepakyla iki matymo, arba vien 
matymas jo nepatenkina. Kai tik jis pradeda jausti akimi, ir 
regėjimas jam įgyja savarankišką vertę, jis iškart pasidaro es- 
tetiškai laisvas, ir jo potraukis žaisti jau yra išsivystęs. 

Vos prabyla potraukis žaisti, per kurį žmogus patiria ma- 
lonumą iš regimybės, tuoj atbunda ir potraukis kurti formas 
mėgdžiojant, kuris regimybę traktuoja kaip savarankišką da- 
lyką. Kai žmogus pasiekia tokią pakopą, kad sugeba įžvelgti 
skirtumą tarp regimybės ir tikrovės, formos ir kūno, tai jis 
jau gali atskirti juos vieną nuo kito; juk jis jau ir padarė tai, 
įžvelgdamas jų skirtumą. Taigi gebėjimas kurti formas mėg- 
džiojant apskritai yra duotas kartu su gebėjimu įžvelgti for- 
mą; pats formos siekimas yra paremtas kitu pagrindu, apie 
kurį man čia nėra reikalo kalbėti. Kaip anksti arba kaip vėlai 
išsivysto estetinis meno potraukis, priklauso nuo stiprumo 
tos meilės, kurią žmogus gali parodyti grynai regimybei. 

Kadangi visa, kas tikrai egzistuoja, yra kilę iš gamtos, kaip 
svetimos galios, o visa regimybė — iš žmogaus, kaip įsivaiz- 
duojančio subjekto, tai žmogus tiktai pasinaudoja savo abso- 
liučia nuosavybės teise, atskirdamas regimybę nuo esmės ir 
elgdamasis su ja kaip jam patinka. Jis gali visiškai nevaržomas 
sujungti tai, ką atskyrė gamta, jeigu tik pajėgia įsivaizduoti 
tuos dalykus sujungtus, ir gali atskirti tai, ką gamta buvo su- 
jungusi, jeigu tik jo protas geba atskirti tuos dalykus. Nieko 

daugiau jam čia nėra šventa, išskyrus jo paties valią, jeigu tik 
jis neperžengia ribos tarp jo srities ir daiktų būties, arba gam- 
tos srities. 

Šia žmogiška valdovo teise jis naudojasi regimybės mene, ir 
juo griežčiau jis atriboja „mano“ nuo „tavo“, juo kruopščiau 
atskiria formą nuo esmės ir juo daugiau savarankiškumo sutei- 
kia pirmajai, juo labiau jis ne tik praplečia regimybės karalystę, 
bet ir išsaugo tiesos ribas; juk jis negali apvalyti regimybės nuo 
tikrovės, kartu neišvaduodamas tikrovės nuo regimybės. 

Tačiau šią suvereno teisę jis turi tik regimybės pasaulyje, 
bekūnėje fantazijos karalystėje, ir turi ją tik tol, kol teorijos 
srityje sąžiningai vengia teigti to pasaulio egzistavimą, o prak- 
tikos srityje atsisako mėginimų kurti egzistenciją, pasitelkda- 
mas tą regimybę. Taigi matote, kad rašytojas vienodai peržen- 
gia savo ribas, ir priskirdamas savo idealui egzistenciją, ir siek- 
damas per jį kokią nors egzistenciją sukurti. Mat nei vieno, nei 
kitos jis negali pasiekti kitaip, kaip tik arba viršydamas savo, 
kaip rašytojo, teises, savo idealu braudamasis į patirties sritį ir 
drįsdamas paprasčiausią galimybę skelbti tikrąja būtimi, arba 
atsisakydamas tos savo teisės, leisdamas patirčiai brautis į ide- 
alo sritį ir apribodamas galimybę tikrovės sąlygomis. 

Regimybė yra estetiška tik tada, kai ji yra atvira (aiškiai 
atsisakanti bet kokių pretenzijų į realumą), ir tik tada, kai ji 
yra savarankiška (kai jai nereikalinga regimybės parama). Jei- 
gu regimybė yra apgaulinga ir apsimeta esanti realybe arba 
jeigu ji yra negryna ir negali veikti be realybės pagalbos, ji yra 
ne kas kita, kaip niekingas materialių tikslų siekimo įrankis, 
ir negali liudyti dvasios laisvės. Beje, visai nebūtina, kad daik- 
tas, kurio regimybė yra graži, būtų nerealus, jeigu tik mūsų 

sprendimas apie jį neatsižvelgia į tą realybę: mat jeigu jis atsi- 
žvelgia į realybę, tai nustoja buvęs estetinis sprendimas. Gyva 
graži moteris mums, tiesa, gali patikti lygiai taip ir net dar 
labiau, negu toks pat, tačiau tik nupieštas grožis; bet tiek, 
kiek gyva moteris patinka mums labiau už portretą, ji patin- 
ka mums jau ne kaip savarankiška regimybė, ji patinka jau ne 
vien grynam estetiniam jausmui; pastarajam ir gyva būtybė 
turi patikti tik kaip pavidalas, o tikrovė - tik kaip idėja; ta- 
čiau, žinoma, tam, kad pajustum vien grynąją regimybę gy- 
voje būtybėje, reikia pasiekti nepalyginamai aukštesnį esteti- 
nės kultūros laipsnį, negu tam, kad nepasigestum gyvybės, 
stebėdamas regimybę. 

Ten, kur mes paskirame žmoguje ar visoje tautoje paste- 
bėsime atvirą ir savarankišką regimybę, galėsime manyti esant 
dvasią, skonį ir visas kitas su tuo susijusias geras savybes; pa- 
matysime, kad ten idealas valdo tikrąjį gyvenimą, kad garbė 
ten švenčia pergalę prieš turtą, mintis - prieš malonumą, sva- 
jonė apie nemirtingumą — prieš egzistenciją. Ten bus bijomasi 
tiktai viešuomenės balso, ir alyvų vainikas bus labiau gerbia- 
mas už purpuro mantiją. Po nenuoširdžia ir skurdžia regimy- 
be bando slėptis tik bejėgiškumas ir iškrypimas, o paskiri žmo- 
nės ir ištisos tautos, kurios „papildo realybę regimybeę arba 
(estetinę) regimybę —- realybe“ (tie du dalykai dažnai būna 
tarpusavyje susiję), kartu įrodo ir savo ydingumą, ir estetinį 
bejėgiškumą. 


Taigi į klausimą: „Kokiu mastu regimybė gali egzistuoti 


moralės pasaulyje?“ - trumpai drūtai galima atsakyti šitaip: 
„Tiek, kiek ta regimybė yra estetinė“ , t. y. tokia regimybė, ku- 

ri nemėgina atstoti realybės ir kuriai nereikia, kad realybė ją 
pavaduotų. Estetinė regimybė niekada negali tapti pavojinga 
moralės tiesoms, o jei yra kitaip, tai nesunku įrodyti, kad re- 
gimybė nebuvo estetinė. Tiktai elgesio taisyklių visai neišma- 
nantis žmogus visuotine norma tapusius mandagumo gestus 
palaikys, pavyzdžiui, asmeninio palankumo ženklu, o pama- 
tęs, kad apsiriko, ims dejuoti dėl žmonių apsimetinėjimo. Ta- 
čiau, antra vertus, tik visai nemokantis padoriai elgtis žmo- 
gus, norėdamas atrodyti mandagus, pasitelks į pagalbą apga- 
vystę ir ims pataikauti, kad visiems patiktų. Pirmajam jų dar 
trūksta supratimo apie savarankišką regimybę, todėl jis gali 
teikti jai reikšmę tik tuomet, kai ji teisinga; o antrajam trūks- 
ta realybės, ir jis mėgina pakeisti ją regimybe. 

Nėra nieko kasdieniškesnio, kaip girdėti kai kuriuos tri- 
vialius mūsų amžiaus kritikus dejuojant, kad pasaulyje nebe- 
likę solidumo, kad esmė gerbiama mažiau už regimybę. Nors 
aš visai nesu linkęs ginti mūsų amžiaus nuo šio priekaišto, 
tačiau iš to, kokią plačią sferą apima šių griežtų moralistų 
kaltinimai, pakankamai aiškiai matyti, kad jie priekaištauja 
amžiui ne tik dėl apgaulingos, bet ir dėl atviros regimybės; 
net ir tos išimtys, kurias jie daro, pavyzdžiui, grožiui, labiau 
tinka skurdžiajai negu savarankiškai regimybei. Jie puola ne 
tik apgaulingąjį grimą, kuris mėgina paslėpti tiesą ir taikosi 
užimti tikrovės vietą; jie piktinasi ir dėl geradarės regimybės, 
užpildančios tuštumą ir slepiančios skurdą, ir net dėl idealios 
regimybės, sukilninančios pilką tikrovę. Moralinis apsimeti- 
nėjimas pagrįstai užgauna griežtą jų tiesos jausmą; tiktai gai- 
la, kad tokiu apsimetinėjimu jie laiko ir mandagumą. Jiems 
nepatinka, kad išorinis blizgesys dažnai nustelbia tikruosius 

nuopelnus; tačiau jie nė kiek ne mažiau piktinasi dėl to, kad 
ir iš nuopelnų reikalaujama regimybės, kad pageidaujama, jog 
vidinis turinys būtų malonios formos. Jie pasigenda ankstes- 
niųjų laikų širdingumo, tvirtumo, padorumo, tačiau jiems no- 
rėtųsi, kad sugrįžtų ir pirmykščių papročių kampuotumas ir 
šiurkštumas, senųjų formų griozdiškumas, ankstesnysis go- 
tiškas perteklius. Šitaip samprotaudami, jie tiek dėmesio ski- 
ria pačiai medžiagai, kad tai jau nedera žmogui, kuris mate- 
rialias vertybes turi branginti tik tiek, kiek jos gali įgyti formą 
ir išplėsti idėjų karalystę. Taigi mūsų šimtmečio skonis gali 
per daug neimti į galvą tokių balsų, jei tik jis gebės apsiginti 
prieš aukštesnę instanciją. Griežtas grožio teisėjas gali prikiš- 
ti mums ne tai, kad mes vertiname estetinę regimybę (tai mes 
darome dar toli gražu nepakankamai), o tik tai, kad mes dar 
nesuvokiame grynos regimybės, kad mes dar nepakankamai 
atskyrėme būtį nuo reiškinių ir visiems laikams nenubrėžėme 
tarp jų griežtos ribos. Tokio priekaišto mes būsime verti tol, 
kol negalėsime mėgautis gyvosios gamtos grožiu, jo negeis- 
dami, ir nemokėsime žavėtis mėgdžiojamojo meno grožiu, 
neklausinėdami, koks yra jo tikslas; kol nepripažinsime 
vaizduotės teisės į nuosavą ir absoliučią 
įstatymleidystę ir savo pagarba 
jos kūriniams neparodysime, 
kokia ji vertinga. 

Jums nėra ko bijotis, kad iškils pavojus realybei ir tiesai, 
jei kilni estetinės regimybės sąvoka, apie kurią aš kalbėjau 
praeitame laiške, taps visuotinai priimta. Ji nebus visuotinai 
priimta, kol žmogus dar pakankamai neišauklėtas, kad galėtų 
panaudoti ją piktam; O jei ji ir būtų visuotinai priimta, tai tik 
pasiekus tokią aukštą kultūrą, kuri kartu panaikintų ir bet 
kokio piktnaudžiavimo galimybę. Kad imtum siekti savaran- 
kiškos regimybės, reikia didesnio gebėjimo abstrahuoti, dau- 
giau širdies laisvės ir daugiau valios energijos, negu jų reikia 
žmogui, kad jis galėtų apsiriboti realybe; tad jis pirma turi 
pereiti pirmąją pakopą, kad pasiektų antrąją. Koks nevykęs 
būtų žmogaus mėginimas greičiau pasiekti realybę, pasukus 
keliu per regimybę! Taigi nėra pagrindo baimintis, kad regi- 
mybė, apie kurią čia kalbame, pasidarys pavojinga realybei; 
užtat tikrai reikia būkštauti, kad regimybei ims grėsti pavojus 
iš realybės. Prisirišęs prie materialių dalykų, žmogus ilgą lai- 
ką verčia regimybę tarnauti jo tikslams, kol galų gale pripa- 
žįsta jos savarankišką asmeniškumą idealaus meno pavidalu. 
Tam reikalinga visuotinė žmogaus gebėjimo jausti revoliuci- 
ja, be kurios jis apskritai negali nė žingsnio žengti keliu, ve- 
dančiu į idealą. Taigi tuomet, kai pastebime nesuinteresuoto 

ir laisvo grynos regimybės vertinimo pėdsakus, galime spręs- 
ti, kad žmogaus prigimtyje šis perversmas jau įvyko ir kad 
žmogus iš tikrųjų pasiekė žmogiškumo pradžią. Tokių pėdsa- 
kų jau iš tikrųjų pastebime pačiuose pirmuosiuose ir negra- 
biuose žmogaus mėginimuose pagražinti savo egzistenciją, ku- 
rių jis imasi, net rizikuodamas šitaip pabloginti jos jutiminį 
turinį. Vos jis apskritai pradeda teikti pirmenybę formai, o ne 
medžiagai ir vardan regimybės (kurią vis dėlto turi pripažinti 
kaip tokią) aukoti realybę, jo gyvuliškos būties ratas atsive- 
ria, ir jis leidžiasi žengti keliu, kuris neturi pabaigos. 

Nesitenkindamas tuo, ko užtenka prigimčiai ir ko reika- 
lauja būtinybė, žmogus siekia pertekliaus; iš pradžių, tiesa, 
tik medžiagos pertekliaus, kad paslėptų nuo godulio jo pa- 
ties ribas, kad užsitikrintų malonumą ir už dabartinių porei- 
kių ribų; tačiau greitai jam jau prireikia ir medžiagos įvairo- 
vės pertekliaus, estetinio priedo, kad būtų patenkintas ir for- 
mos potraukis, kad malonumas peržengtų bet kokio porei- 
kio ribas. Kol žmogus tiktai kaupia atsargas būsimam 
vartojimui ir iš anksto mėgaujasi jomis savo vaizduotėje, jis, 
tiesa, įveikia šios akimirkos ribas, tačiau laiko ribų apskritai 
dar neįveikia, jis vartoja daugiau, bet dar ne kitaip. Tačiau, 
perkeldamas į savo malonumų sferą ir išvaizdą, pradėdamas 
kreipti dėmesį į daiktų, kurie patenkina jo geidulį, formas, 
žmogus ne tik padidina savo malonumo kiekį ir laipsnį, bet 
ir sukilnina jį kokybiškai. 

Tiesa, jau ir neprotingiems padarams gamta duoda dau- 
giau, negu jiems būtinai reikalinga, šitaip pažerdama pluošte- 
lį laisvės spindulių į tamsų gyvūno gyvenimą. Kai liūto neka- 
muoja alkis ir kitas plėšrūnas nešaukia jo į dvikovą, jo nepa- 

naudota energija pati sau susikuria objektą: skardžiose dyku- 
mų platybėse aidi jo nirtulingas riaumojimas, ir jėgų perte- 
klius mėgaujasi betiksliu savęs paties eikvojimu. Džiaugda- 
masis gyvenimu, vabzdys skraido saulės spinduliuose; aišku 
ir tai, kad melodingame paukščio čiulbėjime mes girdime ne 
poreikio balsą. Visais šiais veiksmais, be abejo, reiškiasi lais- 
vė, tačiau laisvė ne apskritai nuo poreikio, o tik nuo tam tik- 
ro, išorinio, poreikio. Gyvūnas dirba, kol jo veiklos stimulas 
yra koks nors nepriteklius, ir jis žaidžia, kai toks stimulas yra 
jėgų perteklius, kai pernelyg didelis gyvybingumas skatina 
veikti pats save. Net ir žemesnėse gyvosios gamtos pakopose 
galima pastebėti tą jėgų švaistymą ir paskirties neapibrėžtu- 
mą, kuriuos šia materialia prasme, ko gero, galima vadinti 
žaidimu. Medis išleidžia begalinę daugybę pumpurų, kurie 
nunyksta neišsprogę, ir, ieškodamas maisto, tiesia daug dau- 
giau šaknų, šakų ir lapų, negu jų sunaudojama jo, kaip indivi- 
do, ir visos rūšies išsaugojimui. Tai, ką jis iš savo pertekliaus 
gausybės nesuvartojęs ir neiššvaistęs grąžina stichijų karalys- 
tei, gyvas padaras gali iššvaistyti, smagiai judėdamas. Taip gam- 
ta jau savo materialiojoje karalystėje parodo begalybės užuo- 
mazgą ir iš dalies jau čia sutrauko grandines, kurias visiškai 
nusimeta formos pasaulyje. Nuo poreikių prievartos, arba fi- 
zinio rimtumo, per pertekliaus prievartą, arba fizinį žaidimą, 
gamta pereina prie estetinio žaidimo, ir pirmiau, negu pasie- 
kia kilnią grožio laisvę nuo bet kokio tikslingumo, ji bent jau 
iš tolo priartėja prie tos nepriklausomybės per laisvą judėji- 
mą, kuris yra pats sau ir tikslas, ir priemonė. Kaip ir kūno 
instrumentai, žmogaus vaizduotė turi savą judėjimo laisvę ir 
savus materialius žaidimus, kurių metu ji, visai neatsižvelgda- 

ma į pavidalą, mėgaujasi tik savo nevaržoma valdžia ir jokių 
grandinių nebuvimu. Kol tuose fantazijos žaidimuose dar vi- 
sai nedalyvauja forma ir visą tų žaidimų esmę sudaro vien 
laisva vaizdų kaita, tol tie žaidimai, nors būdingi tik žmogui, 
dar priklauso tik jo gyvuliškajam gyvenimui ir liudija tik jo 
išsivadavimą nuo bet kokios išorinės jutiminės prievartos, bet 
neleidžia spręsti apie kokią nors jame nubudusią savarankiš- 
ką kūrybinę galią'2. Nuo šito laisvos idėjų kaitos žaidimo, ku- 
ris yra dar visai materialus ir paaiškinamas vien gamtos dės- 
niais, vaizduotė, mėgindama sukurti laisvą formą, daro šuolį 
prie estetinio žaidimo. Tai reikia vadinti šuoliu, nes čia ima 
veikti visai nauja galia: juk čia pirmą kartą į aklo potraukio 
veiklą įsikiša įstatymus diktuojanti dvasia, kuri pajungia savo 
amžinai ir nekintančiai vienovei savavališką vaizduotės veik- 
lą, perkeldama savo savarankiškumą į kintančius dalykus, sa- 
vo begalybę - į jutiminį pasaulį. Tačiau tol, kol dar pakanka- 
mai galinga žemesnioji prigimtis, nepripažįstanti jokio kito 
įstatymo, kaip tik įstatymą be atvangos skubėti nuo vienos 


12 Dauguma žaidimų, paplitusių kasdieniame gyvenime, yra arba visiškai 
paremti vien šiuo laisvos idėjų kaitos jausmu, arba tas jausmas sudaro jų svar- 
biausią dalį. Tačiau, nors pats savaime jis ir neliudija esant aukštesnę prigimtį, 
nors kaip tik pačios silpniausios sielos mėgsta šią laisvą vaizdų kaitą, .vis dėlto 
būtent ši fantazijos nepriklausomybė nuo išorinių įspūdžių yra bent jau negaty- 
vi jos kūrybinės galios sąlyga. Kuriamoji galia tik atsiplėšdama nuo tikrovės 
pakyla iki idealo, ir vaizduotė, prieš pradėdama vadovautis vien savo pačios 
įstatymais produktyvioje veikloje, pirma turi išsivaduoti nuo svetimos valdžios 
reproduktyvioje veikloje. Žinoma, nuo nepriklausymo nuo svetimos valdžios 
iki savarankiškos vidinės įstatymleidystės reikia žengti dar didelį žingsnį, Čia 
turi prisidėti ir visai nauja galia - gebėjimas kurti idėjas, bet dabar šiai galiai jau 
lengviau vystytis, nes juslės jai nesipriešina, o neapibrėžtumas - bent jau nega- 
tyviai - ribojasi su begalybe. 


146 


DVIDEĖŠIMT SEPTINTASIS LAIŠKAS 


permainos prie kitos, tol ji savo nepastoviu savavališkumu 
priešinsis dvasios būtinumui, savo neramumu - jos pastovu- 
mui, savo priklausomumu - jos savarankiškumui, savo nepa- 
sotinamumu - jos kilniam paprastumui. Taigi estetinis po- 
traukis žaisti pirmuosiuose mėginimuose bus tiktai vos paste- 
bimas, nes jutiminis potraukis žaisti nuolat trukdys jam savo 
užgaidomis ir gyvulišku godumu. Todėl mes ir pastebime, kad 
prastas skonis visų pirma čiumpa tai, kas marga, neįprasta ir 
keista, kas aistringa ir brutalu, kad jis nieko taip nebijo, kaip 
paprastumo ir rimties. Jis kuria groteskiškas figūras, mėgsta 
staigius šuolius, prašmatnias formas, ryškius kontrastus, rėk- 
smingas spalvas, patetišką melodiją. Toje epochoje jam gražu 
tik tai, kas jį stimuliuoja, kas duoda jam peno - bet stimuliuo- 
ja tik savavališkai priešintis, o peno duoda tik galimam for- 
mavimui, nes priešingu atveju net jam tai nebūtų gražu. Taigi 
įvyko keistas jo sprendimų formos pasikeitimas; jis ieško šių 
daiktų ne tam, kad jie leistų jam ką nors patirti, o tam, kad 
leistų jam veikti; tie daiktai patinka jam ne todėl, kad paten- 
kina kurį nors jo poreikį, o todėl, kad atitinka įstatymą, ku- 
ris, nors dar visai tyliai, jau skamba jo krūtinėje. 

Greitai žmogui jau neužtenka to, kad daiktai jam patinka; 
jis nori pats patikti: iš pradžių, tiesa, tuo, kas jam priklauso, o 
paskui - tuo, kas jis yra. Daiktuose, kuriuos jis turi, kuriuos 
pagamina, jau turi būti matomi ne vien nuolankumo pėdsa- 
kai, baugšti daikto paskirties forma; greta paskirties, kuriai 
tarnaus daiktas, turi atsispindėti ir išradingas protas, kuris jį 
sugalvojo, ir mylinti ranka, kuri jį padarė, ir linksma ir laisva 
dvasia, kuri jį pasirinko ir parodė. Dabar senasis germanas 
ieško margesnių žvėries kailių, puošnesnių ragų, dailesnių ger- 

tuvių, o Kaledonijos gyventojas — gražesnių kriauklių savo 
šventėms. Net ginklai turi būti ne tik baisėjimosi, bet ir gro- 
žėjimosi objektas, ir daili ginklo pakaba nori būti pastebima 
taip pat, kaip mirtį nešantys kalavijo ašmenys. Nesitenkinda- 
mas tuo, kad suteikia estetinį perteklių reikalingiems daik- 
tams, potraukis žaisti galų gale visiškai išsivaduoja iš naudin- 
gumo grandinių, ir grožis tampa vieninteliu jo siekių objektu. 
Žmogus pradeda puoštis. Laisvas malonumas įtraukiamas į 
jo poreikių sąrašą, ir tai, kas nereikalinga, greitai tampa svar- 
biausia jo džiaugsmų dalimi. 

Palaipsniui artėdama prie žmogaus iš išorės per jo būstą, 
namų apyvokos reikmenis ir drabužius, forma galų gale pra- 
deda užvaldyti ir jį patį, iš pradžių pakeisdama tik išorinį, o 
paskui - ir vidinį žmogų. Netvarkingas šokinėjimas iš džiaug- 
smo tampa šokiu, negrabus gestas - malonia ir harmoninga 
judesių kalba, nerišlūs garsai, išreiškiantys jausmus, palengva 
vystosi, ima paklusti taktui ir darosi panašūs į dainą. Trojos 
kariuomenė it gervių pulkas garsiai klykdama puola į mūšio 
lauką, o jos pasitikti tyliai ir kilniai žygiuoja graikai. Vienoje 
pusėje mes matome vien aklos jėgos perteklių, o kitoje - for- 
mos pergalę ir paprastą įstatymo didybę. 

Dabar jau gražesnė būtinybė sujungia abi lytis, ir. širdys 
padeda išsaugoti sąjungą, kurią sudarė nepastovus ir įnorin- 
gas geidulys. Išsivadavusi iš niūrių grandinių, rami akis paste- 
bi figūrą, siela žvelgia į sielą, ir savanaudis keitimasis malo- 
numu virsta į kilniaširdį abipusį prielankumą. Geidulys ple- 
čiasi ir išauga į meilę, kaip žmogiškumas ištirpsta savo objek- 
te, ir žmogus atsisako niekingo pranašumo prieš jausmus, kad 
laimėtų didesnę pergalę prieš valią. Poreikis patikti verčia ga- 

lingąjį paklusti švelniam skonio nuosprendžiui; malonumą jis 
gali pasiekti prievarta, tačiau meilė turi būti dovana. Dėl šios 
kilnios dovanos jis gali rungtyniauti tik forma, bet ne materi- 
ja. Jis turi liautis veikęs jausmus kaip jėga ir pasirodyti protui 
kaip reiškinys; jis turi duoti laisvę kitam, nes nori patikti lais- 
vei. Kaip grožis išsprendžia skirtingų prigimčių ginčą pačia- 
me paprasčiausiame ir gryniausiame pavyzdyje - amžinojoje 
lyčių prieštaroje, taip jis išsprendžia — ar bent stengiasi iš- 
spręsti - tą ginčą ir sudėtingoje visuomenės visumoje, mėgin- 
damas pagal laisvos sąjungos, sudaromos tarp vyro jėgos ir 
moters švelnumo, pavyzdį sutaikyti švelnumą ir staigumą mo- 
ralės pasaulyje. Dabar silpnumas tampa šventas, o nevaržo- 
ma jėga netenka garbės; gamtos neteisingumą ištaiso riteriš- 
kų papročių kilnumas. Tą, kuris nebijo jokios galybės, įveikia 
skaistus gėdos raudonis, ir ašaros nuramdo kerštą, kurio joks 
kraujas negalėjo pasotinti. Net neapykanta paklūsta švelniam 
garbingumo balsui, nugalėtojo kalavijas pasigaili beginklio 
priešo, ir svetingas židinys rūksta, pasitikdamas svetimšalį at- 
šiaurioje pakrantėje, kur anksčiau jo tykojo tik mirtis. 

Vidur grėsmingo jėgos pasaulio ir vidur švento įstatymų 
pasaulio estetinis potraukis kurti gimdo dar ir trečią - links- 
mą žaidimo ir regimybės pasaulį, kuriame jis nuima nuo žmo- 
gaus bet kokių aplinkybių pančius ir išvaduoja jį nuo bet ko- 
kios — ir fizinės, ir moralinės - prievartos. 

Dinaminėje teisinėje valstybėje žmogus susiduria su kitu 
žmogumi kaip dvi jėgos, ribojančios viena kitos veiklą, etinė- 
je pareigų valstybėje vienas žmogus kelia kitam priešpriešiais 
įstatymo didybę ir taip supančioja jo valią, o gražaus bendra- 
vimo sferoje, estetinėje valstybėje, vienas žmogus gali atsisto- 

ti prieš kitą tiktai kaip forma, tiktai kaip laisvo žaidimo ob- 
jektas. Laisvę duoti per laisvę - toks pagrindinis šios karalys- 
tės įstatymas. 

Dinaminė valstybė tik apskritai gali sudaryti sąlygas atsi- 
rasti visuomenei, prigimtimi sutramdyti prigimtį; etinė val- 
stybė gali ją padaryti tik (morališkai) būtiną, pajungdama in- 
divido valią visumos valiai; tik estetinė valstybė gali padaryti 
visuomenę tikrą, nes ji įgyvendina visumos valią per individo 
prigimtį. Nors jau pats poreikis verčia žmones burtis į ben- 
druomenę, nors jau protas įdiegia jiems bendravimo princi- 
pus, tačiau tik grožis gali suteikti jiems bendrauti linkusį cha- 
rakterį. Vien skonis suteikia bendruomenei harmoniją, nes jis 
ugdo individo harmoniją. Visi kiti suvokimo būdai skaldo 
žmogų, nes yra pagrįsti vien jusline arba vien dvasine jo es- 
mės dalimi; tik suvokimas per grožį paverčia žmogų vieninga 
visuma, nes tam turi susivienyti abu jo pradai. Visos kitos 
bendravimo formos skaldo visuomenę, nes apima arba atski- 
rų jos narių individualų jautrumą, arba jų individualius gebė- 
jimus — t.y. skirtumus tarp žmonių; tik bendravimas per grožį 
visuomenę vienija, nes apima tai, kas bendra visiems. Jusli- 
nius malonumus mes patiriame tiktai kaip individai, juose 
nedalyvauja mūsų reprezentuojama rūšis; taigi savo juslinių 
malonumų mes negalime tiek išplėsti, kad jie taptų visuoti- 
niai, nes negalime paversti visuotine savo individualybės. Pa- 
žinimo džiaugsmus mes patiriame tiktai kaip rūšis, rūpestin- 
gai šalindami iš savo sprendimų net menkiausią individualu- 
mo pėdsaką; taigi mes negalime padaryti mūsų proto džiaug- 
smų visuotinių, nes negalime pašalinti iš kitų Žmonių 
sprendimų to individualumo, kurį galime pašalinti iš savo pa- 

čių sprendimų. Vien grožiu mes gėrimės drauge ir kaip indi- 
vidai, ir kaip rūšis, t.y. kaip rūšies reprezentantai. Juslinė gė- 
rybė gali padaryti laimingą tik vien4 žmogų, nes ji paremta 
pasisavinimu, kurį visuomet lydi ir atsiskyrimas; 0 ir tą vieną 
ji gali padaryti tik vienpusiškai laimingą, nes čia nedalyvauja 
asmenybė. Absoliutus gėris gali padaryti žmones laimingus 
tik tam tikromis sąlygomis, kurių negalima visuotinai tikėtis; 
juk tiesa yra tiktai kaina už atsisakymą, ir gera valia tiki tik 
tyra širdis. Vien grožis džiugina visą pasaulį, ir kiekvienas už- 
miršta savo ribotumą, kol yra grožio užburtas. 
Nepakenčiamas joks pirmenybės teikimas, jokia vienval- 
dystė, kol viešpatauja skonis ir plečiasi gražios regimybės ka- 
ralystė. Ši karalystė pasiekia aukštybes, kur protas valdo vis- 
ką per absoliutų būtinumą ir kur jau neegzistuoja jokia mate- 
rija; ši karalystė nusileidžia 1r į pačias gelmes, kur viešpatauja 
akla prigimtinių potraukių prievarta ir forma yra dar negi- 
musi; ir net tuose tolimuose pakraščiuose, kur skonis neturi 
įstatymų leidimo galios, jie niekam neužleidžia vykdomosios 
valdžios. Egoistinis godulys turi atsisakyti savanaudiškumo, 
o malonumas, kuris paprastai vilioja tik mūsų jusles, turi pri- 
dengti žavesio šydu ir dvasią. Griežtas būtinybės balsas, pa- 
reiga turi pakeisti savo draudžiamąsias formuluotes, kurios 
tik tada pateisinamos, kai egzistuoja priešinimasis, ir pagerb- 
ti paklusnią prigimtį kilniu pasitikėjimu. Iš mokslo misterijų 
skonis išveda pažinimą po atviru sveiko proto dangumi ir mo- 
kyklų nuosavybę paverčia bendru visos žmonijos turtu. Sko- 
nio sferoje net didžiausias genijus turi atsisakyti savo didybės 
ir patikliai nusileisti iki vaikiško suvokimo. Jėga turi leistis, 
kad ją supančiotų maloningumo deivės, o užsispyrėlis liūtas 

turi paklusti amūro apinasriui. Už tai skonis viską švelninan- 
čiu šydu pridengia poreikius, nuogu pavidalu žeidžiančius lais- 
vos dvasios orumą, ir po dailia laisvės iliuzija paslepia nuo 
mūsų negarbingą giminystę su materija. Skonio įkvėptas, pa- 
kelia galvą nuo žemės net pataikūniškas parsidavėlių menas, 
o skonio lazda paliestos vergystės grandinės nukrinta ir nuo 
negyvų, ir nuo gyvų padarų. Estetinėje valstybėje visi - net 
pagalbiniai instrumentai - yra laisvi piliečiai, turintys lygias 
teises su pačiais kilmingiausiais, ir protas, kuris prievarta ver- 
čia pakančią masę įgyvendinti jo tikslus, čia turi gauti jos su- 
tikimą. Taigi čia, estetinės regimybės karalystėje, bus įgyven- 
dintas lygybės idealas, kurį svajotojai taip norėtų realizuoti ir 
iš esmės; ir jeigu tiesa, kad geras tonas ankščiausiai ir tobu- 
liausiai subręsta šalia sosto, tai ir čia reikėtų įžvelgti likimo 
malonę, kuri tik todėl tariamai įspaudžia žmogų į tikrovės 
rėmus, kad stumtų jį į idealo pasaulį. 

Tačiau ar jau egzistuoja tokia gražios regimybės valstybė 
ir kur ją būtų galima rasti? Kaip siekis, ji egzistuoja kiekvie- 
noje subtilioje sieloje; tikrovėje ją, kaip ir gryną bažnyčią ar 
gryną respubliką, tikriausiai galima rasti tik kai kuriuose rinkti- 
niuose būreliuose, kur žmonių elgesį valdo ne tuščias svetimų 
papročių mėgdžiojimas, bet graži sava prigimtis, kur žmogus 

su išdidžiu paprastumu ir ramia nekaltybe įveikia pačias 
sudėtingiausias situacijas ir kur jam nereikia nei 
apriboti kito laisvės, kad įtvirtintų savąją, 
nei atsisakyti savo orumo, 
kad pasirodytų 
patrauklus. 

